REPORT: Ethah kameh badhalukuran majbooru kuri COVID gai Dhivehin ninmi 2021 | ThePress\nއެތައް ކަމެއް ބަދަލުކުރަން މަޖުބޫރު ކުރި ކޮވިޑުގައި ދިވެހިން ނިންމި 2021\n01 January 2022, 16:23\nވެންޓިލޭޓަރުތައް ގަތުމުގެ ނަމުގައި 30 މިލިއަން ރުފިޔާ "ކާލި" އަހަރެއް!\nކޮވިޑާ ގުޅިގެން ހަރަކާތްތެރިވި ބައެއް އިސް ބޭފުޅުންގެ ކޮލާޖެއް\nރާއްޖޭގެ ފަހުގެ ތާރީހެއްގައި ދިވެހިންގެ ދިރިއުޅުމަށް އެންމެ ބޮޑަށް އަސަރު ކުރި ކަމަކީ މިދިޔަ އަހަރުން ސުރެ ފެތުރެމުން މިއަންނަ ކޮވިޑް-19އެވެ. ކޮވިޑް-19ގެ ބަލިމަޑުކަން ހަލުވިކަމާ އެކު މުޅިދުނިޔެއަށް ފެތުރިގަތުމާ އެކު ފެބްރުއަރީ 3، 2020 ގައި ދިވެހިރާއްޖެއަށް އެތެރެވާ މީހުން (ޗައިނާގައި ތިބި ދިވެހިން ފިޔަވާ) ވަކި ގައުމަކަށް ބެލުމެއްނެތި ހުއްޓުވާލިއެވެ. ގިނަބައެއްގެ ފާޑުކިންތައް އަމާޒުވި ނަމަވެސް ސަރުކާރުގެ ވިސްނުން ހުރީ ވައިރަސް ރާއްޖެއަށް އެތެރެވިޔަސް ފެތުރުނަ ނުދިނުމަށެވެ. ނަމަވެސް ރާއްޖޭގައި ބަންދުވެފައި ތިބި މީހުންނާއި ރާއްޖެ ނާދެވިފައި ތިބި މީހުން ގެނައުމުގެ ނަމުގައި ފްލައިޓްތައް ދިޔައީ އޮޕަރޭޑް ކުރަމުންނެވެ. ނަތީޖާއަކަށް ވީ މާޗް 7، 2020 ވަނަ ދުވަހު ރާއްޖެއިން ދެ ޓޫރިސްޓަކު ކޮވިޑް19 އަށް ޕޮޒިޓިވް ވުމާއެކު ކޮވިޑް 19 އިގެ ބިރުވެރިކަން ދިވެހިންގެ ތެރޭގައި ވެސް ފެތުރިގެން ދިއުމެވެ. ރާއްޖޭގައި އެންމެ ފުރަތަމަ ކޮވިޑް ކޭސްއެއް ފެނުނީ މިދިޔަ އަހަރުގެ މާޗް މަހުގެ 27 ގައެވެ. ކޮވިޑްގެ ތިން ރާޅަކާ ކުރިމަތިލާން ޖެހުނު އިރު، ސަލާމަތުގެ އައްސޭރި ފަށަން އައުމަށްޓަކައި ރާއްޖެ "ފަލި ޖެހީ" އުފެއްދި ވެކްސިންތަކާ ދިމާލަށެވެ.\nމިދިޔަ ފެބްރުއަރީ މަސް ފެށިގެން އައީ ވެކްސިންގެ ޑޯޒްތައް ޖަހައި ބަލިން ރައްކާތެރި ވާން ފެށި ކެމްޕޭނާ އެކު ފޮނި އުންމީދަކާ އެކުއެވެ. މިހާރު ރާއްޖޭގައި ހުއްދަ ދީފައިވާ ވެކްސިންގެ ތެރޭގައި ކޮވިޝީލްޑް ވެކްސިނާއި، ސައިނޯފާމް ވެކްސިންގެ އިތުރުން މޮޑާނާ، ފައިޒާ، ސްޕަޓްނިކް، ޖޯންސަންގެ ވެކްސިން އަދި އެސްޓްރަޒެނެކާ ވެކްސިން ހިމެނެއެވެ.\nއެޗްޕީއޭއިން ބޫސްޓާ ޑޯޒް ޖަހަން ފަށާފައި ވަނީ ނޮވެމްބަރު މަހުގެ ހަތަރުވަނަ ދުވަހުން ފެށިގެންނެވެ. ބޫސްޓާ ޑޯޒްގެ ގޮތުގައި ޖެހުމަށް ހަމަޖެހިފައި ވަނީ ފައިޒާ ވެކްސިންނެވެ.\nމިހާރު ބޫސްޓާ ޑޯޒް ޖަހަމުން ދަނީ ފްރަންޓްލައިންގައި މަސައްކަތް ކުރާ ސިއްހީ މުވައްޒަފުނާއި 50 އަހަރުން މަތީގެ މީހުންގެ އިތުރުން ދިފާއީ ނިޒާމް ބަލިކަށި މީހުނަށެވެ، ބޫސްޓާ ޑޯޒް ޖަހަމުން އަންނަނީ އެޕޮއިންޓްމަންޓް އުސޫލުން ހުޅުމާލެ ހޮސްޕިޓަލް، އައިޖީއެމްއެޗް، އޭޑީކޭ އަދި ދަމަނަވެށިން ކަމަށް އެޗްޕީއޭއިން ބުނެއެވެ.\nމިދިޔަ އަހަރުގެ މެއި މަހު ކޮވިޑް ކޭސް އަދި މަރުތައް އިންތިހާއަށް އިތުރު\nމި ދިޔަ އަހަރު ނިމުނު އިރު ކޮވިޑް ޕޮޒިޓިވް ކޭސްގެ ގޮތުގައި 81،943 ކޭސް ވަނީ ރިޕޯޓް ކޮށްފައެވެ. އަދި މިދިޔަ އަހަރު މަރުވި މީހުންގެ އަދަދު ވަނީ 214 ގައެވެ.\nހުޅުމާލެ މެޑިކަލް ފެސިލިޓީގައި ޖެންޑާ މިނިސްޓްރީން ސައިކޯ ސޯޝަލް ސަޕޯޓް ހިދުމަތް ދެނީ / ފޮޓޯ: ޖެންޑާ މިނިސްޓްރީ\nމިދިޔަ އަހަރުގެ ޕޮޒިޓިވް ކޭސްތަކާއި މަރު\nޑިސެމްބަރު: 3950 ޕޮޒިޓިވް ކޭސް، 11 މަރު\nނުވެމްބަރު: 3735 ޕޮޒިޓިވް ކޭސް،7މަރު\nއޮކްޓޫބަރު: 2772 ޕޮޒިޓިވް ކޭސް، 12 މަރު\nސެޕްޓެމްބަރު: 3508 ޕޮޒިޓިވް ކޭސް،5މަރު\nއޮގަސްޓު: 3565 ޕޮޒިޓިވް ކޭސް،5މަރު\nޖުލައި - 3501 ޕޮޒިޓިވް ކޭސް، 8 މަރު\nޖޫން - 8634 ޕޮޒިޓިވް ކޭސް، 41 މަރު\nމެއި މަހަކީ ކޮވިޑުގެ އެންމެ ބިޔަ ރާޅު ޖެހި މަހެވެ. ސިއްހީ ހިދުމަތްތެރިން ރެއާ ދުވާލު ނުނިދާ ގައުމީ ހިދުމަތުގައި އަވަދިނެތި އުޅުނެވެ. ޑޮކްޓަރުންނާއި ނަރުހުން އެކަންޏެއް ނޫނެވެ. އެމްބިއުލާންސް ދުއްވާ ޑްރައިވަރުންނާއި ސާމްޕަލް ނެގުމަށް ހަރަކާތްތެރިވާ މީހުންގެ ދައުރުވެސް އެހާބޮޑެވެ. މެއި މަހު އެމީހުން ކުރި ތަޖުރިބާ ތަފާތެވެ.\nކޮވިޑް ފެސިލިޓީގައި މަސައްކަތް ކުރި ނަރުހެއް "ދަ ޕްރެސް" އަށް މައުލޫމާތު ދިން ގޮތުގައި މެއި މަހަކީ އެމީހުންނަށް ބޮޑު އިމްތިހާނެއް ކުރިމަތިވި މަހެކެވެ. އެތައް ބަޔަކު ކޮވިޑްގައި މަރުވާތަން ފެނުނުމުން އެތައް އަސަރެއް ކުރި ކަމަށް އޭނާ ބުންޏެވެ.\nވަރަށް ދެރަވޭ އަސްލު، އެތައް ބަޔަކު އެޑްމިޓްކޮށް ފަރުވާ ދޭންޖެހޭ، ޕޭޝަންޓުން ގިނަ ކަމުން އެކަށީގެންވާ ފަރުވާ ދޭން ވެސް ދަރިވޭ، ދެރަވި އެކަމް ވެސް އިތުރު ގޮތެއް ނޯވޭ، ބައެއް ދުވަސް ދުވަހު މުޅި ދުވަހު ވެސް ކިޓް އަޅައިގެން އެމީހުން ކައިރި، ގެއަށް ވެސް ނުދެވޭ،\nކޮވިޑް ފެސިލިޓީއެއްގައި މަސައްކަތް ކުޜި ނަރުހެއް\nކޮވިޑް-19 އާ ގުޅިގެން މަސައްކަތް ކުރަމުންދާ ދިވެހި ނަރުހުންގެ ތެރެއިން\nރާއްޖޭގައި ކޮވިޑްގެ ހާލަތު މިދިޔަ މެއި މަހުގެ ތެރޭ ގޯސްވެފައި އޮތުމަށް ފަހު އޭރު އެޗްޕީއޭ އިން އެޅި ފިޔަވަޅުތަކާ އެކު ކޭސްތައް ވަނީ މިދިޔަ ޖުލައި މަހުތެރޭ 100 އިން ދަށަށް ގޮސްފައެވެ. ނަމަަވެސް ފަހުން ކޭސްތައް އިތުރުވެ ދޭތެރެ ދޭތެރެއިން 100 އިން މަތިން ދުވާލެއްގެ މައްޗަށް ޕޮޒިޓިވްވާ އަދަދު ރިޕޯޓް ކުރާ ދުވަސްތައް ފާހަގަ ކުރެވެއެވެ.\nކޮވިޑުގައި ވެސް ކޮރަޕްޝަން\nވެންޓިލޭޓަރުތަކުގެ މައްސަލަ ފެންމަތިވީ އޮޑިޓާ ޖެނެރަލްގެ އޮފީހުން ނެރުނު ހެލްތް މިނިސްޓްރީގެ އޮޑިޓް ރިޕޯޓުގައި ކޮވިޑް-19 ބަލިމަޑުކަމާ ގުޅިގެން ދައުލަތުން ހޯދަން ބޭނުންވާ ވެންޓިލޭޓަރުތައް ގެނައުމުގައި ދައުލަތަށް ގެއްލުންވާ ގޮތަށް އަމަލު ކޮށްފައިވާ ކަން ބަޔާން ކުރުމުންނެވެ. އެގޮތުން 75 ވެންޓިލޭޓަރު ގެންނަށް ދުބާއީ ކުންފުންޏަށް އެޑްވާންސްގެ ގޮތުގައި 90 ޕަސެންޓަށް ވާ 30.9 މިލިއަން ރުފިޔާ ދީފައި ވާ އިރު، އަދި ލިބިފައި ވަނީ އޭގެ 10 ވެންޓިލޭޓަރެވެ.\nޗައިނާއިން ގަނައި 10 ވެންޓިލޭޓަރާއި އިތުރު މެޑިކަލް އިކުއިޕްމަންޓް / ފޮޓޯ: ފޮރިން މިނިސްޓްރީ\nވެންޓިލޭޓަރުތައް ހޯދުމުގައި ކޮރަޕްޝަންގެ އަމަލުތައް ހިންގި ކަމަށް ބުނެ ކުރީގެ ހެލްތު މިނިސްޓަރު އަބްދުﷲ އަމީނާއި އެ މިނިސްޓްރީގެ ބިޑް ކޮމިޓީ ހިމެނޭ ގޮތަށް 11 ބޭފުޅެއްގެ މައްޗަށް ދައުވާކޮށް ދިނުމަށް އެދި މީގެ ކުރިން އޭސީސީން ޕީޖީ އަށް ފޮނުވިއެވެ. އެކަމަކު، ޕީޖީން ވަނީ އެފަހަރުވެސް މައްސަލައިގެ ތަހުގީގު ފުރިހަމަ ނޫން ކަމަށް ބުނެ، އެ ތަހުގީގު ފުރިހަމަ ކުރަން އަންގައިފައެވެ.\nއަދި މިދިޔަ މަހު 8 ވަނަ ދުވަހު ޕީޖީއިން ވަނީ ވެންޓިލޭޓަރު ތަކުގެ މައްސަލަ އިސްލާހު ކުރުމަށް ފަހު އަލުން ހުށަހެޅުމުން އޭސީސީއަށް އެ މައްސަލަ އަނެއްކާވެސް އަނބުރާ ފޮނުވާލައިފައެވެ.\nވެންޓިލޭޓަރުތައް ހޯދުމުގެ މަސައްކަތާ ގުޅޭ އެއްބަސްވުން އެކުލަވާލުމާއި ވެންޓިލޭޓަރުތައް ހޯދުމުގެ މުޅި ޕްރޮސެސްގައި ދައުލަތަށް ގެއްލުން ވާގޮތަށް ހިންގާފައިވާ ކަންތައްތައް ފާހަގަކޮށް، މައްސަލައިގެ ތުހުމަތު ކުރެވޭ މީހުންގެ މައްޗަށް ކޮރަޕްޝަން ހުއްޓުވުމާ މަނާ ކުރުމުގެ ގާނޫނުގެ 13 ވަނަ މާއްދާގެ ދަށުން ރައްޔިތުންނަށް ނުވަތަ ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް އަމަލު ކުރުމުގެ ކުށުގެ ދައުވާ ކުރުމަށް އެދިފައިވާނެ ކަމަށް ވެސް އޭސީސީން ވަނީ ބުނެފައެވެ.\nސަރުކާރުން ދިން ލުއިތައް\nދުވަހަކު ތަޖުރިބާ ކުރަން ނުޖެހޭ އަނދަވަޅަކަށް ވިޔަފާރިތައް ވެއްޓުނެވެ. ބަނގުރޫޓު ވުމާއި، ފައިނޭންސް ފޮތް ތަކުގައި ލިޔާ ނަންބަރުތައް ދުވަހަކު ދަށް ނުވާ ވަރަށް ދަށް ވިއެވެ. ބައެއް ކުންފުނިތަކަށް އެ ކުންފުނިތަކުގެ މުވައްޒަފުންގެ މުސާރަ ނުދެވޭ ހާ ހާލަތު ގޯސްވެގެން ދިޔަ އިރު، ރައްކާ ކޮށްފައި އޮތް އެއްޗެއް ނަމަ ވެސް ހުސްވީއެވެ. ކުންފުނިތައް އެކަންޏެއް ނޫނެވެ. އަމިއްލަ ފަރުދުންނަށް ވެސް ވީ އެހެންނެވެ. އަތުގައި ރައްކާ ކޮށްފައި އޮތްހާ އެއްޗެއް ހުސްވެ، ބިކަވީއެވެ. ވިޔަފާތައް ވެސް ހުއްޓުނަ ނުދީ ހިފެހެއްޓީ ސަރުކާރުން ދިން ލޯނެވެ.\nޑީ 11 ވަނަ ގޮޅީގައި ވިޔަފާރިކުރާ ފަރާތުން ސާމާނުތަކެއް ކޮތަޅަށް އަޅަނީ / ފޮޓޯ: ދަ ޕްރެސް\nކޮވިޑް-19 ގެ ސަބަބުން އިގްތިސޯދަށް ކޮށްފައިވާ ނޭދެވޭ އަސަރުން ސަލަމަތް ވުމަށް އިކޮނޮމިކް ރެސްޕޯންސް ޕެކޭޖްތަކުގެ ދަށުން އަމިއްލަ ފަރުދުންނާއި ވިޔަފާރިތަކަށް2ބިލިއަނަށް ވުރެ ގިނަ ރުފިޔާގެ އެހީ ވަނީ ދީފައެވެ.\nސަރުކާރުން ދީފައިވާ އެހީގެ ތަފްސީލްތަކަށް ބަލާއިރު އެންމެ ބޮޑު އެހީއެއް ދީފައި ވަނީ ބީއެމްއެލް މެދުވެރިކޮށް ދޫކޮށްފައިވާ ކޮވިޑް ރިކަވަރީ ލޯންގެ ދަށުންނެވެ. އެ ގޮތުން މި އަހަރު ޖުލައި މަހުގެ ނިޔަލަށް ވަނީ 709.2 މިލިއަން ރުފިޔާގެ ލޯން ދީފައެވެ.\nއެހީގެ ގޮތުގައި އީއައިބީ ރިކަވަރީ ލޯން ސްކީމްގެ ދަށުން ވަނީ 354.2 މިލިއަން ރުފިޔާ ދީފައެވެ. ހަމައެއާއެކު އެސްޑީއެފްސީ މެދުވެރިކޮށް ރިކަވަރީ ލޯންގެ ގޮތުގައި ވަނީ 363.9 މިލިއަން ރުފިޔާ ދީފައެވެ.\nއެސްޑީއެފްސީ، ރައީސް ސޯލިހު ހުޅުއްވައި ދެއްވާއިރު އިކޮނޮމިކް މިނިސްޓަރު ފައްޔާރު ފަހަތުގައި\nކޮވިޑްގެ ހާލަތުގައި އާންމު ފަރުދުންނާއި ވިޔަފާރިތަަކަށް ލުއި ދިނުމުގެ ގޮތުން ވަނީ ކަރަންޓް ބިލްތަކާއި ފެން ބިލް ތަކުން ވެސް ލުއިތަކެއް ދީފައެވެ. އެ ގޮތުން 2020 ވަނަ އަހަރު ފެން ބިލުން 25.9 މިލިއަން ރުފިޔާގެ ޑިސްކައުންޓް ދީފައި ވާއިރު މިދިޔަ އަހަރު ވަނީ ފެން ބިލުން 14.7 މިލިއަން ރުފިޔާގެ ޑިސްކައުންޓެއް ދީފައެވެ. ކަރަންޓު ބިލްތަކުން 2020 ވަނަ އަހަރު 146.8 މިލިއަން ރުފިޔާގެ ޑިސްކައުންޓެއް ދީފައި ވާއިރު މިދިޔަ އަހަރު ވަނީ ކަރަންޓު ބިލުން 51.2 މިލިއަން ރުފިޔާގެ ޑިސްކައުންޓެއް ދީފައެވެ. މި އަދަދުތަކަކީ އަމިއްލަ ފަރުދުންނާއި ވިޔަފާރިތަކަށް ކަރަންޓާއި ފެނަށް ދީފައިވާ ޑިސްކައުންޓެވެ.\nކޮވިޑް-19ގެ ސަބަބުން ކުރިމަތިވި އިގްތިސޯދީ ދަތިކަމުގައި ވަޒީފާ ގެއްލި އަދި ވަޒީފާގެ ހާލަތަށް އަސަރު ކޮށްފައިވާ މީހުންނަށް އެހީގެ ގޮތުގައި ދޭ "އިންކަމް ސަޕޯޓް"ގެ އެލަވަންސްގެ ގޮތުގައި ކޮންމެ މީހަކަށް ވެސް ލިބޭނީ 5،000 ރުފިޔާ އާ ހަމައަށް ކަމަށް ފިނޭންސް މިނިސްޓްރީން ކަނޑައެޅިއެވެ. ވަޒީފާއިން ވަކިކޮށްފައި ވާ، ނުވަތަ ސަސްޕެންޑް ކޮށްފައިވާ ފަރާތެއް ނަމަ، މަހަކު 5000 ރުފިޔާ އަދި ނޯޕޭ ލީވް އަށް ފޮނުވައިފައި ވާ ފަރާތެއް ނަމަ ވެސް އެވަރު އެލަވަންސްގެ ގޮތުގައި ލިބެއެވެ.\nރިސޯޓުން ނޯޕޭއަށް ދިއުމަށް މަޖުބޫރު ކުރުމުން އދ ވަކަރުފަޅި ރިސޯޓުގެ މުވައްޒަފުން މުޒާހަރާ ކުރަނީ / ފޮޓޯ: ރިސޯޓް ބޯއީސް\nނަމަވެސް މުސާރައިގެ ގޮތުގައި ލިބޭ އަދަދު އުނިކޮށްފައިވާ ފަރާތެއް ނަމަ، އެފަދައިން އުނިކުރާ އަދަދު އުނިކުރުމަށް ފަހު މުސާރައިގެ ގޮތުގައި ލިބޭ އަދަދަކީ 5000 ރުފިޔާއަށް ވުރެ ދަށް އަދަދެއް ނަމަ އެލަވަންސް ލިބޭނެ ގޮތް ހެދިއެވެ. މި ހާލަތުގައި ދިނީ 5000 ރުފިޔާއިން ލިބޭ މުސާރައިގެ އަދަދު އުނިކުރުމުން ބާކީ 5000 ހަމަކުރުމަށް ދެވޭ އަދަދެވެ.\nފެނަކަ މުވައްޒަފުން ކޮވިޑް ވިލެޖުގެ މަސައްކަތުގައި / ފޮޓޯ: ފެނަކަ\nއިންކަމް ސްޕޯޓްގެ ތަފާސް ހިސާބުތަކަށް ބަލާއިރު މިހާތަނަށް 421 މިލިއަން ރުފިޔާ ވަނީ ޖުމްލަ 22،946 މީހުންނަށް ދޫކޮށްފައެވެ.\nމި ފައިސާ ހަވާލުކޮށްފައި ވަނީ ތިން ފިޔަވައްސަކަށް ބަހާލައިގެންނެވެ. އެ ގޮތުން އިންކަމް ސަޕޯޓް އެލަވަންސަށް ފުރަތަމަ ފިޔަވަހީގައި 48.7 މިލިއަން ރުފިޔާ ދޫކޮށްފައި ވާއިރު، ދެވަނަ ފިޔަވަހީގައި ވަނީ 170.6 މިލިއަން ދޫކޮށްފައެވެ. އެއަށް ފަހު ވަނީ 201.67 މިލިއަން ރުފިޔާ ތިން ވަނަ ފިޔަވހީގެ ދަށުން ދޫކޮށްފައެވެ.\nފޮރޮންޓުލައިންގައި މަސައްކަތް ކުރާ މީހުންނަކީ ގައުމަށް ކުރިމަތިވެފައި މިވާ ސިއްހީ ކުއްލި ނުރައްކަލުގެ ހާލުގައި އަމިއްލަ އާއިލާއާ ދުރުގައި ގިނަ ވަގުތު ހޭދަކުރަމުންދާ އެއް ބައެވެ. ހެނދުނު މަސައްކަތަށް ނިކުންނަ ގޮތަށް ރޭގަނޑު ދަން ވަންދެން އެކަމުގައި އުޅޭ މީހުންނެވެ.\nމި ދައްކަނީ ސިއްހީ ދާއިރާގެ މަސައްކަތްތެރިންގެ ވާހަކައެއް ނޫނެވެ. ދައުލަތުގެ ކަމާ ބެހޭ އިދާރާތަކުގެ އެންމެހާ މުވައްޒަފުންގެ ވާހަކައެވެ. ވަރުބަލިކަމެއް ނެތި އަމިއްލަ ފުރާނަ އަތްމައްޗަށް ލައިގެން ގައުމުގެ ހިދުމަތުގައި ނިކުމެ އެ އުޅޭ ފުލުހުންނާއި ސިފައިންގެ ވާހަކައެވެ. ދަރުމަވެރިންގެ ވާހަކައެވެ. ގައުމުގެ އިސްފަރާތްތަކުގެ ވާހަކައެވެ. ދިމާވެފައި މިވާ ހާލަތުން އަރައިގަތުމުގައި އެހީތެރިކަން ފޯރުކޮށްދޭ އެންމެހާ ފަރާތްތަކުގެ ވާހަކައެވެ. މި ދަނޑިވަޅުގައި ރައްޔިތުންނަށާއި، ގައުމަށް ހިދުމަތް ކުރުމަށް ނުކުންނަ ހުރިހާ ފަރާތްތަކުގެ ވާހަކައެވެ.\nހުޅުމާލެ މެޑިކަލް ފެސިލިޓީގައި އެޗްއާުސީއެމްގެ ސްޓާފެއް / ފޮޓޯ: އެޗްއާރުސީއެމުން\nކޮވިޑް-19އާ ގުޅިގެން ފްރޮންޓްލައިންގައި މަސައްކަތް ކުރާ މުވައްޒަފުންނަށް ހާއްސަ އެލަވަންސެއްގެ ގޮތުގައި ދުވާލަކު، 500-200 ރުފިޔާއާ ދެމެދުގެ އަދަދެއް ދޭން ނިންމާ އެކަން އިއުލާނު ކުރީ މިދިޔަ އަހަރުގެ މެއި މަހުގެެ ހަތްވަނަ ދުވަހުއެވެ.\nފްރަންޓްލައިން އެލަވަންސް ދިނުމުގައި ބަލަނީ ތިން ކެޓަގަރީއަކަށެވެ. އެއީ ހައި ރިސްކާއި މީޑިއަމް ރިސްކާއި ލޯ ރިސްކުގެ މީހުންނެވެ.\nއެގޮތުން ބައްޔަށް ޕޮޒިޓިވްވާ މީހުންނާ ސީދާގޮތުން ދިމާވާ މީހުންނަށް އެލަވަންސްގެ ގޮތުގައި ދެނީ ދުވާލަކަށް 500 ރުފިޔާއެވެ. މިއީ ހައިރިސްކު ކެޓަގަރީއެވެ. އެމްބިއުލާންސްގެ ޓީމަށް2މަހަށް އެލަވަންސް ދިނީވެސް މި ރޭޓުންނެވެ.\nއެފަދަ މީހުންނާ ސީދާގޮތުން ދިމާނުވި ނަމަވެސް ބަލި ޖެހިދާނެ ފަދަ މަސައްކަތް ކުރާ މީހުން ދެވަނަ ކެޓަގަރީގައި ހިމަނާފައި ވާއިރު އެފަދަ މީހުންނަށް ދޭން ކަނޑައެޅީ ދުވާލަކަށް 250 ރުފިޔާއެވެ. އަދި ތިން ވަނަ ކެޓަގަރީއެއްގެ ގޮތުގައި އެންއީއޯސީގެ އޮޕަރޭޝަނުގައި ދުވާލަކު ހަ ގަޑިއިރަށް ވުރެ ގިނައިން މަސައްކަތް ކުރާނަމަ ދުވާލަކަށް 200 ރުފިޔާއެވެ.\nހުޅުމާލެ މެޑިކަލް ފެސިލިޓީގައި ކޮވިޑް ބަލިމީހުންނަށް އެހީތެރިވާ ސިއްހީ ހިދުމަތްތެރިއެއް / ފޮޓޯ: އެޗްއީއޯސީ\nމިދިޔަ މަހު 29ގެ ނިޔަލަށް ފްރޮންޓްލައިން އެލަވަންސްގެ ގޮތުގައި 15،826 ފަރާތަކަށް ޖުމްލަ 280.3 މިލިއަން ރުފިޔާ ވަނީ ދޫކޮށްފައެވެ.\nނަމަވެސް އަދިވެސް ފްރޮންޓްލައިން އެލަވަންސް ނުލިބޭ އެތައް ބަޔަކު އެބަ ތިއްބެއެވެ. ދާދި ފަހުން ވެސް އެލަވަންސް ނުލިބި ބަޔަކު ވަނީ ހެލްތު މިނިސްޓްރީގެ ކުރިމަތީގައި އިހުތިޖާޖު ކޮށްފައެވެ. އަދި އަނެއްބަޔަކު ވަނީ އައިޖީއެމްއެޗް އެޗްއާރުގައި އިހުތިޖާޖު ކޮށްފައެވެ.\nއޮމިކްރޯން ރާއްޖެއިން ފެނުން\nއެންމެ ފުރަތަމަ ރާއްޖޭން އޮމިކްރޮން ފެނިފައި ވަނީ މި މަހުގެ ފަސްވަނަ ދުވަހުގައެވެ. އެއީ މިދިޔަ މަހުގެ 27 ގައި ރާއްޖެ އައި ފަތުރުވެރިއެއްގެ ގައިން ނެގި ސާމްޕަލް އަކުންނެވެ.\nމިހާތަނަށް އޮމިކްރޯންގެ ފަސް ކޭސް ފެނިފައިވާއިރު އެންމެ ފުރަތަމަ ފެނުނު ކޭހާއި ފަހުން ފެނުނު ހަތަރު ކޭހަކީ އެއްވެސް ގުޅުމެއް ނެތް ކޭސްތަކެއް ކަމަށާއި، މި ކޭސްތަކުގެ ރިސްކް އެސެސްމަންޓުތައް ހަދަމުން ގެންދާ ކަމަށް އެޗްޕީއޭގެ އެޕިޑިމިއޮލޮޖިސްޓު ޑރ. އިބްރާހީމް އަފްޒަލް ވަނީއޮތީ ވިދާޅުވެފައެވެ.\nއެޕިޑޮމިލަޖިސްޓް ޑރ. އިބްރާހިމް އަފްޒަލް / ފޮޓޯ: ރައީސް އޮފީސް\nއެއާއެކު އަފްޒަލް ވަނީ އޮމިކްރޯން އާ މެދު ވަކި ހާއްސަ ފިޔަވަޅެއް ނެތް ކަމަށާއި، މި ވޭރިއެންޓަކީ ގައިން ގައަށް އެރުމުގެ ފުރުސަތު ބޮޑު ވޭރިއެންޓެއް ކަމަށް ވާތީ މިހާރު އަޅާފައިވާ ފިޔަވަޅުތައް ރަނގަޅަށް ތަންފީޒު ކުރުމަށް އެދިވަޑައިގެންފައެވެ.\nއެހެންވެ ސަރުކާރުން ވަނީ އާ ވޭރިއެންޓުން ރައްކާތެރިވުމަށް ފިޔަވަޅުތަކެއް އަޅާފައެވެ.\nރާއްޖެއިން ބޭރުން އަންނަ ހުރިހާ ފަރާތްތަކުން (ފަތުރުވެރިން ހިމެނޭގޮތަށް) ރާއްޖެއަށް ދަތުރުފަށާ ބަދަރުން ފުރާއިރު 96 ގަޑިއިރުނުވާ ޕީސީއާރު ނެގެޓިވް ނަތީޖާއެއް އޮތުން. (މިގޮތަށް ދަތުރުކުރާ މީހުންނާއި އެކުގައިދަތުރުކުރާ އެއް އަހަރުން ދަށުގެ ތުއްތު ކުދިން ޕީސީއާރު ޓެސްޓު ހެދުމުން އިސްތިސްނާ ވާނެ) އެވެ.\nފަތުރުވެރިން ފިޔަވައި ރާއްޖެއިން ބޭރުން އަންނަ ހުރިހާ ފަރާތްތަކުން ރާއްޖެ އެތެރެވުމަށްފަހު، ތިން ދުވަހާއި ފަސް ދުވަހުގެ ތެރޭގައި ޕީސީއާރު ޓެސްޓް ހެދުން.\nކޮވިޑު-19 ގެ ވެކްސިން ފުރިހަމަވެފައިނުވާ، ދިވެހިންނާއި ވޯކްޕާމިޓް ހޯލްޑަރުން ރާއްޖެ އެތެރެވުމަށްފަހު، 14 ދުވަހުގެ މުއްދަތަށް ކަރަންޓީނުވުން (މީގެ ތެރޭގައި 12 އަހަރުން ދަށުގެ ކުދިން ނުހިމެނޭނެ) އެވެ. އަދި މިފަރާތްތައް ކަރަންޓީނުން ދޫކޮށްލެވޭނީ 14 ދުވަސް ހަމަވުމުން ކޮވިޑު-19 އަށް ޓެސްޓް ހަދައި ނަތީޖާ ނެގެޓިވް ވުމުންނެވެ.\nމީގެ އިތުރުން ވެކްސިނަށް ޝަރުތު ހަމަވާ ފަރާތްތަކުން މިދިޔަ ޑިސެމްބަރު މަހުން ފެށިގެން ބޫސްޓާ ޑޯޒް ޖަހަން ފަށާނެ ކަމަށް ރައީސް އިބްރާހީމް މުހައްމަދު ސޯލިހު ވަނީ ވިދާޅުވެފައެވެ.\nމިހާރު ކޮވިޑް ކޭސްތައް 100ގައި އުޅުނު ނަމަވެސް ހަގީގަތުގައި މިއަދު ގައުމުގައި އުފާވެރިކަމެއް ނެތެވެ. ކިތައްމެ ނޫން ކަމަށް ހެދިގެން އުޅުނަސް، މަޖާގަނޑުން ނުކުމެ ސިކުނޑި ހަމަޖެހިލާ އިރު ފެންނަނީ ކޮވިޑް-19ގެ ހިސާބުތަކެވެ. އިވެނީ ކޮންޓްރޯލް ނުވާ ވާހަކައެވެ. ހޮސްޕިޓަލް އެނދުތައް ފުރޭ ހަބަރުތަކެވެ. ކޮންމެވެސް ފުރާނައެއް ގެއްލިއްޖެކަމުގެ އިއުލާނެވެ.\nކޮވިޑްގެ މި ހާލަތުގައި މާލޭގެ މަގުމަތީގައި މީހުން ނިކުމެ އުޅޭ މަންޒަރު / ފޮޓޯ: އާއިޝަތު ޝާޒްލީން | ދަ ޕްރެސް\nކޮވިޑް ކޮންޓުރޯލު ކުރުމަށް އާންމުން ވެސް އެބަ މަސައްކަތް ކުރަން ޖެހެއެވެ. މާސްކު އެޅުމަކީ މިހާރު ބޭނުން ނޫން ކަމެކޭ ބުނާ އެތައް ބަޔަކު އެބައުޅެވެ. މާލެ މަގުމައްޗަށް ބެލިއަށް މާސްކު ނާޅާ އެތައް ބަޔަކު އުޅޭ މަންޒަރު އެބަފެނެއެވެ. އެމީހުންގެ މޫނު މަތިން ބިރުވެރިކަމެއް ނުފެނެއެވެ. ކެފޭ ރެސްޓޯރަންޓުތަކާއި ފިނިމައިޒާންތަކާއި، ތޮށިގަނޑުމަތީގައި ތިބޭ މީހުންގެ އަދަދު ދަނީ އިތުރަމުންނެވެ. ވަގުތު ފާއިތު ނުވަނީސް ފަރުދީ ޒިންމާ އަދާކުރާށެވެ.\nރިޕޯޓް ކޮވިޑް-19 އެޗްޕީއޭ އޮމިކްރޯން ފްރަންޓްލައިން ވޯކާސް ސިއްހަތު\nމިސްކާ މަރުގައި އިހުމާލުވި މީހުންނާއި ވެންޓިލޭޓަރު ވަގުންގެ ހިމާޔަތުގައި ދިވެހި ސަރުކާރު އަދި ސިވިލް ސާރވިސް ނެތެކޭ ނުބުނެވޭނެ. މިޝްކާ މަރުގެ މައްސަލައިގައި ހެލްތު މިނިސްޓްރީގެ ރިޕޯރޓް ނެރެން ދެން ފުލުހުންނާއި ޕީ.ޖީ ބަލަން ތިބުމަކީ އެމިނިސްޓްރީން ކުރި މަސަކަތް ފޮރުވަން ފުލުުހުންނާއި ޕީ.ޖީ ތިބި ކަމަށް ބެލެވޭނެ ކަމެއް.


Covid-19: Adaran Club Resort in ves dhivessaku test kuranee\nއަދާރަން ކުލަބް ރިސޯޓުން ވެސް ދިވެއްސަކު ޓެސްޓް ކުރަނީ\nކ. އަދާރަން ކްލަބް ރަންނާޅި ރިސޯޓު\nކޮވިޑް-19 އަށް ޝައްކު ކުރެވިގެން ކ. އަދާރަން ކްލަބް ރަންނާޅި ރިސޯޓުގައި ހުރި ދިވެއްސަކު ވެސް އެ ވައިރަސްއަށް ޓެސްޓް ކުރުމުގެ މަސައްކަތް ފަށައިފި އެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، ރައްކާތެރިކަމުގެ ގޮތުން އަމަލު ކުރަމުންދާ އުސޫލުގެ ދަށުން،\nކޮވިޑް-19 އަށް ޝައްކު ކުރެވޭ އަލާމާތްތައް ހުރެގެން އަދާރަން ކުލަބް ރަންނާޅި ރިސޯޓުން ދިވެއްސެއްގެ ސާމްޕަލް ނަގައި، ޓެސްޓް ކުރުމުގެ މަސައްކަތް ކުރިއަށް އެބަ ގެންދާ ކަމަށެވެ.\nއޭނާ މި ވަގުތު ހުރީ ގޭގައި އެކަހެރިކޮށްފައި ކަމަށާއި، އެ ރިސޯޓު މޮނިޓަރިންގެ ހާލަތަށް ގެންގޮސްފައިވާ ކަމަށް އެޗްޕީއޭއިން ބުންޏެވެ.\nއަދާރަން ކްލަބް ރަންނާޅި ރިސޯޓްގެ އިތުރުން، އދ. ސެންޓާރާ ގްރޭންޑް ރިސޯޓުގައި ހުރި ދިވެއްސަކު ވެސް ޝައްކު ކުރެވިގެން ސާމްޕަލް ނަގައި ޓެސްޓް ކުރުމުގެ މަސައްކަތް ވަނީ ފަށާފަ އެވެ. އެ ރިސޯޓު ވެސް ވަނީ މޮނީޓަރިންގެ ހާލަތަށް ގެންގޮސްފަ އެވެ.\nދުނިޔޭގައި ބާރަށް ފެތުރެމުންދާ ކޮވިޑް-19 އިގެ ވައިރަސްއަށް ޕޮޒިޓިވް 13 މީހަކު މިހާތަނަށް ރާއްޖޭން ވަނީ ފެނިފަ އެވެ. އެއީ ހަތަރު ރިސޯޓެއްގައި ތިބި ބިދޭސީންތަކަކާއި ޓޫރިސްޓުންތަކެއްގެ އިތުރުން ސަފާރީއެއްގައި ތިބި ބިދޭސީންތަކެކެވެ. މިހާތަނަށް ޓެސްޓް ކުރި އެއްވެސް ދިވެއްސަކު އަދި އެ ވައިރަސްއަށް ޕޮޒިޓިވްވެފައެއް ނުވެ އެވެ.\nޕޮޒިޓިވްވި މީހުންގެ ދެ މީހަކަށް ފަރުވާދީ ރަނގަޅު ކުރެވިފައިވާ ކަމަށް ސަރުކާރުން ރޭ ވަނީ އިއުލާން ކޮށްފަ އެވެ. އެއީ ސޭންޑީސް ބަތަލާ މޯލްޑިވްސް ރިސޯޓުގައި ޗުއްޓީ ހޭދަ ކުރަމުން ދަނިކޮށް ޕޮޒިޓިވްވި ދެ މީހުންނެވެ. އެ ދެ މީހުންނަކީ އިޓަލީއަށް ނިސްބަތްވާ އުމުރުން ދުވަސްވީ ދެމަފިރިންނެވެ. ދެ މީހުން ވެސް މިހާރު ތިބީ ދަރުމަވަންތަ ހޮސްޕިޓަލްގަ އެވެ.


Mulhi Raajje Ah Moosun Goas, Bodu Sarahahdhakah Hudhu Samaal - Vaguthu\nމުޅި ރާއްޖެއަށް މޫސުން ގޯސް، ބޮޑު ސަރަހައްދަކަށް ހުދު ސަމާލު\n2 މަސް ކުރިން ( ސެޕްޓެމްބަރު 24, 2021 )\nމާލޭ މަގުތަކުގައި ފެންބޮޑުވެފައި- ވަގުތު އިމޭޖަސް- އަބީދް\nރާއްޖެއަށް މިހާރު ކުރަމުންދާ ވިއްސާ ކުރިއަށް އޮތް ގަޑިތަކުގައި ވެސް އަދި ކުރަމުން ގެންދާނެތީ ބޮޑު ސަރަހައްދަކަށް ހުދު ސަމާލު (ވައިޓް އެލާޓް) ނެރެފިއެވެ.\nމޫސުމާއި ބެހޭ ގައުމީ އިދާރާ އިން ދެންމެ ހުދު ސަމާލު ނެރެފައި ވަނީ ހއ.އަތޮޅުން ފެށިގެން ލ.އަތޮޅާއި ދެމެދުގެ ސަރަހައްދުތަކަށެވެ. އެސަރަހައްދުތަކަށް ހުދު ސަމާލު ނެރެފައި ވަނީ މިރޭ މެންދަމު 03:30 އާއި ހަމައަށެވެ. ހުދު ސަމާލު ނެެރެފައިވާ ސަރަހައްދުތަކަށް ބޯކޮށް ވާރޭ ވެހި 45 މޭލަށް ވައި ގަދަވާނެ ކަމަށް ވަނީ ލަފާކޮށްފައެވެ.\nލ.އަތޮޅުގެ ދެކުނުގެ އަތޮޅުތަކަށް މިވަގުތު ސަމާލެއް (އެލާޓެއް) ނެެރެފައި ނެތް ނަމަވެސް ދެންމެ ދެކުނުގެ ހަތަރު އަތޮޅުގެ މޫސުން ވެސް ގޯހެވެ. މިއަދު އައްޑު އަށް ވެސް ވަނީ ބޯކޮށް ވާރޭ ވެހި ބައެއް ރަށްތަކުގައި ފެންން ވެސް ބޮޑުވެފައެވެ.\nކުރިއަށް އޮތް 24 ގަޑިއިރު ވެސް ރާއްޖޭގެ ބޮޑު ސަރަހައްދަކަށް ވިއްސާރަ ކުރާނެ ކަމަށް މޫސުމާއި ބެހޭ ގައުމީ އިދާރާ އިން ލަފާކުރެއެވެ. އަދި ކަނޑުތަށް އާދައިގެވަރަކަށް ގަދަވާނެ ކަމަށާއި ވިލާގަނޑުގައި އިތުރަށް ގަދަވުން އެކަށީގެންވާ ކަމަށް މޫސުމާއި ބެހޭ ގައުމީ އިދާރާ އިން ލަފާކުރެއެވެ.\nރާއްޖޭގެ މޫސުން ރަނގަޅު ވާނެ ކަމަށް ލަފާކުރެވެނީ ހަފްތާއެއްހައި ދުވަސް ފަހުންނެވެ.\n40 މޭލަށް ވައި ގަދަވާނެ ކަމަށް ލަފާކޮށް ހުދު ސަމާލުގެ ވަގުތު އިތުރުކޮށްފި\n40 މޭލަށް ވައި ގަދަވާނެތީ ދެކުނަށް ރީނދޫ ސަމާލު ނެރެފި\nރާއްޖޭގެ ބޮޑު ސަރަހައްދަކަށް މިއަދުވެސް މޫސުން ގޯސް!\nސެޕްޓެމްބަރު 24, 2021 21:50\nމުޅި ރާއްޖެ މިއޮތީ ވަރަށް ބޮޑަށް މޫސުން ގޯސްވެފަ ވެރިކަމުގަހުރި މީހަކު ކަޅުފޮށީގަ 35 މިލިޔަން ޑޮލަރު ހިފައިގެން ދިޔަ މޫސުން މިއޮތީ އިއާދަވެފަ ވަރަށްދެރަ...\nސެޕްޓެމްބަރު 24, 2021 22:24


Kureege sarukaarugai vazeefaain vakikuri meehakah vazeefaa dheyn angaifi – Iru\nކުރީގެ ރައީސް އަބްދުﷲ ޔާމީންގެ ސަރުކާރުގައި މީހަކު އޭނާގެ ފޭސްބުކްގައި ކުރި ޕޯސްޓަކާއި ގުޅިގެން ވަޒީފާއިން ވަކި ކުރުމުން އޭނާ އަށް އަލުން އަނބުރާ ވަޒީފާ ދިނުމަށް ހައިކޯޓުން ހުކުމް ކޮށްފިއެވެ.\nމި މައްސަލައަކީ މިނިސްޓްރީ އޮފް އެޑިޔުކޭޝަންގެ ނޭޝަނަލް އިންސްޓިޓިއުޓް އޮފް އެޔުއުކޭޝަންގައި އެޑިޔުކޭޝަން ޑިވެލޮޕްމަންޓް އެފިސަރެއްގެ މަގާމުގައި ހުރި މީހަކު، ފޭސްބުކްގައި ހިއްސާކޮށްފައިވާ ޕޯސްޓްތަކަކާ ގުޅޭ މައްސަލައެކެވެ. މި ޕޯސްޓްތަކާއި ގުޅިގެން އޭނާވަނީ 2018 ވަނަ އަހަރުގެ ޖެނުއަރީ މަހު އެއްވެސް ނޯޓިހެއް ދިނުމަކާއި ނުލައި ވަޒީފާއިން ވަކިކޮށްފައެވެ.\nމި މައްސަލާގައި ވަޒީފާއާ ބެހޭ ޓްރައިބިއުނަލް އަށް ހުށަހެޅުމުން އެތަނުން ވެސް އޭނާގެ ވަޒީފާ އިޔާދަ ކޮށްދިނުމަށް ހުކުމް ކޮށްފައެއް ނެތެވެ. މި މައްސަލައިގައި ކަންހިނގާފައިވާ ގޮތާއި، މައްސަލައިގައި ހިމެނޭ ދެފަރާތުގެ މަސްލަހަތަށް ރިޢާޔަތްކުރާއިރު، ދެފަރާތުގެ ދެމެދުގައިވާ އިތުބާރު ގެއްލިފައިވާތީ، އޭނާއަށް ވަޒީފާ އަނބުރާ އިއާދަކޮށް ދެވެން ނެތް ކަމަށެވެ. އެހެންނަމަވެސް ބަދަލުގައި 21،000 ރުފިޔާ ދިނުމަށް އެންގިއެވެ. އެހެންކަމުން މައްސަލަ ހުށަހެޅި ފަރާތުން އެ މައްސަލަ ހައިކޯޓުގައި އިސްތިއުނާފު ކުރިއެވެ.\nހައިކޯޓުންވަނީ ވަޒީފާއާ ބެހޭ ޓްރައިބިއުނަލްގެ ނިންމުން ބާތިލުކޮށް އޭނާއަށް އަލުން ވަޒީފާ ދިނުމަށް ހުކުމްކޮށްފައެވެ. އަދި އޭނާ ވަޒީފާއިން ވަކި ކުރި ދުވަހުން ފެށިގެން އަލުން ވަޒީފާ ހަމަ ޖެހޭ ދުވަހާއި އެމަޤާމުގައި ހުރިނަމަ އެ މުއްދަތުގައި މުސާރައާއި އިނާޔަތްތަކުގެ ގޮތުގައި ލިބޭނެ ފައިސާ އޭނާއަށް ދިނުމަށް ހައިކޯޓުގައި މައްސަލަ ބެއްލެވި ތިން ފަނޑިޔާރުންގެ އިއްތިފާގުންވަނީ ހުކުމްކޮށްފައެވެ.


Ravee aai Rishmee ge loabi alun aa vehjje!\nރަވީ އާއި ރިޝްމީގެ ލޯބި އަލުން އާވެއްޖެ!\nއުފާވެރި ހަބަރެކެވެ! ރަވީ ފާރޫގާއި އައިޝަތު ރިޝްމީގެ ލޯތްބައް އަނެއްކާ ވެސް މި ވަނީ ދިރުން އައިސް، ކުލަ ޖެހިފަ އެވެ. ދުވަސްކޮޅެއްގެ ހަނަފަސް ކަމަށް ފަހު، އަނެއްކާވެސް މިއޮތީ އެ ލޯތްބަށް ބަހާރު މޫސުމެއް އައިސް ލައްވާލައިފަ އެވެ.\nއެއް ޒަމާނެއްގައި ދިވެހި ފިލްމީ ދުނިޔޭގައި އެންމެ އަލިގަދަ "ޔާރާ" އާއިލާއަށް އުފަން އައިޝަތު ރިޝްމީ އާއި ނަށަމުން އައިސް ފިލްމީ ދުނިޔެއަށް ވަދެ ޖާދޫ ދައްކަމުން އަންނަ، ރަވީ ފާރޫގްގެ ލޯބީގެ ވާހަކަ ފުރަތަމަ ތިލަވެގެން އައީ މީގެ ދެ އަހަރެއްހާ ދުވަސްކުރިން އެވެ. އެކަމަކު ކައިވެންޏަކާ ހަމަޔަށް ނުދެވި އުޅެނިކޮށް އެ ގުޅުމަށް ހުއްޓުމެއް އައީ އެވެ. ފިލްމީ ދުނިޔޭގެ ލޯބި ލޯބި ޗޯޑްގެ ގޮތުގައި ފެނުނު މި ދެ ތަރިން އޭރު ދުރުވީ އެހެން ގުޅުންތަކުގައި ވެސް ޖެހޭ ކަހަލަ، ކޫސަނި މައްސަލަތައް ފުނި ޖެހުނީމައި ކަމަށް ވެދާނެ އެވެ.\nއެކަމަކު ރިޝްމީ އާއި ރަވީ ވެސް މިހާރު މި ވަނީ އެ ހުރިހާ ކުންޏެއް ނަގައި ސާފުކޮށް އެ ދުވަސްތައް މާޒީގެ ތެރެއަށް ދޫކޮށްލައި، އާ ފެށުމަކުން އަނެއްކާ ވެސް އަތުގުޅާލައިފަ އެވެ. އެކުގައި ހަޔާތުގައި ކުލަ ޖައްސަން މިދެތަރިން އަނެއްކާ ވެސް މި ތިބީ ވަރުގަދަ އަޒުމެއްގައި ނިކުމެ އެވެ.\nރަވީ ފޭސްބުކްގައި ކޮށްފައިވާ ޕޯސްޓެއް.\nއެ ދެ ތަރިން އަލުން ގުޅުނު ކަމުގެ ކުލަވަރުތައް ފެންނަން ފެށީ، މީގެ ދުވަސްކޮޅެއް ކުރިންނެވެ. މި ދެތަރިންގެ ހިތުގައި އެކަކު އަނެކަކަށް އޮތް ލޯބި ސޯޝަލް މީޑިއާގައި ބަންޑުންވާން ފެށީ އެވެ. ހިތުގައި ހުރި ޝުއޫރުތައް މިދެތަރިން ގެންދިޔައީ އެކަކު އަނެކަކުގެ ފޭސްބުކްގެ "ފާރު"ގައި ނަގައި ތަތްކުރަމުން އެވެ. އެކަމަކު މި ދެތަރިން އަލުން ގުޅުނުކަން، މިފަހަރު ޔަގީންކޮށް ދިނީ، ރިޝްމީ އެވެ. "ރަވީއަކީ، ރިޝްމީގެ ލޯބިވެރިޔާތަ؟" ރިޝްމީގެ އިންސްޓަގްރާމް ސްޓޯރީގެ ތެރެެއަށް ފޭނަކު އެއްލި މި ސުވާލަށް ރިޝްމީ ދިން، ކުރު ޖަވާބަކީ "ޔެސް" އެވެ. އަލުން ގުޅުނީތޯ އެހުމުން ވެސް ރިޝްމީ ބުނީ "ލައްބަ" އެވެ.\nއިތުރަށް ސުވާލެއް ވެސް ނުއުފެދޭ ވަރަށް، މިދެ ތަރިންގެ ގުޅުން މިހިސާބުން މި އޮތީ ޔަގީންވެފަ އެވެ. އެކަމަކު އެ ގުޅުމާ މެދު ރިޝްމީވެސް އަދި ރަވީ ވެސް އެއްޗެއް ބުނަން ބޭނުމެއް ނޫނެވެ. ކޮންމެ ވާހަކައެއް ދެއްކިޔަސް، މިދެ ތަރިން ހިޔާރުކުރީ ހަނު ތިބޭށެވެ.\nރިޝްމީ ސޯޝަލް މީޑިއާގައި ފޭނަކަށް ޖަވާބުދެނީ.\nމި ޖޯޑުގެ އޮންސްކްރީން އަދި އޮފްސްކްރީން ކެމިސްޓްރީއަށް ފޭނުން ތައުރީފް އަބަދުވެސް އޮވެ އެވެ. އެހެން ވީމާ މިހާރު މި އޮތް ސުވާލަކީ، މި ދެތަރިން ކައިވެނީގެ ގޮށް ޖަހައި ބާރުކޮށްލާނެ ހެއްޔެވެ؟ ނޫނީ ރަވީ އާއި ރިޝްމީގެ ލޯބި ޖޯޑުން ކިޔައިދޭ ވާހަކަޔަށް އޮތީ ހިތާމަވެރި ނިމުމެއް ހެއްޔެވެ؟\n"ބްރަމަސްތުރާ" އަންނަ އަހަރަށް ފަސްކޮޮށްފި\nކެންސަަރު ބަލިން ރިޝީ ސަލާމަތްވެއްޖެ\nހުޝީ ބޮލީވުޑަށް އައުމަށް ބޭނުމީ ކަރަންގެ ފިލްމެއް


ފަލަސްތީނު ރައްޔިތުންނަށް އެހީވުމަށް ވަކީލުންގެ ޓީމެއް ތައްޔާރުވަނީ | Sandhaanu\nފަލަސްތީނު ރައްޔިތުންނަށް އެހީވުމަށް ވަކީލުންގެ ޓީމެއް ތައްޔާރުވަނީ\nމެއި 22, 2021\nސަރުކާރުގެ ކުންފުނި ތަކުގެ ނުފޫޒަކާ ނުލައި ފަލަސްތީނު ރައްޔިތުންނަށް އެހީތެރިވުމަށް މަސައްކަތް ކުރުމަށް ގާނޫނީ ވަކީލުންގެ ޓީމެއް ތައްޔާރުވާން ފަށައިފިއެވެ. މި ޓީމުގައި ބައިވެރި ވުމުގެ ޝައުގުވެރިކަން ދުނިޔޭގެ އެކި ކަންކޮޅުތަކުގައި ދިރިއުޅޭ ގާނޫނީ ވަކީލުން ދަނީ ފާޅުކުރަމުންނެވެ.\nއިޒްރޭލުން ފަލަސްތީނާ ދެކޮޅަށް ހިންގަމުންދާ ޖަރީމާތައް ހުއްޓުމަށް މީސްމީޑިޔާގައި ގިނަ ބަޔަކު ދަނީ ގޮވާލަމުންނެވެ. އަދި ފަލަސްތީނާ ބެހޭގޮތުން މީހުން ޝެޔާ ކުރާ ޕޯސްޓުތައް ފެތުރުން ހުއްޓުވުމަށް މީސްމީޑިޔާގެ ބައެއް ފަރާތްތަކުން މަސައްކަތް ކުރަމުންދާތީ ގިނަ ބަޔަކު ދަނީ ކަންބޮޑުވުން ފާޅުކުރަމުންނެވެ. މިކަމާ ގުޅިގެން ވުޖޫދަށް އައި ކުޑަ ޖަމިއްޔާއެއް ކަމުގައިވާ “ލޯ ފޯ ޕަލަސްތީން”ގެ އަމާޒަކީ އެ ސަރަހައްދުގައި ދިރިއުޅޭ ގާނޫނީ ވަކީލުން އިޒްރޭލުގެ ހަރުކަށި ގާނޫނުތަކާ ދެކޮޅަށް ކުރަމުންދާ ހަނގުރާމާގައި އެމީހުންނަށް އެހީތެރިވުމެވެ.\nއެ ޖަމިއްޔާއިން މިކަން އިއުލާނުކޮށްފައިވަނީ އިޒްރޭލުން ވަގުތީގޮތުން ޣައްޒާއަށް ބޮންއެޅުން ހުއްޓާލުމާ ގުޅިގެން ދުނިޔޭގެ އެކި ކަންކޮޅުތަކުގައި މީހުން އުފާ ފާޅުކުރަމުން ދާ ދަނޑިވަޅެއްގައެވެ.\nމިދިޔަ ހުކުރު ދުވަހު އިޒްރޭލުން ފަލަސްތީނަށް ބޮން އެޅުން ހުއްޓާލުމާ ގުޅިގެން އަވައްޓެރި ޖޯޑަންގައި އެއްލައްކައަށްވުރެ ގިނަ ރައްޔިތުން އެއްވެ ފަލަސްތީނުގެ ދިދަ ވިހުރުވައި އުފާ ފާޅުކުރިއެވެ.


China ge 'anti-virus car' akee makarehba?\n06:25am | Monday, 01 June 2020\nޗައިނާގެ 'އެންޓި-ވައިރަސް' ކާރަކީ މަކަރެއް ބާ؟\nމޭ 2, 2020\nމިހާރު އޮތް ޞިއްޙީ ކަންބޮޑުވުންތަކާ ގުޅިގެން، ޗައިނާގެ ކާރު އުފައްދާ ކުންފުނިތަކުން އެންޓި-ވައިރަސް އަށް ތައްޔާރުކޮށްފައިވާ ކާރުތަކެއް ލޯންޗުކޮށްފި އެވެ.\n'ފޭސް މާސްކު'ން ލިބޭ ވަރުގެ ރައްކާތެރިކަން މި އާ މޮޑެލްތަކުގެ ކާރުތަކުން ފޯރުކޮދިނުމަށް އުފައްދާ ކުންފުނިތަކުން ވަނީ އަމާޒުހިފާފައެވެ.\nގީލީ ފަދަ ޗައިނާ ގެ އެންމެ ބޮޑު ކާރު އުފައްދާ ކުންފުނިތަކުން ވަނީ މި ސިފަތަކާ އެކު ހުރި ކާރުތައް ލޯންޗުކޮށްފަ އެވެ.\nމުޅި ޤައުމު ގައި އޮތް ކޮރޯނާވައިރަސް ލޮކްޑައުން ގެ ތެރޭގައި މި އަހަރުގެ ފުރަތަމަ ކުއާޓަރު ގައި ޗައިނާ ގައި ކާރު ވިކުން ވަނީ ވަރަށް ބޮޑަށް ދަށަށް ގޮސްފަ އެވެ.\nމިގޮތަށް އެންޓި-ވައިރަސް ސިފަތަކާ އެކު ކާރެއް ލޯންޗުކުރި އެއް ކުންފުންޏަކި، ގީލީ އެވެ. މީގެ ކުރިން ބޮޑެތި ޝަހަރުތަކުގައި ވައިގެ ތަޢައްޔަރުވުން ބޮޑުވުމާ ހެދި އުފައްދާ ކާރުތައް އެކަމަށް ރިޢާޔަތްކޮށް ފަރުމާކޮށްފަ އެވެ.\nމިގޮތަށް ކާރު އުފައްދާ އިރު، ސަމާލުކަންދެނީ ގެއްލުންހުރި މާއްދާތަކުން ޑުރައިވަރުންނާއި ފަސިންޖަރުން ރައްކާތެރިކޮށްދިނުމެވެ.\nކާރުގެ ކޮންޓްރޯލްތަކާއި، ދޮރުގެ އަތްގަޑުތައް ބެކްޓީރިޔާ އާއި، ވައިރަސްތަކުން ސަލާމަތްކުރުމަށްޓަކައި، 'އެންޓި-ބެކްޓީރިއަލް' އާލާތްތައް ގީލީ އިން ދަނީ އުފައްދަމުންނެވެ.\nގީލީން ހާމަކުރި ގޮތުގައި، ޑުރައިވަރުންނާއި، ފަސިންޖަރުން ގެ ރައްކާތެރިކަމަށް ޓަކައި، ކާރުތައް އެ ގޮތަށް ފަރުމާކުރުމަކީ، އެ ކުންފުނީގެ ދުރު މުސްތަޤްބަލުގެ އެންމެ ބޮޑު ލަނޑުދަނޑި އެވެ.\nމުވައްޒަފުންނާއި، ކަސްޓަމަރުންނާ ގައިގޯޅިވުން ދުރުކުރުމުގެ މަޤްޞަދު ގައި އަލަށް ގަންނަ ކާރުތައް ޑެލިވަރކުރުމުގައި ގީލީން ކާރުގެ ތަޅުދަނޑި ޙަވާލުކުރާނީ ޑުރޯނުން ކަސްޓަމަރުންގެ ގޭގެ ބޭރު ދޮރާ ހަމައަށް ނުވަތަ ބެލްކަންޏަށެވެ.\nއިނގިރޭސިވިލާތުގެ މަޝްހޫރު އެމްޖީ ބްރޭންޑުގެ ކާރު ގެވެރި ކުންފުނި ކަމުގައިވާ ސައިކް އިން އެމީހުން އުފައްދާ ކާރުތަކުގައި އެންޓި-ވައިރަސް ސިފައެއްގެ ގޮތުގައި، ހަދާފައިވާ ގޮތަކީ، ކާރުގެ އެއަރކޮންޑިޝަންގެ ތެރެއިން ނުކުންނަ ވައިން ވައިރަސް ނައްތާލުމަށްޓަކައި، އަލްޓްރާވައިލެޓް ބޮތްކެކެވެ.\nވާދަވެރި ގުއަންޒޫ އޮޓޮމެޓިކް ކުންފުނިން އުފައްދާ ގެކް މޮޑެލްގެ ކާރުތަކުގައި ހަރުކުރި އެންޓި-ވައިރަސް އާލާތަކީ، ތިން ލެވެލްގެ 'އެއަރ ފިލްޓަރ' ސިސްޓަމެކެވެ.\nދިރާސާކުރާ ކުންފުންޏެއް ކަމުގައިވާ ފްރޮސްޓް އެންޑް ސުލިވަން އިން ދެކޭގޮތުގައި، ކާރުތަކުގައި ހިމަނާ މި އާ ސިފަތަކަކީ، މަކަރަކަށް ވުރެ ބޮޑުވަރެކެވެ.\nއެކަމަކު، ޗައިނާ މާކެޓް ރިސާޗް ގްރޫޕް ގެ މެނޭޖިންގ ޑިރެކްޓަރ ޝައުން ރީން އެއްބަހެއް ނޫނެވެ. އޭނާ ވިދާޅުވާ ގޮތުގައި، ކުންފުނިތަކުން ދަނީ ކޮވިޑް-19 އާ މެދު އޮތް ބިރުވެރިކަމުގެ ނާޖާޒާއިޒު ފައިދާ ނެގުމަށް މަސައްކަތްކޮށްގެން ކާރުތަކާއި އެކި ޚިދުމަތްތައް ކޮންސިއުމަރުންނަށް ވިއްކުމަށެވެ.\nމިދިޔަ މަހުގެ ކުރީކޮޅު ނިޕޯން ކުންފުނިން ހާމަކޮށްފައިވާ ގޮތުގައި، މަތީ ފަށަލަތަކުގައި ހުންނަ ވައިރަސްތައް ގަޔަށް އެރުން ހުއްޓުވުމަށްޓަކައި، އެންޓިވައިރަސް 'ކޯޓިން'އެއް އުފައްދާފައެވެ.\nވައިރަސްގާޑް ދަވާދެއް އުފައްދާފައިވާ ކަމަށް ޖަޕާނުގެ ކުންފުންޏަކުން ވެސް ވަނީ ހާމަކޮށްފަ އެވެ.\nތަޖްރިބާކާރުން ދެކޭގޮތުގައި، ކޮވިޑް-19 ގެ ކުން އޮތް ވަރަށް ކާރު ވިކުން އަނބުރާ އިޢާދަވާން ގާތްގަޑަކަށް ތިން އަހަރު ނަގާނެ އެވެ.


Thinadhoo Fen Plant Maraamaath Kuran Adhi2Hafthaa Nagaane - FENAKA - Vaguthu\nތިނަދޫގެ ފެން ޕްލާންޓު މަރާމާތުކުރަން އަދި ދެ ހަފްތާ ނަގާނެ - ފެނަކަ\nގދ.ތިނަދޫގެ ފެން ޕްލާންޓަށް ދިމާވި މައްސަލަ ހައްލުކުރުމަށް އަދި މަދުވެގެން ދެހަފްތާގެ މުއްދަތެއް ނަގާނެކަމަށް ފެނަކައިން ބުނެފިއެވެ.\nދައުލަތުގެ މީޑިއާ "ޕީއެސްއެމް" އަށް މަޢުލޫމާތު ދެމުން ފެނަކަ ކޯޕަރޭޝަންގެ ޗީފް ޓެކްނިކަލް އޮފިސަރ، ޙުސެއިން ހަމީޒް ވިދާޅުވީ ފެން ޕްލާންޓަށް ދިމާވި މައްސަލަ ހައްލުކޮށް، އާ ފެން ޕްލާންޓުގެ މަސައްކަތް އެއްކޮށް ނިންމާލުމަށް ދެ ހަފްތާއާއި ތިން ހަފްތާއާ ދެމެދުގެ މުއްދަތެއް ނަގާނެ ކަމަށެވެ.\nމިދިޔަ ޑިސެމްބަރު މަހުގެ 22 ވަނަ ދުވަހު ތިނަދޫގެ ފެން ޕްލާންޓުގައި ބޭނުންކުރާ ޓޭންކަށް ދިމާވި މައްސަލައަށްފަހު، އެރަށަށް ފެން ދޫކުރަމުންދަނީ ވަކިގަޑިތަކެއްގައެވެ.\nފެނަކައިން ބުނީ ތިނަދޫގެ ފެން ޕްލާންޓަށް ދިމާވި މައްސަލަ ހައްލު ކުރުމަށް ގިނަ މަސައްކަތް ތަކެއް ކުރަމުންދާ ކަމަށާ، އެގޮތުން މިހާރު ފެން ދޫކުރާ ގަޑިތައްވެސް އިތުރުކޮށްފައިވާކަމަށެވެ. މިހާރު ދުވާލަކު 16 ގަޑި އިރަށް ފެން ދޫކުރަމުން ދާ ކަމަށާއި، ވަކި ގަޑިތަކެއްގައި ފެން ދޫކުރަމުން ދަނީ މެދުކެނޑުމެއްނެތި ފެން ދޫކުރެވޭ ހާލަތަށްވުރެ އެ ޕްލާންޓުގެ ޓޭންކުގެ ހާލަތު ދަށްވެފައިވުމާ ގުޅިގެން ކަމަށް ފެނަކައިން ބުނެއެވެ.\n"1000 ލީޓަރުގެ ޓޭންކެއް މި ހުންނަނީ. ހުންނަ އިރު ކޮންމެ ފަހަރަކު 800 ލީޓަރު ހަމަ ކުރުމަށްފަހު އެ ފެން ހުސްވަންދެން މި ދޫކުރަނީ. ދެހަފްތާ ނުވަތަ ތިން ހަފްތާއެއްހާ ދުވަސް ނަގާނެ މިކަން އެއްކޮށް ހައްލުކުރުމަށް" ހަމީޒް "ޕީއެސްއެމް" އަށް ވިދާޅުވިއެވެ.\nތިނަދޫގެ ފެން ޕްލާންޓަށް ދިމާވި މައްސަލައާ ގުޅިގެން މީގެ ކުރިން ފެން ދޫކުރަމުން އައީ 11 ގަޑި އިރަށެވެ. ނަމަވެސް މިހާރު ފެން ދޫކުރަނީ، ފަތިހު 04:30 އިން ފެށިގެން 13:00 އަށެވެ. އަދި ހަވީރު 15:00 އިން ރޭގަނޑު 21:00 އަށެވެ.\nއާބާދީގައި 13 ހާހެއްހާ މީހުން ދިރިއުޅޭ ތިނަދޫގެ ފެން ޕްލާންޓަށް މައްސަލައެއް ދިމާވެފައިވާއިރު، އެރަށުގައި އާ ފެންޕްލާންޓެއް އިންސްޓޯލް ކުރުމުގެ މަސައްކަތްވެސް ކުރިއަށް އެބަ ދެއެވެ. ތިނަދޫގައި އަލަށް ބެހެއްޓުމުގެ މަސައްކަތް ކުރަމުންދަނީ 300 ޓަނުގެ ފެން ޕްލާންޓެކެވެ.\nވޭމަންޑޫގައި އާ އިންޖީނުގެއެއް އިމާރާތްކުރަނީ\nވޭމަންޑުއަށް ކަރަންޓް ދީފި\nވޭމަންޑުއަށް މިރޭ ކަރަންޓު ދެވޭނެ: ފެނަކަ


11 aharahfahu Inter in Italy league kaamiyaabu koffi - One Online\nއިންޓައަށް ލީގު ލިބުމާއެކު ސަޕޯޓަރުން މަގުތަކަށް --- ފޮޓޯ/ ގެޓީ\n11 އަހަރަށްފަހު އިންޓައިން އިޓަލީ ލީގު ކާމިޔާބު ކޮށްފި\n11 އަހަރަށްފަހު އިންޓަ މިލާނުން އިޓަލީ ލީގު، ސެރެއާ އޭ ކާމިޔާބު ކޮށްފިއެވެ.\nއިޓާލިއަން ލީގުގެ ދެ ވަނައިގައި އޮތް އެޓަލަންޓާ ރޭ ކުޅުނު މެޗުން ސަސުއޯލޯއާ 1-1 އިން އެއްވަރުވުމާއެކު ބާކީ ހަތަރު މެޗު އޮއްވައި އިންޓައިން ލީގު ޔަގީން ކޮށްފައިވާއިރު، އިންޓަ މިވަގުތު ލީގުގެ އެއްވަނައިގައި އޮތީ 34 މެޗުން 82 ޕޮއިންޓާއެކުގައެވެ.\nއިޓަލީގެ ތާރީހީ ކްލަބު، އިންޓަ މިލާނުން މިފަހަރުގެ ލީގު ހޯދުމަކީ ޔުވެންޓަސްގެ ރެކޯޑު ނިމުމަކަށް ގެނައި ތަށްޓެކެވެ. މިދިޔަ ނުވަ އަހަރުވެސް ޔުވެންޓަސްއިން ލީގު ކާމިޔާބު ކޮށްފައިވާއިރު، އެޓީމުގެ ކޯޗަކީ އެންޓޯނިއޯ ކޮންޓޭއެވެ. އަބަދުވެސް ކާމިޔާބު ކޯޗެއްގެ ގޮތުގައި ކޮންޓޭ ފާހަގަކުރެވިފައިވާއިރު، އޭނާ އިންޓައަށް ބަދަލުވީ ޗެލްސީއާއެކު އިނގިރޭސި ލީގުވެސް ހޯދާފައެވެ.\nކޮންޓޭގެ ކޯޗުކަމުގައި މިދިޔަ ދެއަހަރު އިންޓައިން ކާމިޔާބީއަކާ ދިމާލަށް މިސްރާބު ޖަހާފައިވާއިރު، އޭނާ ވަނީ ލީގުގެ ދެވަނައިގައި މިދިޔަ ސީޒަން ނިންމާލުމުގެ އިތުރުން ޔޫރޮޕާ ލީގުގެ ފައިނަލަށްވެސް ޓީމު ގެންގޮސް ދީފައެވެ. ކުރިން ޔުވެންޓަސްއާއެކު ކޮންޓޭ އިޓަލީ ލީގު ހޯދާފައިވާއިރު، މިއީ އިންޓައިން ލީގު ކާމިޔާބުކުރި 19 ވަނަ ފަހަރެވެ.\nއިންޓަ އިން އެންމެ ފަހުން ލީގު ކާމިޔާބުކުރީ 2010 ވަނަ އަހަރު އެވެ. އެ ފަހަރު އެ ޓީމުގެ ކޯޗަކަށް ހުރީ ޖޯސޭ މޮރީނިއޯ އެވެ. މޮރީނިއޯއާއެކު އިންޓައިން ވަނީ އެއް ސީޒަނެއްގައި ތިން ތަށި ހޯދާ ޔޫރޮޕްގެ ފުޓުބޯޅަ ތާރީހުންވެސް ޖާގަ ހޯދާފައެވެ. އިންޓައާއެކު އެއް ސީޒަނެއްގައި އިޓަލީ ލީގާއި، ކަޕް އަދި ޗެމްޕިއަންސް ލީގު ހޯދުމަށްފަހު މޮރީނިއޯ ދިޔައީ ރެއާލް މެޑްރިޑަށެވެ.


ވާހަކަ : އަނދިރިކަން\n"ހާދަ ސަޅިއޭ!" މަލީޝާ ފަރިހިނގުމެއްގައި އަދްހަމް އާއި ދިމާއަށް އަންނަތަން ފެނިފައި ބުންޏެވެ. މަލީޝާ ލައިގެން ހުރީ ވިލު ނޫކުލައިގެ ހެދުމެކެވެ.\nމަލީޝާގެ ބޮލުގެ އިސްތަށިގަނޑު ވަނީ ސްކާފަކުން ފޮރުވާލާފައެވެ. އަދްހަމް އަށް ބަލަން ހުރެވުނީ މަލީޝާގެ މަޑު މުށިކުލައިގެ ރީތި ލޮލަށެވެ. މަލީޝާގެ ހިތްގައިމު ދެލޮލުގެ ނަޒަރުވެސް ހުއްޓިފައިވަނީ ހަމަ ސީދާ އަދްހަމްގެ ދެ ލޮލަށެވެ.\nމަލީޝާ ހުއްޓިލައިގެން ހުރީ އަދްހަމްގެ ކުރިމަތީގަ އެވެ. އޭރު މަލީޝާގެ ހިތުގެ ހިނގުންވަނީ އަވަސްވެފައެވެ. ނޭވާ ވަނީ ކުރުވެފައެވެ. އެހެންޏާ ނުވާކަހަލަ ހާސްކަމެއް ވެރިވެފައެވެ. މީގެ ކުރިންވެސް ފިރިހެން ކުދިންނާއެކު މަލީޝާ ޑީޖޭ ޕާޓީ ތަކަށް ދެއެވެ. އެކަމަކު މިފަހަރު މުޅިން ތަފާތު އިޙްސާސް އެއް ކުރެވެމުންދަނީ ކީއްވެގެންކަމެއްވެސް ނޭނގެ އެވެ.\n"ކޮބާ ތައްޔާރުތަ ޑީ.ޕީ. އަށްދާން؟" މަސްތީ އަޑަކުން އަދްހަމް އަހައިލިއެވެ.\nމަލީޝާ އޭނާގެ އަތް، އަދްހަމް އާއި ދިމާއަށް ދިއްކޮށްލިއެވެ. އަދްހަމް އެ މަޑުމަޑު އަތްތިލައިގައި ހިފިއެވެ.\n"ދާންވީ ދޯ!" ހިނިތުންވަމުން އަދުހަމް ބުންޏެވެ.\nމަލީޝާ ހިފީ އަދުހަމްގެ ކަނާތުގައެވެ. އެއާއެކު މަލީޝާ ކުރިއަށް ހިނގައިގަތެވެ. އަދުހަމްގެ އަތުގައި ހިފައި ދަމަމުން ކަހަަލަ ގޮތަކަށް މަލީޝާ ހިނގަން ފެށީ ފުދޭވަރަކަށް ބާރަށެވެ. އެ ހިސާބުގައި އޮންނަ ޤަބުރުސްތާނާއި ދިމާއަށެވެ. އަދުހަމް ހުރީ ބުނާނެ އެއްޗެއް ނޭނގިފައެވެ.\n"މަލީ. މޭބީ އައިއޭމް ކިއުރިއަސް، އެކަމަކު އެ ދިމާ ބީޗަށް ދާން މިހެން ޤަބުރުސްތާނެއް ތެރެއިން ޝޯޓްކަޓެއް ނަގަން ތިއުޅެނީ ކީއްވެގެންތޯ އަހާލަން ބޭނުންވޭ.!" އެ ހިސާބުގައި މަރުވެ، ހިކިފައި ހުރި ބޮޑު ގަހަކާއި އަރާ ހަމަވެފައި އަދުހަމް އެހިއެވެ.\nމަލީޝާ ޖަވާާބެއް ނުދެއެވެ. އޭނާގެ ހިނގުން އިހުނަށްވުރެން ބާރުކޮށްލިއެވެ. ގާތްގަނޑަކަށް ދުވަމުން ކަހަލަ ގޮތަކަށް އަދުހަމްގެ އަތުގައި ހިފައި ދަމަމުން ހިނގަމުންދިޔަ އެވެ.\n"އޭތް! ތަންކޮޅެއް މަޑުކޮށްލަބަލަ." އަދުހަމް ހުރީ މާނޭވާ ލެވިލެވި އެވެ.\nކުއްލިއަކަށް އަދުހަމްގެ އަތުން މަލީޝާ ދޫކޮށްލުމަށްފަހު، އެތާ ހުރި ބޮޑު ގަހެއްގެ ފުރަގަހަށް ވަދެއްޖެ އެވެ.\n"ކޮންތާކަށްތަ ތި ދަނީ؟ އަހަރުން ޕާޓީއަށް ދާ ގަޑި ކަޓަނީނު އެއޮއްގެން. ތި ސަކަރާތްޖެހުން ހުއްޓާލަބަލަ؟" އަދުހަމް މަޑުމަޑުން ބުންޏެވެ. އަދުހަމް ހީކުރީ މަލީޝާ ސަކަރާާތްޖަހަނީ ކަމަށެވެ.\n"މަލީ. ތި ގަހުގެ ފުރަގަހަށް ވަދެގެން ކީއްތަ ތިކުރަނީ؟ ހިނގާބަލަ މިތަނުން ދާން އުޅެމާ." ގަހުގެ ބިތްދޮށަށް ބަލައިލަން އަދުހަމް އުޅުނެވެ.\nކޮންމެވެސް އެއްޗެއް ގަށަމުންދާާ އަޑުކަހަލަ އަޑެއް، ކޮންމެވެސް ހިސާބަކުން އިވެންފެށުމުން އަދުހަމް އިތުރަށް ބިރުގަންނަގޮތް ވިއެވެ. އެ އަޑު އިވުނީ މަޑެއްކޮށެއްވެސް ނޫނެވެ. މަލީޝާ ކޮބައިތޯ ބަލައިލުމަށް ގަހާއި ދިމާއަށް އަދުހަމް ހިނގައިގަތެވެ.\nދެމީހެއްގެ އަތްގުޅި ނުކާހާ ބިޔަ އެ ގަހުގެ އަނެއްފަރާތަށް އަދުހަމް ދިޔައެވެ. އޭރު އެތާ ކައިރީ ހުރި މަހާނައެއްގެ ކައިރީގައި މަލީޝާ ހުއްޓެވެ.\n"މަލީ. ތީނަ އަނެއްކާ އޯކޭތަ؟" ފުރަގަހުންގޮސް މަލީޝާގެ ކޮނޑުގައި ހިފައި ތަޅުވާލަމުން އަދުހަމް ސުވާލުކުރިއެވެ.\nމަލީޝާގެ ދެފައި އޭރު ހުރީ ބިންމަތީގައި ނުޖެހިކަމެއް އަދުހަމް އަކަށް ފާހަގައެއް ނުކުރެވެ އެވެ. މަލީޝާގެ ކޮނޑުގައި ހިފައި ތަޅުވާލިވަގުތު، އޭނާގެ ދެފައި ބިންމަތީގައި ޖައްސައި ހަމަޖެހިލަމުން އަދުހަމް އާއި ދިމާއަށް އެނބުރުނެވެ. މަޑުމަޑުން، އޭނާގެ ބޮލުގައި އަޅާފައިވާ ސްކާފް ނެގިއެވެ. އެވަގުތު އޭނާގެ މޫނު އެއްކޮށް ހާމަވި އެވެ. މިހާރު އަދުހަމް އަށް ފެންނަން ހުރީ މަލީޝާ އެއް ނޫނެވެ. އެއީ ޝިފާ އެވެ. އޭނާ ހުރީ ރީނދޫކުލައިގެ މަލެއް ހިފައިގެންނެވެ.\nއަދުހަމް އަށް ބިރުން ތެޅިގަނެވުނެވެ. ފަހަތަށް ޖެހިލެވުނެވެ. "ޝި-ޝި-ޝިފާ! މިތާ- މިތަނުގަ ކީއްތިކުރަނީ؟ ތީނަ ވަނީ ވީނުވީތަނެއް ނޭނގި ގެއްލިފައެއްނު؟ ކޮ-ކޮބާ- ކޮބާ މަލީޝާ؟"\n"ކަންބޮޑު ނުވޭ. އޭނާ ސަލާމަތުން އެބަހުރި." ނުލަފާ ޒާތަކަށް އޭނާ ހިނިތުންވި އެވެ.\n"ކޮބާ އޭނަ؟ ކަލޭ އޭނައަށް ކީއްތިކުރީ؟ ކަލޭ ތިހުރީ ހަމައިގައެއް ނޫން ދޯ!"\n"ތީނަ ބީޗްގަ އޮތް ޑީޖޭ އަށް ދާން ތިޔައުޅެނީ މެންދަމު2ޖަހާ ދިޔަފަހުން. އަދި މިހާރު ތިހުރީ ޤަބުރުސްތާނެއް ތެރޭގަ. އެވަރުންވެސް ތީނަ ތިއަހަނީ އަހަރެން މިހުރީ ހަމަހޭގަހޭ ދޯ؟" އަތުގައި އޮތް މާ ހޫރާލަމުން ޝިފާ ބުންޏެވެ.\n"ކޮބާހޭ މަލީޝާ؟" އަދުހަމް ގަތްފައިހުރި ބިރަށްވުރެން ބޮޑަށް ރުޅިވެރިކަން އިތުރުވެ ހަޅޭއްލަވައިގަތެވެ.\n"އަހަރެން ގެއްލުނުތާ މިހާރު މަސްދުވަސްވީ. އެކަމަކުވެސް ތީނަ އަހަރެން ކައިރީ ތިޔަ އަހަނީ އޭނަ ކޮބާހޭ؟ އެހެންވީމަ ޔޫ ޑިޑްންޓް މިސް މީ ދޯ؟" އާފުރިލަމުން ޝިފާ އެހިއެވެ. "އެއްމެ ރަނގަޅު. ތީނައަށް ދައްކަންވީ ދޯ."\n"ކޮން އެއްޗެއް ދައްކަންވީދޯ އޭތަ ތި ކިޔަނީ؟" ރުޅިވެރިކަމާއެކު އަދުހަމް ސުވާލުކުރި އެވެ.\n"މަލީޝާ އެއްނު!!" ފަރުވާކުޑަ ގޮތަކަށް ޝިފާ ބުންޏެވެ.\nޤަބުރުސްތާނުގެ އެއްމެ ބިތްދޮށާއި ހަމައަށް އަދުހަމް ގޮވައިގެން ޝިފާ ވަދެގެން ދިޔައެވެ. އެތަނުގައި ހުރި މަހާނައެއްގެ ކައިރީގައި ރީނދޫކުލައިގެ މާގަސްތަކެއް ހެދިފައި ހުއްޓެވެ.\n"ކޮބާހޭ މަލީޝާ؟" އަދުހަމްގެ އަތުގައި ހިފަހައްޓައިގެން ހުރި ޝިފާގެ އަތް ފޮޅުވައިލަމުން އެހިއެވެ.\n"ތީނައަކަށް ނުފެނޭތަ؟" އަދުހަމް އާއި ދުރަށް މޫނު އަނބުރާލަމުން ޝިފާވެސް ކުރީ ސުވާލެކެވެ.\n"ބުނަން ވާހަކައެއް. ޑޯންޓް މެސް ވިތު މީ އޯކޭ!!"\nޝިފާގެ ޝަހާދަތް އިނގިލިން ބިމަށް އިޝާރާތްކޮށްލި އެވެ. "އަދިވެސް އޭނާގެ ހަށިގަނޑުގަ ހޫނުކަންވެސް ހުންނާާނެ."\nޝިފާ އިނގިލި ދިއްކޮށްލި ދިމާއަށް ގުދުވަމުން އަދުހަމް ބަލައިލި އެވެ. ކުއްލިއަކަށް ލޮލުގައި އަޅައިގަތީ ބިމުން މައްޗަށް އުފުލިފައިހުރި އަތްތިލައެކެވެ. އަންހެން ކުއްޖެއްގެ އަތްތިލައެކެވެ.\n"ނޫން. ނޫން. އޯހް ނޯ." އަދުހަމް ބާރަށް ހަޅޭއްލަވަން ފެށިއެވެ.\nއަދުހަމް އަށް ލޯ ހުޅުވައިލެވިއްޖެ އެވެ. އެނދުގައި އޮވެވުނުކަން އެނގުނީ އެހިސާބުންނެވެ. މުޅި ކޮޓަރިއަށް ވަށައިގެން ބަލައިލަމުން ހަމަޖެހިލެވޭތޯ މަސައްކަތްކުރި އެވެ.\n"އަނެއްކާވެސް ހަމަ އެކަހަލަ ބިރުވެރި ހުވަފެނެއް." މަޑުމަޑުން އަމިއްލަ ނަފުސަށް ބުންޏެވެ.


ލީގަލް އެއިޑް | އެޓަރނީ ޖެނެރަލްގެ އޮފީސް\nޤާނޫނީއަސާސީގެ 53 ވަނަ މާއްދާގެ (ށ) ގެ ދަށުން، ޖިނާއީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން، ޤާނޫނީ ވަކީލެއްގެ އެހީތެރިކަން ހޯދޭ ފަދަ މާލީ ތަނަވަސްކަމެއް ނެތް މީހުންނަށް ދައުލަތުން ޤާނޫނީ ވަކީލެއް ޢައްޔަންކޮށްދިނުމުގެ މަސައްކަތަކީ 2009 ވަނަ އަހަރުން ފެށިގެން އެޓަރނީ ޖެނެރަލްގެ އޮފީހުން ކުރަމުންދާ މަސައްކަތެކެވެ.\nޖިނާއީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން، ޤާނޫނީ ވަކީލެއްގެ އެހީތެރިކަން ހޯދޭ ފަދަ މާލީ ތަނަވަސްކަމެއް ނެތް މީހުންނަށް ދައުލަތުން ޤާނޫނީ ވަކީލެއް ޢައްޔަންކޮށްދިނުމުގެ ގަވާއިދު މި ލިންކް އިން ލިބިވަޑައިގަންނަވާނެއެވެ.\nޖިނާޢީ ބޮޑެތި މައްސަލަތަކުގައި ތުހުމަތުކުރެވޭ މީހުންގެ ތެރެއިން މާލީ ތަނަވަސްކަން ނެތް މީހުންނަށް ދައުލަތުން ޤާނޫނީ ވަކީލެއްގެ އެހީއަށް އެދޭ ފޯމް މި ލިންކް އިން ލިބިވަޑައިގަންނަވާނެއެވެ. މި ފޯމާއެކު އަންނަނިވި ލިޔެކިޔުންތައް އެޓަރނީ ޖެނެރަލްގެ އޮފީހަށް ހުށަހަޅަންވާނެއެވެ.\nލީގަލް އެއިޑްއަށް އެދޭ ފަރާތުގެ އައިޑީ ކާޑު/ ޕާސްޕޯޓް/ ޑްރައިވިންގ ލައިސަންސް/ އުފަންދުވަހުގެ ސެޓިފިކެޓް.\nލީގަލް އެއިޑްއަށް އެދޭ ފަރާތަކީ މީހަކާ އިނދެގެން ހުރި ފަރާތެއްނަމަ، އިނދެގެން އުޅޭ މީހާގެ އައިޑީ ކާޑު/ ޕާސްޕޯޓް/ ޑްރައިވިންގ ލައިސަންސް/ އުފަންދުވަހުގެ ސެޓިފިކެޓް.\nލީގަލް އެއިޑްއަށް އެދޭ ފަރާތުގެ ދަރިން ތިބިނަމަ، ދަރިންގެ އައިޑީ ކާޑު/ ޕާސްޕޯޓް/ އުފަންދުވަހުގެ ސެޓިފިކެޓް.\nލީގަލް އެއިޑްއަށް އެދެނީ ކުޑަކުއްޖެއްނަމަ، އޭނާގެ ބެލެނިވެރިޔާ ނުވަތަ ބަލަދުވެރިޔާގެ އައިޑީ ކާޑު/ ޕާސްޕޯޓް/ ޑްރައިވިންގ ލައިސަންސް/ އުފަންދުވަހުގެ ސެޓިފިކެޓް.\nދިރިއުޅެނީ ތަނެއް ކުއްޔަށް ހިފައިގެންކަމުގައިވާނަމަ، އެކަން ކަށަވަރުކޮށްދޭނެ ލިޔުން.\nކުށުގެ ތުހުމަތުގައިވާ މީހާގެ ނަމުގައި ހުޅުވާފައިވާ ނުވަތަ އޭނާއަށް ފައިސާ ނެގޭ ގޮތަށް ހުޅުވާފައިވާ ބޭންކް އެކައުންޓްތަކުގެ އެންމެ ފަހުގެ3މަސް ދުވަހުގެ ސްޓޭޓްމަންޓް.\nވަޒީފާއެއް އަދާކުރާ ފަރާތެއްނަމަ، އެންމެ ފަހުގެ3މަސް ދުވަހުގެ މުސާރައިގެ ބަޔާން.\nއަމިއްލަ މަސައްކަތުން އާމްދަނީ ލިބޭ ފަރާތެއްނަމަ، އެކަން ޔަޤީންކޮށްދޭ ލިޔުން.\nޕެންޝަން ނުވަތަ ޚާއްސަ އެހީގެ ގޮތުގައި ފައިސާ ލިބޭ ފަރާތެއްނަމަ، އެކަން ޔަޤީންކޮށްދޭ ލިޔުން.\nކުއްޔަށް ދީގެން އާމްދަނީ ހޯދާ ފަރާތެއްނަމަ، ކުލިން އާމްދަނީ ލިބޭކަން ޔަޤީންކޮށްދޭ ލިޔުން.\nމީހަކާ އިނދެގެން އުޅޭ ފަރާތެއްނަމަ، އިނދެގެން އުޅޭ މީހާއަށް އާމްދަނީ ލިބޭކަން ކަށަވަރުކޮށްދޭ ލިޔުން.\nޢާއިލާ ނުވަތަ އެހެން ފަރާތެއްގެ އެހީ ލިބޭކަން ޔަޤީންކޮށްދޭ ލިޔުން.\nއަނބިމީހާއަށް ނުވަތަ ދަރިންނަށް ޚަރަދު ދޭން ކޯޓުން އަންގާފައިވާ ފަރާތެއްނަމަ، އެ އެންގުމުގައިވާ ގޮތުގެ މަތިން ފައިސާ ޙަވާލުކުރިކަމުގެ ލިޔުން.\nކުށުގެ ތުހުމަތު ކުރެވޭ މީހާގެ އިތުރުން، ލީގަލް އެއިޑްއަށް އެދޭ ފަރާތަކީ ބަންދުގައި ހުރި ފަރާތެއްނަމަ، އެމީހަކު ބަންދުކޮށްފައިވާ ތަނުގެ އިދާރާއިން މި ފޯމް ހުށަހެޅިދާނެއެވެ. އަދި ކުށުގެ ތުހުމަތު ކުރެވޭ ފަރާތަކީ ކުޑަކުއްޖެއްނަމަ، އޭނާގެ ބެލެނިވެރިޔާ ނުވަތަ ބަލަދުވެރިޔާއަށް ވެސް މި ފޯމު ހުށަހެޅިދާނެއެވެ.\nމި މަސައްކަތާގުޅޭގޮތުން އިތުރަށް މަޢުލޫމާތު ސާފުކުރެއްވުމަށް އޮފީހުގެ ހިއުމަން ރައިޓްސް އެންޑް ލީގަލް އެއިޑް ސެކްޝަންގެ ނަންބަރު 3010126 އަށް ގުޅުއްވުން ނުވަތަ legal.aid@agoffice.gov.mv އަށް އީމެއިލްކުރެއްވުން އެދެމެވެ.


Covid jehunu meehunge adhadhu miadhu ves dhashah | Mihaaru\nހޮސްޕިޓަލެއްގައި ސިއްހީ އެހީތެރިން ޕީޕީއީ އަޅައިގެން ހަރަކާތްތެރިވަނީ: ކޮވިޑްގެ ބަލި މީހުންގެ އަދަދު މިހާރު ދަނީ ދަށަށް\n08 ސެޕްޓެމްބަރ 2020 - 22:307comments\nވޭތުވެ ދިޔަ 24 ގަޑިއިރުގެ ތެރޭގައި ކޮވިޑް-19އަށް ޕޮޒިޓިވްވި މީހުންގެ އަދަދު، އޭގެ ކުރީ ދުވަހާ އަޅާބަލާއިރު ދަށްވެއްޖެ އެވެ. މިއީ ބަލި ޖެހޭ މީހުންގެ އަދަދު ވަރަށް ބޮޑަށް އިތުރުވުމަށް ފަހު، އެ ނިސްބަތް ދަށަށް ދަމުން އަންނަތާ ތިން ވަނަ ދުވަހެވެ.\nއެޗްޕީއޭ އިން މިރޭ އާއްމުކުރި ތަފާސް ހިސާބުތަކުން ދައްކާ ގޮތުން އިއްޔެ ހަވީރު 6:00 އިން މިއަދު ހަވީރު 6:00 އަށް ޕޮޒިޓިވްވީ 74 މީހުންނެވެ. އޭގެ ތެރޭގައި ހިމެނެނީ 59 ދިވެހިންނާއި 15 ބިދޭސީންނެވެ. މިއަދު ވެސް އެންމެ ގިނައިން ބަލި ޖެހިފައިވަނީ މާލެ ސަރަހައްދުންނެވެ. އެކަމަކު ރަށްރަށާއި ރިސޯޓުތަކުން ޕޮޒިޓިވްވި މީހުންގެ އަދަދު އެހެން ދުވަސް ދުވަހަށް ވުރެ އިތުރެވެ. އެގޮތުން 11 މީހަކު ވަނީ، މާލެ ނޫން އެހެން ސަރަހައްދުތަކުން ޕޮޒިޓިވްވެފަ އެވެ. ފާއިތުވި މަހެއްހާ ދުވަހު ވެސް ކޮންމެ ދުވަހަކު ކޭސްތަކުގެ އަދަދު އުޅެނީ އާންމުކޮށް 100 އިން މަތީގަ އެވެ. އެކަމަކު ވޭތުވެ ދިޔަ ތިން ދުވަހު، ބަލި ޖެހުނު މީހުންގެ އަދަދު އުޅެނީ، 98،83 އަދި 74ގަ އެވެ.\nމިއަދުގެ ނަންބަރުތަކާ އެކު އެކު ރާއްޖޭން މިހާތަނަށް ކޮވިޑް ޖެހުނު މީހުންގެ އަދަދު ވަނީ 8،741 އަށް އަރައިފަ އެވެ. މީގެ ތެރެއިން 6،157 މީހަކު މިހާތަނަށް ރަނގަޅުވެ އަދި 29 މީހުން ވަނީ މަރުވެފަ އެވެ. މިހާރު އެކްޓިވް ކޭސްތަކުގެ އަދަދަކީ 2،549 އެވެ. ހޮސްޕިޓަލުތަކުގައި ފަރުވާ ދެމުންދާ މީހުންގެ އަދަދު ވެސް މިއަދު ވަނީ 139އަށް ދަށްވެފަ އެވެ.\nމާލެ ފިޔަވައި، 25 ރަށެއްގައި ކޮވިޑް-19ގެ ބަލި މީހުން މިހާރު އެބަތިއްބެވެ. އޭގެ ތެރޭގައި 23 ރިސޯޓެއް ހިމެނެ އެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ ބަލިތައް


މުބާރާތެއް ކުޅެފައި އައި ބައެއްގެ ފަރާތުން ދަނބިދޫއަށް ކޮވިޑުގެ ރާޅެއް، ޓާސްކް ފޯސްގެ ގިނަ މީހުން ކަރަންޓީނުގައި – Haftha\nThu, 26 May, 2022, 12:37 pm\nލ. ދަނބިދޫ މަތިން ނަގާފައިވާ ފޮޓޯއެއް --\nލ. ދަނބިދޫގައި ހަލުވިކަމާއެކު ކޮވިޑު ފެތުރޭތީ އެރަށް މޮނިޓަރިންގެ ހާލަތަށް ގެނެސްފިއެވެ.\nއެކަމާ ގުޅިގެން “ހަފްތާ”އަށް މައުލޫމާތު ދެއްވަމުން އެރަށު ކައުންސިލުގެ ރައީސް އިބްރާހީމް މިމްރާހް ވިދާޅުވީ، އެރަށުން އެންމެ ފުރަތަމަ ކޭސް ފެނުނީ ބަލީގެ އަލާމާތް ހުރެގެން ފްލޫ ކްލިނިކަށް ދެއްކި މީހެއްގެ ފަރާތުން ކަމަށެވެ. މިމްރާހް ވިދާޅުވީ އެއީ އެރަށު ފުޓުބޯޅަ ޓީމުގެ ކުޅުންތެރިއެއް ކަމަށާއި، ސާމްޕަލް ނެގުމުގެ ދެ ދުވަސް ކުރިން އެ ލ. ގަމު ކައުންސިލުން ބޭއްވި މުބާރާތެއްގައި އެ ޓީމު ބައިވެރިވެފައިވާ ކަމަށެވެ.\nއެ މުބާރާތް ބޭއްވި ދުވަސްވަރު ގަމުގައި ކޮވިޑު ކޭސްތަކެއް އުޅުނު ކަމަށް މިމްރާހް ފާހަގަކުރެއްވިއެވެ. އަދި ފުރަތަމަ ޕޮޒިޓިވްވި ކުޅުންތެރިޔާގެ ކޮންޓެކްޓުންގެ ގޮތުގައި ފާހަގަކުރެވުނު އިތުރު ތިން ކުޅުންތެރިއަކުވެސް މިހާރު ޕޮޒިޓިވްވެފައިވާ ކަމަށް ވިދާޅުވިއެވެ.\nމިހާރު އެ ރަށުގައި 16 އެކްޓިިވް ކޭސް އުޅޭއިރު، އޭގެ ތެރޭގައި ސްކޫލު ދަރިވަރުންނާއި ޓީޗަރަކުވެސް ހިމެނެއެވެ. އަދި 72 ގަޑިއިރު ނުވާ ނެގެޓިވް ޕީސީއާރް ނަތީޖާއާއެކު ރަށަށް ދިޔަ ބައެއް ފަރާތްތައްވެސް ޕޮޒިޓިވްވެފައިވާ ކަމަށާއި 21 ސާމްޕަލެއްގެ ނަތީޖާ އަދިވެސް ނުލިބެއެވެ. މިމްރާހް ވިދާޅުވީ އެކްޓިވް ކޭސްތަކުގެ ތެރޭގައި ގިނައީ ރަށުތެރެއިން ނެގި ރޭންޑަމް ސާމްޕަލް ކަމަށެވެ.\nއެރަށުގައި 40 ވަރަކަށް ގެ ކަރަންޓީނުކޮށްފައިވާއިރު، އެއީ ރަށުގެ މެޖޯރިޓީ ކަމަށް އޭނާ ވިދާޅުވިއެވެ. އަދި އެރަށު ކޮވިޑު ޓާސްކް ފޯސްގެ ގިނަ މީހުންނާއި ކައުންސިލުގެ ގިނަ މީހުންވެސް ކަރަންޓީނުކޮށްފައި ތިބުމުން، އަލުން ޓީމެއް އެކުލަވާލާފައިވާ ކަމަށް ވިދާޅުވިއެވެ.\n“ރަށުގެ މެޖޯރިޓީ މިހާރު މިއޮތީ ކަރަންޓީނުގައި. އެހެންވެ މިހާރު މިރަށު ސްކޫލާ ފެނަކައާ ގުޅިގެން އާ ޓީމެއް ނަގާފަ މި ވަނީ ފިހާރައިން ޑެލިވަރީތަކާއި ކުނި އުކާލުމާ ކަންކަން ބަލަހައްޓަން” މިމްރާހް ވިދާޅުވިއެވެ.\nއޭނާ ވިދާޅުވީ އެރަށުގެ ވެކްސިން ޖެހޭ އާބާދީގެ 100 ޕަސަންޓު މީހުން ވެކްސިން ފުރިހަމަކޮށްފައިވާ ކަމަށެވެ.


Mathindhaaboatu therey meehaku maithiri nukurevigen bandhefi\nމަތިންދާބޯޓު ތެރޭ މީހަކު މައިތިރި ނުކުރެވިގެން ބަނދެފި\nފްލައިޓް އެޓެންޑެންޓަކަށް ހަމަލަދިން މީހާ\nމަތިންދާބޯޓަށް އަރާ އިންނަ މަދު ގަޑިއިރަކު ވެސް މައިތިރި ވެގެން ތިބެން ބައެއް މީހުންނަށް އުނދަގޫވެ އެވެ. އަދި ކުދިކުދި ކަންކަމާ ވެސް ހަޅޭއްލަވާ އަޑުގަދަކޮށް އެހެން މީހުންގެ ގަޔަށް ބޮލާ އަރާ މީހުން ވެސް ބައެއް ފަހަރު މިފަދަ ދަތުރުތަކުގައި ދިމާވެ އެވެ.\nދާދިފަހުން ދިމާވި މިކަހަލަ މައްސަލައެއްގައި ޝާމިލުވީ އެމެރިކަން އެއާލައިންސްގެ ބޯޓެއްގެ ފަސްޓް ކްލާސް އިން ދަތުރުކުރި އެމެރިކާ މީހެކެވެ.\nސީބީއެސް ނިއުސްގައިވާ މި ހަބަރުގައި ބުނެފައިވާ ގޮތުގައި ކެލިފޯނިއާ އަށް ދަތުރުކުރަމުން ދިޔަ ފްލައިޓް ތެރޭގައި މި މީހާ ހިންގި ހަމަނުޖެހުމުގެ ސަބަބުން ބޯޓު ޑެންވާއަށް ޑައިވާޓް ކުރަން ޖެހުނެވެ. އެއީ ފްލައިޓް އެޓެންޑެންޓަކަށް މިމީހާ އަނިޔާ ކުރުމުގެ ސަބަބުންނެވެ.\nމަންޒަރު ދުށް ބައެއް މީހުން ބުނީ އެމީހާ ރުޅިގަދަވީ މާސްކް އަޅައިގެން އިންނަން ބުނުމުންނެވެ. ނަމަވެސް ނޫސް ރިޕޯޓުތައް ބުނަނީ މައްސަލަ ދިމާވީ އެހެންވެ ނޫން ކަމަށެވެ.\nއެމެރިކަން އެއާލައިންސްގެ ބަޔާނެއްގައި ބުނެފައި ވަނީ ނިއުޔޯކްގެ އެއާޕޯޓަކުން ސަންޓާ އަނާ އަށް ދަތުރުކުރި ފްލައިޓް ޑެންވާ އަށް ޑައިވާޓް ކުރަން ޖެހުނީ އެ ބޯޓުން ދަތުރުކުރި ފަސިންޖަރަކު ފްލައިޓް އެޓެންޑެންޓަކަށް ހަމަލަ ދިނުމުގެ ސަބަބުން ކަމަށެވެ. ޑެންވާ އަށް މަތިންދާބޯޓު ޖެއްސުމާއެކު ގާނޫނުތައް ތަންފީޒުކުރާ ފަރާތްތަކުން ބޯޓަށް އަރައި މި މީހާ ވަނީ ހައްޔަރު ކޮށްގެން ގެންގޮސްފަ އެވެ.\nއެ ބޯޓުން ދަތުރުކުރި މެކެންޒީ ރޯސް ނަމަކަށް ކިޔާ ފަސިންޖަރަކު ބުނި ގޮތުގައި އެ މީހާ ޖެހުމުން އަންހެން ފްލައިޓް އެޓެންޑެންޓުގެ ނޭފަތުން ހޯސްލާފައި ލޭ އައި ކަމަށެވެ. އަދި ލޭތައް އޭނާ އަޅާފައި ހުރި މާސްކް މަތިން ވެސް ފެންނަން ހުރި ކަމަށެވެ. އެހެންވެ ބޯޓު ޖައްސާފައި އެމީހާ ބާލައިގެން ގެންދެވެންދެން އެމީހާ އިނީ މާސްކިން ޓޭޕް އަޅައި ބޯޓުގައި އޭނާ އިން ގޮނޑީގައި ބަނދެފައި ކަމަށް ވެސް ބޯޓުން ދަތުރުކުރި ބައެއް މީހުން ބުނެފައި ވެއެވެ.\nއަދި މި މީހާއަށް މުޅި އުމުރަށް ދެން އެމެރިކަން އެއާލައިންސްގެ ފްލައިޓަކުން ދަތުރު ނުކުރެވޭ ގޮތް ވަނީ ހަދާފަ އެވެ.\nޒޫ ކީޕަރުގެ އަނގައިން ފައިދިގުމަކުނެއް!\nކެލިފޯނިއާގެ މަގަކަށް ފައިސާގެ ވާރޭ!\nމުލައްދަނޑީގެ ބާރު ދައްކައި ރެކޯޑް ފޮތަށް


Arsenal dhookoh, £40 million ge agakah Iwobi Everton aa gulhijje - One Online\nއާސެނަލް ދޫކޮށް، އެވަޓަންއާ ގުޅުނު އެލެކްސް އިވޯބީ -- ފޮޓޯ/ ގެޓީ\nއާސެނަލް ދޫކޮށް، 40 މިލިއަން ޕައުންޑްގެ އަގަކަށް ނައިޖީރިއާ ފޯވަޑް އެލެކްސް އިވޯބީ އެވަންޓަންއާ ގުޅިއްޖެއެވެ.\nއުމުރުން 23 އަހަރުގެ އިވޯބީ، އެވަޓަންއާ ގުޅުނީ ފަސް އަހަރު ދުވަހުގެ އެއްބަސްވުމެއްގެ ދަށުންނެވެ. އޭނާ އެ ކްލަބުގެ ފޯވަޑް ލައިނުގައި ހަރަކާތްތެރިވާނީ ކުރިއަށް އޮތް ސީޒަނަށް ޔުވެންޓަސް އިން އެވަޓަންއާ ގުޅުނު އިޓަލީ ފޯވަޑް މޮއިސް ކީންއާއެކުއެވެ.\nއިވޯބީއަކީ ކުރިއަށް އޮތް ސީޒަނަށް އެކްލަބާ ގުޅުނު ހަތްވަނަ ކުޅުންތެރިޔާއެވެ. މި ޓްރާންސްފާ މުއްދަތުގެ ތެރޭގައި އިވޯބީއާއި ކީންގެ އިތުރުން ގޯލްކީޕަރު ޖޯނަސް ލޮސީ އާއި ރައިޓް ބެކް ޖިބްރީލް ސިޑިބެ އާއި މިޑްފީލްޑަރު އަންދްރޭ ގޮމޭސް އާއި ފަބިއަން ޑެލްފް އަދި ފިލިޕް ގިބަމިން ވެސް ވަނީ އެވަޓަންއާ ގުޅިފައެވެ.\nއެވަޓަންގެ ރަސްމީ ވެބްސައިޓަށް ދިން އިންޓަވިއުއެއްގައި އެކްލަބުގެ ކޯޗު މާކޯ ސިލްވާ ބުނީ މި ޓްރާންސްފާ މުއްދަތުގެ ތެރޭގައި އެންމެ މުހިންމު ޓްރާންސްފާއަކީ އިވޯބީގެ ޓްރާންސްފާ ކަމަށެވެ.\n"ޓްރާންސް މުއްދަތުގައި އަހަރެމެންގެ އެންމެ މުހިންމު ޓާގެޓަކަށް ވެގެން ގޮސްފައިވަނީ އިވޯބީގެ ޓްރާންސްފާ. އިވޯބީއަކީ ވަރަށް ހުނަރުވެރި ވިންގާއެއް. އަދި އޭނާއަކީ ޓީމާއެކު ވަރަށް މަސައްކަތްކުރާ، އެޓޭކިން މިޑްފީލްޑަރެއްގެ ގޮތުގައި ވެސް ބޭނުންކުރެވޭނެ ކުޅުންތެރިއެއް،" އޭނާ ބުންޏެވެ.\nކޯޗު ސިލްވާ ބުނީ އިވޯބީއަކީ ވަރަށް ޒުވާން ކުޅުންތެރިއެއް ނަމަވެސް އޭނާއަކީ ވަރަށް ތަޖުރިބާކާރު ކުޅުންތެރިއެއް ކަމަށާއި މިހާރު ޓީމުގައި ތިބި ކުޅުންތެރިންނާއެކު ފޯވަޑް ލައިން އިތުރަށް ވަރުގަދަވެގެން ގޮސްފައިވާ ކަމަށެވެ.\nއާސެނަލްގެ ޒުވާން ޓީމުން ސީނިއާ ޓީމަށް ބަދަލުވުމަށްފަހު އިވޯބީ ވަނީ އެ ކްލަބާއެކު 149 މެޗު ކުޅެފައެވެ. އާސެނަލްގެ ސީނިއާ ޓީމުގެ މެޗަކުން އޭނާ ފުރަތަމަ ފެނިފައިވަނީ 2015ގައި އުމުރުން 19 އަހަރުގައެވެ.\nގުޅޭ ޓެގު ޓްރާންސްފާ މާކެޓް އާސެނަލް ފުޓްބޯޅަ އެލެކްސް އިވޯބީ އެވަޓަން


Shah Rukh: varah gina, goas aadhathah gengulhey!\nޝާހް ރުކް ހާން "ކިންގްސް އޮފް ރޮމޭންސް" ގެ ގޮތުގައި ފިލްމު އިންޑަސްޓްރިގައި މަޝްހޫރުވެފައި ވެއެވެ. އޭނާގެ ފޭނުންނާއި އެކުގައި މަސައްކަތްކުރާ އެކްޓަރުން ގަބޫލުކުރާ ގޮތުގައި ޝާހް ރުކް އާ އެއް ފެންވަރަށް ލޯބިގެ މަންޒަރުތައް ކުޅެލެވޭނެ ދެ ވަނަ އެކްޓަރަކު ނެތެވެ.\nބޮލީވުޑްގައި ޝާހްރުކް މަސައްކަތް ކުރާތާ 29 އަހަރު ފުރި 30 ވަނަ އަހަރަކަށް އަޅައިގެންފާއިވާއިރު ވަރަށް ގިނަ ހިތްގައިމު، ރީތި ލޯބީގެ ފިލްމުތަކެއް އޭނާ ވަނީ މި ދުވަސްތަކުގައި ކުޅެފަ އެވެ.\nއޭނާގެ ބައެއް ލަވަތަކާއި ޑައިލޯގްތައް އަދި ކެރެކްޓާތައް އެތައް ޒަމާނެއް ވިޔަސް ބެލުންތެރިން ހަނދާން ނުނެތޭނެ އެވެ.\nނަމަވެސް އަމިއްލަ ދިރިއުޅުމުގައި ޝާހް ރުކް ގެންގުޅޭ ބައެއް އާދަތަކަކީ އެއްގޮތަކަށް ވެސް ފޭނުން ހަނދާން ބަހައްޓަން ރަނގަޅު އާދަތަކެއް ނޫނެވެ. ސަބަބަކީ އޭނާގެ ގިނަ އާދަތަކަކީ ވަރަށް ގޯސް އަދި އެއްގޮތަކަށް ވެސް އެކަންކަން ކުރަން ނުވާ ވަރުގެ އާދަތަކަށް ވާތީ އެވެ.\nފިލްމު ފެއާގައިވާ ރިޕޯޓެއްގައި ޝާހް ރުކް ގެންގުޅޭ ބައެއް ގޯސް އާދަތައް ފާހަގަ ކޮށްފައި ވެއެވެ.\nއެގޮތުން ފާހަގަ ކޮށްފައިވާ ފުރަތަމަ އާދައަކީ ގަޑިޖެހިގެން ޝޫޓިންގްތަކަށާއި ތަންތަނަށް ދިއުމެވެ. ގަޑިއަކަށް ތަނަކަށް ދާން އޮތް ނަމަވެސް އެ ތަނަކަށް ޝާހްރުކް އާދަކޮށް ދަނީ ހަތަރު ފަސް ގަޑިއިރު ފަހުން ކަމަށް މި ރިޕޯޓުގައި ބުނެފައި ވެއެވެ. އަދި ޝާހްރުކް އަކީ އެއްވެސް ކަމެއް އޮގަނައިޒްކޮށް ކުރާ މީހެއް ނޫން ކަމަށާއި އޭނާ ކުރާ ހުރިހާ ކަމެއް ވެސް ހުންނާނީ އެއްވެސް އިންތިޒާމެއް ތަރުތީބެއް ނެތިކަމަށް ވެސް މި ލިޔުމުގައި ވެއެވެ. އަދި ޚުދް ޝާހް ރުކް ވަނީ މިއީ ވަރަށް ބޮޑު ތެދެއް ކަމަށް އެއްބަސް ވެފަ އެވެ.\nޝާހް ރުކް ދުވާލަކު މަދުވެގެން 30 ތަށި ކަޅު ކޮފީ ބޮއެވެ. އަދި ހެނދުނުގެ ނާސްތާ އެއްގޮތަކަށް ވެސް ނުކުރެ އެވެ. އަދި ކައި އުޅޭ ހުރިހާ ކެއުމަކާއެކު ވެސް ކުކުޅު މަސް ކައެވެ.\nޝާހް ރުކް އަކީ ވަރަށް ލަހުން ނިދާ މީހެކެވެ. އަދި ލަހުން ނިދިޔަސް ނިދަނީ ވަރަށް މަދު ގަޑިކޮޅަކު އެވެ.\nދުވާލު ހަތަރު ދަމު އޭނާ ސިނގިރޭޓަކަށް ފަހު ސިނގިރޭޓެއް ހުލި ކުރަމުން ގެންދެ އެވެ. އަދި އޭނާ އަކީ ވީޑިއޯ ގޭމް ކުޅުމަށް ވަރަށް ލޯބިކުރާ މީހެކެވެ. ދުވާލުގެ ކޮންމެވެސް ވަގުތެއް އޭނާ ވީޑިއޯ ގޭމް ކުޅެން ހުސް ކުރެ އެވެ.\nޝާހް ރުކްގެ އާދަތަކުގެ ތެރެއިން އެންމެ އަޖައިބު އެއް އާދައަކީ ފާޚާނާގައި ގިނަ އިރު ހޭދަ ކުރުމެވެ. ޝާހް ރުކް ފާޚާނާއަށް ވަދެއްޖެނަމަ އެތައް ގަޑިއިރެއް ފަހުން ނޫނީ ނުނިކުންނަ ކަމަށް ވެއެވެ. އޭނާ ބުނާ ގޮތުންނަމަ ހަމަޖެހިލައިގެން އިނދެ ވިސްނާލާނެ ފުރުސަތު އެންމެ ރަނގަޅަށް ލިބެނީ ފާޚާނާގައި އިންނައިރު އެވެ.


Actress Naya Rivera Gelligen Hoadhanee - Vaguthu\nކޮވިޑް-19: ދެވަނަ ފަހަރަށް ފިޔަވަޅުތައް ހަރުކަށި ކުރިތާ ދެހަފްތާ، ފައްސިވުން މަދެއް ނޫން! - 19 ގަޑިއިރު ކުރިން\n1 މަސް ކުރިން ( ޖުލައި 10, 2020 )\nމަޝްހޫރު ޓީވި މިއުޒިކަލް ޝޯ، "ގްލީގެ" ތަރި، ނާޔާ ރިވެރާ ގެއްލިގެން ހޯދަން ފަށައިފިއެވެ.\nއެމެރިކާއަށް ނިސްބަތްވާ އުމުރުން 33 އަހަރުގެ ނާޔާ ގެއްލިގެން ހޯދަމުން ދަނީ ބުދަ ދުވަހުގެ ރެއިން ފަށައިގެންނެވެ.\nއޭނާ ގެއްލިފައި ވަނީ ކެލެފޯނިއާގައި އޮންނަ ބޮޑު ލޭކެއް ކަމަށްވާ، "ލޭކް ޕިރޫ" އަށް ގޮސް އުޅެނިކޮށް ގެނބިގެން ކަމަށް ވަނީ ބެލެވިފައެވެ.\n"ލޭޕް ޕިރޫ" އަށް ނާޔާ ގޮސް އުޅުނީ އޭނާގެ އުމުރުން ހަތަރު އަހަރުގެ ފިރިހެން ދަރިފުޅާއެކު އެވެ. އެދެމައިން ލޭކު ބަލައިލާ އެކުގައި ވަގުތުކޮޅެއް ހޭދަކޮށްލުމުގެ ގޮތުން ލޭކުގައި އުޅުނީ ކުއްޔަށް ނެގި ޑިންގީއެއްގައެވެ.\nނާޔާ ގެއްލުނުކަން އެނގިފައި ވަނީ، ލޭކުން ދަތުރުކުރި ބޯޓަކަށް މި ޑިންގީ ފެނިގެން ގޮސް ބެލިއިރު އޭގައި އޭނާގެ ދަރިފުޅު އެކަނިމާ އެކަނި ހުއްޓައި ފެނިގެން ސުވާލު ކުރުމުންނެވެ. އެކުއްޖާ ބުނެފައިވަނީ އޭނާގެ މަންމަ ފަތާލަން ލޭކަށް ފޭބިފަހުން އެނބުރި ނާންނަ ކަމަށެވެ.\nއެކަނިމާ އެކަނި ޑިންގީގައި ނާޔާގެ ދަރިފުޅު ހުއްޓާ ފެނުނުއިރު އޭނާ ހުރީ ލައިފްޖެކެޓް އަޅައިގެންނެވެ. އަދި އޭނާއަށް އެއްވެސް ހާނިކައެއް ލިބިފައެއް ނުވެއެވެ.\nމި ހާދިސާ ފެންމަތިވުމާއެކު އިދާރާތަކުން ނާޔާ ހޯދުމުގެ މަސައްކަތް ފަށާފައި ވެއެވެ. ނަމަވެސް މިހާތަނަށް ކުރި މަސައްކަތުން އޭނާ ހޯދިފައެއް ނުވެއެވެ. އޭނާ ނުފެނި ގިނައިރުތަކެއް ވެފައި ވުމާއެކު، އޭނާ ގެނބިގެން މަރުވީ ކަމަށް ވެސް ވަނީ ބެލެވެން ފަށާފައެވެ.\nއަންހެނަކަށް ބަރަހަނާ ވީޑިއޯ ފޮނުވި މީހާ އަތުލައިގަތީ މޮޅު ގޮަތަކަށް\n29 އަހަރުވީ އިންޑިއާ-ޕާކިސްތާން ލޯބީގެ ގުޅުމެއްގެ ވާހަކަ، ނިމުމެއް ނެތް\nއިންޑިއާގެ އާއިލާއެއްގެ ގޮތް ނޭނގޭ މަރު، ބެލެވެނީ ފަންޑީތަ ކަަމަށް\nޖުލައި 10, 2020 14:32\nބޮއެގެން ޖިންސީގުޅުން ހިންގަނިކޮއް މަރުވީކަމައްވާނީ..


Riza aa dhekolhah dhauvaa kuran PILC in eheetherivaan nimmaifi | Mihaaru\nރިޒާއާ ދެކޮޅަށް ދައުވާކުރަން ޕީއައިއެލްސީން އެހީތެރިވާން ނިންމައިފި\n03 ޖުލައި 2020 - 06:53 30 comments\nމުސާރަ ނުދީ އެތައް މަހެއް ވެފައިވާތީ ބ. ބޮޑުފިނޮޅުގައި ރިސޯޓު ހަދާ މުވައްޒަފުން، އެ މީހުން މަސައްކަތްކުރާ ކުންފުންޏާ ދެކޮޅަށް ހިލޭ ސާބަހަށް ދައުވާ ކޮށްދޭން ޕަބްލިކް އިންޓަރެސްޓް ލޯ ސެންޓަރުން ނިންމައިފި އެވެ.\nމަދަނީ މައްސަލަތަކުގައި ހިލޭ ސާބަހަށް މަސައްކަތްކުރާ ޕީއައިއެލްސީގެ ރައީސް މަރިޔަމް ޝުނާނާ ރޭ ވިދާޅުވީ، އެ މުވައްޒަފުން ބޭނުން ނަމަ ހިލޭ ސާބަހަށް ދައުވާކޮށްދޭން ތައްޔާރަށް ހުރި ކަމަށެވެ.\n"އެ މުވައްޒަފުންނާ ވާހަކަ ދައްކައި ބިދޭސީ މަސައްކަތްތެރިންނަށް މަދަނީ ދައުވާ ކުރުމުގައި އެހީތެރިކަން ދިނުމަށް މި ހުރީ ތައްޔާރަށް،" ޝުނާނާ ވިދާޅުވި އެވެ.\nއެ މީހުންނާ ބައްދަލުކުރަން ބޮޑުފިނޮޅަށް ދާން ތައްޔާރަށް ހުންނެވި ނަމަވެސް ހާލަތު ގޮތުން، ބ. ތުޅާދުއާ އެއްފަޅެއްގައި އޮންނަ ރަށަށް ދިއުން އެހާ ރައްކާތެރި ނޫން ކަމަށް ފުލުހުންގެ އިސް އޮފިޝަލަކު އަންގާފައިވާ ކަމަށް ޝުނާނާ ވިދާޅުވި އެވެ.\nރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ އާރުއައި އެކްސް ކުންފުންޏާ ހަވާލު ކޮށްގެން ހަދަމުން އަންނަ ރިސޯޓުގައި 190 ބިދޭސީން މަސައްކަތްކުރެ އެވެ. އެމީހުންނަށް މުސާރަ ނުދޭތާ އެތައް މަހެއް ވުމުން އިއްޔެ ހަޅުތާލު ފަށައި، ބޮޑު ހަމަނުޖެހުމަކަށް ވަނީ ގޮސްފަ އެވެ. އެކަމަކު، މާލެ އިން ދިޔަ ފުލުހުންގެ ޚާއްސަ ޓީމުން މިއަދު ފަތިހު އެ ރަށަށް އަރައި ވަނީ، ބިދޭސީން ހިފެހެއްޓި 12 ދިވެހިން ސަލާމަތް ކޮށްފަ އެވެ. އެކަމުގެ ތެރޭގައި އެއްވެސް ހަމަނުޖެހުމެއް ނުހިނގާ ކަމަށް ފުލުހުން ބުނެ އެވެ.\nއެކަމަކު، އެ ބިދޭސީން ކޮންޓްރޯލް ކުރަން އުޅުނު ފުލުހަކަށް ރޭ އަނިޔާވެ، ހާލަތު ވަނީ ވަރަށް ބޮޑަށް ސީރިއަސް ވެފަ އެވެ.\nރިޒާ "މިހާރު" އަށް ރޭ ވިދާޅުވީ، މުވައްޒަފުންނަށް މުސާރަ ނުދެވި ލަސްވެގެން ދަނީ، ބޮޑުފިނޮޅުގައި ރިސޯޓު ހަދަން ހަވާލުކުރި ސީލް މޯލްޑިވްސް އިން ދޭން ޖެހޭ ފައިސާ ނުލިބޭތީ ކަމަށެވެ. ނަމަވެސް އެ އަދަދެއް އޭނާ ވިދާޅެއް ނުވެ އެވެ.\nRiza vidhaalhuvanee musaara nudhevunee massakkaiy havaalu kuri kunfunin faisaa nudheythee kamah\nއެ ރަށުގެ މެނޭޖްމަންޓާ ވާހަކަ ދައްކައިގެން މައްސަލަ ހައްލުކުރުމުގެ މަސައްކަތް ކުރަމުން އަންނަ ކަމަށް ވެސް ރިޒާ ވިދާޅުވި އެވެ.\nއިތުރު ލިޔުންތައް ބިދޭސީން ސިވިލް ކޯޓް ވަކީލުން މެމްބަރު އަލީ ރިޒާ (މިލަންދޫ) ބ. ތުޅާދޫ ހަމަނުޖެހުން ބ. އަތޮޅު ބ. ބޮޑުފިނޮޅު


ބަދު އަޚުލާޤީ ޢަމަލުތަކަށް ގޮވާލުމާއި ފެތުރުމަކީ ﷲ ގެ ޢުޤޫބާތް އެބައެއްގެ މައްޗަށް ހުށަހެޅިގެންދާނެ ކަމެއް – ޚުތުބާ – Ilm\nބަދު އަޚުލާޤީ ޢަމަލުތަކަށް ގޮވާލުމާއި ފެތުރުމަކީ ﷲ ގެ ޢުޤޫބާތް އެބައެއްގެ މައްޗަށް ހުށަހެޅިގެންދާނެ ކަމެއް – ޚުތުބާ\nބަދު އަޚުލާޤީ ޢަމަލުތަކަށް ގޮވާލުމާއި ފެތުރުމަކީ ﷲ ގެ ޢުޤޫބާތް އެބައެއްގެ މައްޗަށް ހުށަހެޅިގެންދާނެ ކަމެއް ކަމުގައި މިއަދުގެ ހުކުރު ޚުތުބާގައި ވިދާޅުވެެއްޖެއެވެ.\nޚުތުބާގައި ވިދާޅުވީ “އިންސާނާގެ އަބުރުގެ ޙުރުމަތް ކެނޑޭފަދަ ހަޑިމުޑުދާރު ޢަމަލުތަކަށް އަރައިގަތުމަކީ ބަޔަކަށް ލިބިގެންވާ ޙައްޤެއްނޫނެވެ. އަދި ކީއްހެއްޔެވެ! އެބައެއްގެ ޢިއްޒަތުއްނަފުސު ވެއްޔާ މޮޑެވި، މުޖުތަމަޢުގައި ނޭއްގާނީކަމާއި ބަލިމަޑުކަން ފެތުރި، ﷲ ގެ ޢުޤޫބާތް އެބައެއްގެ މައްޗަށް ހުށަހެޅިގެންދާނެ ކަމެކެވެ.”\nޚުތުބާ އިތުރަށް ވިދާޅުވީ “ޢިއްފަތްތެރި އަބުރުވެރި މުޖުތަމަޢެއް ބިނާކުރުމަށް މަސައްކަތްކުރުމަކީ އިސްލާމީ މުޖުތަމަޢުގެ އަފުރާދުންނާއި، ޖަމްޢިއްޔާ ޖަމާޢަތްތަކާއި، ދައުލަތުގެ އެންމެހައި މުއައްސަސާތަކުން ކޮންމެހެން ކުރަންޖެހޭނެ ކަމެކެވެ. ނަމަވެސް އިސްލާމީ ޤައުމެއްގައި ހުރުން އެކަށީގެންނުވާ ކިތަންމެކަމެއް މިއަދު އަޅުގަނޑުމެންގެ މި އިސްލާމީ މުޖްތަމަޢުގައި ފެތުރެމުންދާކަމީ ހިތާމަހުރިކަމެކެވެ. މިފަދަ ނުބައި ކަންކަމަށް ގޮވާލުމަކީ އިންސާނުންގެ ފިޠުރަތާއި ޝަރީޢަތުގެ ޙުކުމްތަކާ ދެކޮޅަށް ނުކުމެ، ހިންގޭ ނުބައި ޖަރީމާއެއް ކަމުގައި މެނުވީ ނުވާނެއެވެ”.\nޚުތުބާ އިތުރަށް ވިދާޅުވީ ” ޚިޔާލު ފާޅުކުރުމުގެ މިނިވަންކަމާއި، ޙައްޤުތައް ހޯދުމުގެ ނަމުގައި އިސްލާމް ދީން ހުއްދަނުކުރާ ވާހަކަތައް މި ދިވެހި މުޖުތަމަޢުގައި ދެކެވިގެން ނުވާނެއެވެ. އެހެނީ އިންސާއަށް ލިބިގެންވާ މިނިވަންކަމަކީ، ވައިޖަހާފައި ފުއްޕާހަމެއް ދޫކޮށްލީމާ ދާ ބީދައިން އެއްވެސް ހިފެހެއްޓުމެއް، މިޞްރާބެއް ނެތި އިންސާނާގެ ޚިޔާލާއި ފިކުރު ބޭނުން ދިމާއަކަށް ދާން ދޫކޮށްލުމެއް ނޫނެވެ. ނަމަވެސް މިނިވަންކަމަކީ ފަޚުރުވެރިކަމާ އެކު ވިހުރުވާ ދިދައެއް ހެން އެއްކޮޅު ނުހަނު ގަދައަށް ބަނދެ، މުޅި ދިދަ ހޫރުވެން ދޫކޮށްލާފައި ހުރުން ފަދަ ކަމެކެވެ.”


ރޯދައިގެ ސުވާލު ޖަވާބު | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ރޯދައިގެ ސުވާލު ޖަވާބު\nރޯދައިގެ ސުންނަތްތަކަކީ ކޮބައިކަން ހޯދާ ބަލަން އެބަ ޖެހެއެވެ. ކަން މިހެން އޮތުމުން ތިރީގައި މި ގެނެސްދެނީ، ރޯދައާ މެދު ބައެއް މީހުންގެ ހިތުގައި އުފެދޭ ސުވާލުތަކަށް ޖަވާބު ލިއްބައިދެވޭތޯ މަސައްކަތްކޮށްފައިވާ، ލިޔުންތަކެކެވެ.\nކިއުންތެރިންގެ ހިތް ހަމަޖައްސައި ދިނުމުގެ ގޮތުން، ރޯދަ ހިފައިގެން ހުއްޓާ ކުރިއަސް އެކަމަކުން ރޯދަ ނުގެއްލޭނެ ކަންތަކާ ބެހޭގޮތުން، އައްޝައިޚް ޢަބްދުލް ޢަޒީޒް ބިން ބާޒް (ރަޙިމަހުއްﷲ) އާއި، އައްޝައިޚް މުޙައްމަދު ބިން ޞާލިޙް އަލްޢުޘައިމީން (ރަޙިމަހުއްﷲ)، އައްޝައިޚް ޔޫސުފުލް ޤަރަޟާވީ، އަދި އައްޝައިޚް މުޙައްމަދު ޞާލިޙް އަލްމުނައްޖިދް ދެއްވާފައިވާ ޖަވާބުތަކެކެވެ.\n1- ރޯދަވެރިއާ، ދުވާލުގެ ވަގުތެއްގައި އިޙްތިލާމް ވެއްޖެނަމަ ރޯދަ ގެއްލޭނެތަ؟ އަދި ހިނައިގަތުން އަވަސްކުރަން ޖެހޭނެތަ ؟\nޖަވާބު: އިބްނު ބާޒް، ފަތާވާ އިސްލާމިއްޔާ\nއިޙްތިލާމް ވުމަކުން ރޯދަ ނުގެއްލޭނެއެވެ. އެހެނީ އެއީ ރޯދަ ވެރިއާގެ އިޚްތިޔާރަކުން ވާ ކަމެއް ނޫނެވެ. އިޙްތިލާމް ވާ މީހާއަށް ވާޖިބުވެގެންވަނީ، މަނީގެ އަސަރު ފެނިއްޖެނަމަ ހިނައިގަތުމެވެ. ފަތިސް ނަމާދު ފަހުން އިޙްތިލާމްވެއްޖެނަމަ، މެންދުރު ނަމާދު ވަގުތާއި ހަމައަށް ހިނައިގަތުން ލަސްކުރުމުގައި މައްސަލައެއް ނެތެވެ. ހަމަ އެހެންމެ، އަނބިމީހާއާއި ރޭގަނޑު ޖިމާޢުވެފައި ފަޖުރު ލުމާއި ހަމައަށް ހިނައިގަތުން ފަސްކުރިއަސް މައްސަލައެއް ނެތެވެ. ފަހެ ރަސޫލުﷲ ޞައްލަﷲ ޢަލައިހި ވަސައްލަމަ ޖުނުބުވެރި ޙާލަތުގައި ހުންނަވަނިކޮށް ފަތިސްވުމުން ހިނައިވަޑައިގަނެ ރޯދަ ހިއްޕަވާކަން، ސާބިތުވާން އެބައޮތެވެ.\nޙައިޟުވެރިއާ އާއި ނިފާސްވެރިއާ ވެސް ރޭގެނޑުގެ ވަގުތެއްގައި ޠުހުރުވުމުން (ލޭ ކެނޑުމުން) ފަތިސް ވުމާއި ހަމައަށް ހިނައިގަތުން ލަސްކުރިއަސް މައްސަލައެއް ނެތެވެ. އެ ދެ މީހުންގެ ރޯދަވެސް ޞައްޙަވާނެއެވެ.\nނަމަވެސް އެ ދެމީހުންނަށްވެސް (ޙައިޟުވެރިއާ، ނިފާސްވެރިއާ) އަދި ޖުނުބުވެރިވާ މީހާވެސް އިރުއެރުމާ ހަމައަށް، ހިނައިގަތުމާއި ނަމާދު ކުރުން ލަސްކުރުން ހުއްދައެއް ނުވާނެއެވެ. މި އެންމެންވެސް، އިރުއެރުމުގެ ކުރިން ފަތިސް ނަމާދު ކުރުމަށްޓަކައި، އިރުއެރުމުގެ ކުރިން ހިނައިގަތުން ވާޖިބެވެ. އަދި ފަޖުރުވުމުގެ ކުރިން ފިރިހެން މީހާ ހިނައިގަންނަން ޖެހޭނެއެވެ. އެއީ ޖަމާޢަތުގައި އެ ނަމާދު ކުރެވޭނީ އޭރުން ކަމަށްވާތީއެވެ.\n2- އަހަރެން ރޯދައަށް ހުރެފައި މިސްކިތުގައި ނިދުމަށްފަހު ހޭލެވުނު އިރު ހުރީ އިޙްތިލާމްވެފައެވެ. އިޙްތިލާމްވުމުން ރޯދައަށް އަސަރެއް ކުރާނެތަ؟ އަދި ބުނަމެވެ. އަހަރެން ހެދި ގޮތަކީ ހިނައިނުގަނެ ނަމާދު ކުރީއެވެ. އަދި އެހެން ފަހަރަކު އަހަރެންގެ ބޮލުގައި ގަލަކުން ޖެހިފައި ލޭ ފޭބިއެވެ. ވީމާ މިކަމުން ރޯދަ ގެއްލޭނެހެއްޔެވެ؟ އަދި ހޮޑުލެވުމުން ރޯދަ ގެއްލޭނެހެއްޔެވެ؟\nޖަވާބު : އިބްނު ބާޒް، ފަތާވާ އިސްލާމިއްޔާ\nއިޙްތިލާމް ވުމަކުން ރޯދަ ނުގެއްލޭނެއެވެ. އެހެނީ އެއީ ރޯދަ ވެރިއާގެ އިޚްތިޔާރަކުން ވާ ކަމެއް ނޫނެވެ. އިޙްތިލާމް ވާ މީހާއަށް ވާޖިބުވެގެންވަނީ، މަނީގެ އަސަރު ފެނިއްޖެނަމަ ހިނައިގަތުމެވެ. ސަބަބަކީ އިޙްތިލާމްވުމާއި ބެހޭގޮތުން ރަސޫލުއްﷲ ޞައްލައްﷲ ޢަލައިހިވަސައްލަމަ އަރިއަހުން ސުވާލު ދެންނެވުމުން ޖަވާބުދެއްވީ އިޙްތިލާމްވާ މީހާއަށް ފެން (އެބަހީ މަނީ) ފެނިއްޖެނަމަ ހިނައިގަތުމަށެވެ. (އަސަރެއް ނެތި ހަމައެކަނި ހުވަފެނެއް ފެނުނަސް ވާޖިބެއް ނުވޭ)\nއަދި ކަލޭ ހިނައި ނުގަނެ ނަމާދު ކުރިކަން ތިއީ ވަރަށް ބޮޑު ކުށެކެވެ. ބޮޑު ފާފައެކެވެ. ވީމާ ކަލޭގެ މައްޗަށް އޮތީ އެ ނަމާދު އަލުން ކޮށްފައި އެ ކުށަށް ތައުބާވުމެވެ. ދެން ބޮލުގައި ގަލުންޖެހިގެން ލޭ ފޭބިއަސް ރޯދަ ނުގެއްލޭނެއެވެ. އަދި އިޚްތިޔާރަކާއި ނުލައި ލެވޭ ހޮޑަކުން ރޯދަ ނުގެއްލޭނެއެވެ. ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރައްވަނީ: قَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  مَنْ  ذَرَعَهُ  قَيْءٌ وَهُوَ صَائِمٌ فَلَيْسَ عَلَيْهِ قَضَاءٌ وَإِنْ  اسْتَقَاءَ فَلْيَقْضِ\nމާނައަކީ: ''ރޯދައަށް ހުއްޓާ ހޮޑުލެވުނަސް، ރޯދަ ޤަޟާކުރުމެއްނެތެވެ. އަދި ގަދަކަމުން ހޮޑުލައިފިއްޔާ ރޯދަ ޤަޟާ ކުރާށެވެ.'' (އަބޫ ދާއޫދް، ބާބުއް ޞައުމް / މާލިކް / އިބްނު މާޖާ / ތިރްމިޛީ )\n3- މަޛްޔު ބޭރުވެއްޖެނަމަ ރޯދަ ގެއްލޭނެހެއްޔެވެ؟\nޖަވާބު: ގިނަ ޢިލްމުވެރިންގެ ބަހަށް ބަލާއިރު މަޛްޔު ބޭރުވުމަކުން، ރޯދަ ނުގެއްލޭނެއެވެ. (*އިތުރަށް މި މައުޟޫއަށް ކިޔަން މި ގުޅުމަށް ފިތާލާ)\n4- ރޯދައަށް ހުރެ، ފުރަގަސްފަރާތުން ބޭނުންކުރާ ގުންބާ ބޭނުން ކުރުމަކީ ކޮންކަހަލަ ކަމެއް؟\nގިނަ ޢިލްމުވެރިންގެ ބަހަށް ބަލާއިރު، ރޯދަވެރިއާއަށް އެކަން ކުރަން ޖެހިއްޖެނަމަ ކުރިއަސް މައްސަލައެއް ނެތެވެ. ޝައިޚުލް އިސްލާމް އިބްނު ތައިމިއްޔާގެ ރައުޔަކީވެސް މިއީއެވެ. މި ކަމާއި ކެއުން ބުއިމާއި އެއް ގޮތް ނުވާތީ ގިނަ ޢިލްމުވެރިން ބަހަކީ މިއީއެވެ.\n5- މަސްގަނޑަށް ޖަހާ އިންޖެކްޝަނާއި ލޭ ހޮޅިއަށް ޖަހާ އިންޖެކްޝަނުގެ ޙުކުމަކީ ކޮބައިހެއްޔެވެ؟ ރޯދަވެރިއާއަށް މި ދޭތީގައި ތަފާތެއް ވޭހެއްޔެވެ؟\nޖަވާބު: ޝައިޚް ޔޫސުފުލް ޤަރަޟާވީ:\nއިންޖެކްޝަނުގެ ދެބާވަތެއް ވެއެވެ. އެއް ބާވަތަކީ ހަމައެކަނި ބޭހެއްގެ ގޮތުގައި ބޭނުންކުރާ އެއްޗެކެވެ. މި ވައްތަރުގެ އިންޖެކްޝަން މަސްގަޑުން ނުވަތަ ލޭ ހޮޅީގެ ޒަރީޢާއިން ބޭނުން ކުރިއަސް، އެއީ ރޯދަ ނުގެއްލޭނެ ކަމާމެދު ޚިލާފުވާން ޖެހޭ ކަމެއް ނޫނެވެ. އެހެނީ މިއިން އެއްޗަކީ ސީދާ މައިދާއަށް ދާ އަދި ހަށިގަނޑަށް ކާނާ ލިއްބައިދޭ އެއްޗެއް ނޫނެވެ. ވީމާ މި ފަދަ އިންޖެކަޝަން ބޭނުން ކުރިއަސް ރޯދަ ނުގެއްލޭނެއެވެ.\nއަނެއް ބާވަތަކީ މަސްގަނޑަށް ޖެހިއަސް، އަދި ލޭ ހޮޅިއަށް ޖެހިއަސް، ކާނާއެއް ނުވަތަ ހަކަތައެއްގެ ބަދަލުގައި ބޭނުން ކުރާ އެއްޗެއްސެވެ. މިސާލަކަށް ގުލްކޯޒް ފުޅިއެވެ. ފަހުގެ ޢިލްމުވެރިންވަނީ މިއާމެދު ޚިލާފުވެފައެވެ. ގިނަބަޔަކު ދެކެނީ އެއިން ރޯދަ ގެއްލޭނެ ކަމަށެވެ. އެހެނީ މިފަދަ އެއްޗެހިން ސީދާ ލޭގެ ތެރެއަށް ގޮސް، ހަށިގަނޑަށް ކާނާ ފޯރުކޮށްދެއެވެ. ރޯދަ ނުގެއްލޭނެ ކަމަށް ބުނާ މީހުން ބުނާ ވާހަކައަކީ މިއިން ސީދާ މައިދާއަށް އެއްވެސް އެއްޗެއް ނުދާ ކަމަށެވެ. ވީމާ ނުގެއްލޭނެ ކަމަށެވެ.\nނަމަވެސް އަހަރެން (ޤަރަޟާވީ) ބުރަވަނީ ފަހުން މި ބުނެވުނު ވައްތަރުގެ އިންޖެކްޝަނުން ރޯދަ ގެއްލޭނެ ކަމަށެވެ. ވީމާ ރޯދައަށް ހުރެ ދުވާލު މިފަދަ (ދެވަނަ ވައްތަރު) އެއްޗެހި ބޭނުން ކުރުން ރަނގަޅެއް ނޫނެވެ. ބޭނުން ކުރާނަމަ ރޭގަނޑު ބޭނުން ކުރާށެވެ. އޭނާ އެ ބޭނުން ކުރަނީ ބަލިވެގެން ކަމަށް ވާނަމަ، ބަލިމީހާ ރޯދަ ދޫކޮށްލުން ހުއްދައެވެ. މިފަދަ އެއްޗެހި ބޭނުން ކުރުމުން ބަނޑު ނުފުރުނަސް، ހަށިގަނޑުގައި ވަރުޖެހި ރޯދައިގެ މަޤްޞަދު ގެއްލިދެއެވެ.\nލޮލަށް އަޅާ ބޭހާއި، ނޭފަތަށް އަޅާ ބޭހާއި ފުރަގަސްފަރާތު ބައްޔަށް ފުރަގަސްފަރާތުގައި ބޭނުން ކުވެރޭ ބޭހަކުން، ރޯދައެއް ނުގެއްލޭނެއެވެ. އިބްނު ތައިމިޔާގެ ރައުޔަކީވެސް މިއީއެވެ.\n6- މީހެއްގެ ދަތެއްގައި ރިއްސާތީ ޑޮކްޓަރަށް ދިއުމުން، ދަތް ސާފުކޮށްފައި ފަނިކާފައި ހުރިތަނުގައި ފުޓުނި އެޅުން، ނުވަތަ ދަތް އުފުރުން ހުއްދަވާނެހެއްޔެވެ؟ އަދި އައްސިކުރުވާ އިންޖެކްޝަން ޖެހުމުން ރޯދައަށް އަސަރެއް ކުރާނެހެއްޔެވެ؟\nޖަވާބު : ޝައިޚް އިބްނު ބާޒް\nދަތުގައި ރިއްސާތީ ޑޮކްޓަރަށް ގޮސް ފުޓުނި އެޅުވިއަސް އަދި ދަތް އުފުރުވިއަސް އޭނާގެ ރޯދައަށް އެކަމުން އެއްވެސް އަސަރެއް ނުކުރާނެއެވެ. އައްސިކުރުވާ އިންޖެކްޝަން ޖެއްސަސްވެހެވެ. ނަމަވެސް މި ކަމުގެ ތެރޭގައި ބޭހެއް ނުވަތަ، ލޭ ކަރުތެރެއަށް ދިޔަ ނުދޭން ސަމާލުކަން ދޭން ޖެހޭނެއެވެ.\n7- ރޯދައަށް ހުރެ މެންދުރު ފަހުން ދަތް އުނގުޅުން ހުއްދަހެއްޔެވެ؟ އަދި، ދަތް އުނގުޅާ ބޭސް ބޭނުން ކުރުން ހުއްދަވާނެހެއްޔެވެ؟\nޖަވާބު : ޔޫސުފުލް ޤަރަޟާވީ\nދަތް އުނގުޅުން އަބަދުވެސް ސުންނަތް ކަމަކަށް ވާފަދައިން، މެންދުރު ކުރީގައި ދަތް އުނގުޅުން ސުންނަތްވެގެންވެއެވެ. މެންދުރު ފަހު އުނގުޅުމާމެދު ފިޤުހުވެރިން އިޚްތިލާފް ވެފައިވެއެވެ. އެއްބަޔަކު އެކަން މަކްރޫހަ ކުރެއެވެ. ''ރޯދަވެރިއާގެ އަނގައިގައި ހުންނަވަސް، ﷲ ހަޟްރަތުގައި މިސްކު ވަހަށްވުރެވެސް މީރުވަސް ދުވާ'' ކަމަށް ބުޚާރީގައި އޮންނަ ޙަދީޘަށް ބަލާފައި މި މީހުން ބުނަނީ މިފަދަ އެއްޗެއް ދޮވެލުން މަކްރޫހަވާނެ ކަމަށެވެ. ޝާފިޢީ މަޛްހަބު މީހުން ބުނަނީ މަކްރޫހަ ކަމަށެވެ.\nނޯޓް: ރޯދަވެރިއާގެ އަނގައިގެ ވަހާ ބެހޭގޮތުން ޝައިޚުލް އިސްލާމް އިބްނު ތައިމިޔާ ވިދާޅުވަނީ: ''ޢިލްމުވެރިން ވިދާޅުވަނީ މި ޙަދީޘްގެ ޙަޤީޤީ މާނައަކީ، ރޯދައިގެ ޘަވާބުގެ ބޮޑުކަމާއި، އިންސާނުން މިސްކުވަސް ދެކެ ރުހޭ މިންވަރަށް، ﷲ ރޯދަވެރިއާ ދެކެ ރުއްސަވާ ވާހަކައެވެ. ކޮންމެހެން އޭގެ ބަހުގެ މާނައެއް ނޫނެވެ. ޤާޟީ ޢިޔާޟް ވިދާޅުވަނީ އޭގެ މުރާދަކީ ޤިޔާމަތް ދުވަހު، މާތް ﷲ ރޯދަވެރިއާގެ އަނގައިގެ ވަސް މިސްކުވަހަށް ވުރެވެސް މީރުވަސް ދުވާ އެއްޗެއްކަމުގައި ލައްވާނެ ވާހަކައެވ.ެ އަދި މިނުން ބަސްވެސް މިއާމެދު ބުނެވިފައި އެބަހުއްޓެވެ.''\nޖުމްހޫރު ޢިލްމުވެރިން ބުނަނީ މެންދުރު ކުރީގައިވެސް، މެންދުރު ފަހުވެސް ރޯދަވެރިއާ ދަތް އުނގުޅުން ސުންނަތް ކަމެވެ. ބައެއް މީހުން ހީކުރާ ގޮތާ ޚިލާފަށް މަކްރޫހަ ނޫންކަމެވެ. އެހެނީ ރަސޫލު -ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވަނީ: عَنْ  أَبِي هُرَيْرَةَ  رَضِيَ اللَّهُ عَنْهُ  أَنَّ رَسُولَ اللَّهِ  صَلَّى اللَّهُ عَلَيْهِ وَسَلَّمَ  قَالَ  لَوْلَا أَنْ أَشُقَّ عَلَى أُمَّتِي أَوْ عَلَى النَّاسِ لَأَمَرْتُهُمْ بِالسِّوَاكِ مَعَ كُلِّ صَلَاةٍ\nމާނައަކީ: ''ތިމަން ކަލޭގެފާނުގެ އުއްމަތުގެ މީހުންނަށް ބުރައެއް ކަމުގައި ނުވާނެނަމަ، ކޮންމެ ނަމާދަކަށް ދަތް އުނގުޅަން އަމުރު ކުރެއްވީމުހެވެ.'' (ޞަޙީޙް އަލްބުޚާރީ)\nޢިލްމުވެރިން ވިދާޅުވަނީ މި ޙަދީޘުގައި ބުނެފައިވަނީ ހުރިހާ ނަމާދެއްގެ ވާހަކަ ކަމަށެވެ. ވީމާ ވަކި ޢަޞްރު ނަމާދު އިސްތިސްނާ ނުކުރެވޭނެ ކަމަށެވެ. އަދި ރަސޫލު -ޞައްލަﷲ ޢަލައިހި ވަސައްލަމަ- ރޯދައަށް ހުންނަވައިގެން އެތައްފަހަރަކު ދަތް އުނގުޅުއްވި ކަމަށް ޢާމިރް ބިން ރަބީޢާ ރިވާ ކުރެއްވި ޙަދީޘެއް ތިތްމިޛީގައި ރިވާ ކުރެވިފައި އެބަހުއްޓެވެ. އަދި ރަސޫލާ ޙަދީޘް ކުރައްވާފައި އޮންނަނީ ''ދަތް އުނގުޅުމަކީ އަނގަ ޠާހިރުވާ، ﷲގެ ރުއްސެވުން ލިބޭ'' ކަމެއް ކަމަށެވެ.\nވީމާ ރޯދައަށް ހުރެގެން ކޮންމެ ވަގުތަކުވެސް ދަތް އުނގުޅިދާނެއެވެ.\nދެން ދަތް އުނގުޅާ ބޭހާ މެދު ބުނަން ޖެހެނީ، ބޭސް ބޭނުން ކުރުންވެސް ހުއްދަކަމަށެވެ. ނަމަވެސް ބޭހުގެ މިންވަރެއް އަނގަތެރެއަށް ނުދާކަން ޔަޤީން ކުރަންވާނެއެވެ.\n8- ލޮލަށް އަޅާ ބޭހުން ރޯދަ ގެއްލޭނެ ހެއްޔެވެ؟\nމި މައްސަލައާމެދު ޢިލްމުވެރިންގެ މެދުގައި ޚިލާފު އުފެދިފައި އޮތަސް، ޞައްޙަ ރައުޔަކީ ލޮލަށް އަޅާ ދިޔާ ބޭހުން ރޯދަ ނުގެއްލޭނެކަމެވެ. ބައެއް ޢިލްމުވެރިން ބުނާ ގޮތުގައި މިފަދަ ބޭހެއްގެ ރަހަ ކަރުތެރެއަށް ހިނގައްޖެނަމަ ރޯދަ ގެއްލޭނެއެވެ. ނަމަވެސް މީގައިވެސް ރަނގަޅު ގޮތަކީ ރޯދަ ނުގެއްލުމެވެ. އެހެނީ ލޮލަކީ އެ ތަނަކުން އެއްޗެއް ހަށިގަނޑަށް ވަދެއްޖެނަމަ ރޯދަ ގެއްލޭ ތަނެއް ނޫނެވެ. ކަންފަތުގެ ޙުކުމަކީވެސް މިއީއެވެ.\n9- އަހަރެންނަނީ، ނޭވާ ކުރުވުމުގެ މައްސަލަ ހުންނަ މީހެކެވެ. ޑޮކްޓަރު އަންގާފައި އޮތީ ނޭފަތުން ބޭނުން ކުރާ ގުންބާއެއް ބޭނުން ކުރުމަށެވެ. ރޯދައަށް ހުރެ މިކަން ހުއްދަވާނެހެއްޔެވެ؟\nތި ކަމަމީ ކޮންމެހެން ބޭނުން ޖެހިގެން ކުރަން ޖެހޭ ކަމެއް ނަމަ ޙުކުމަކަށްވާނީ ހުއްދަވުމެވެ. ވީމާ ރޯދަ ނުގެއްލޭނެއެވެ. އަލްއަންޢާމް ސޫރަތުގެ 119 ވަނަ އާޔަތުގައި ﷲ ވަޙީ ކުރައްވަނީ وَقَدْ فَصَّلَ لَكُم مَّا حَرَّمَ عَلَيْكُمْ إِلاَّ مَا اضْطُرِرْتُمْ إِلَيْهِ\nމާނައަކީ: ''އެކަލާނގެވަނީ ތިޔަބައިމީހުންގެ މައްޗަށް ޙަރާމް ކުރައްވާފައިވާ ތަކެތި ތަފްޞީލްކޮށް ދެއްވާފައެވެ. ނަމަވެސް ޙަރާމްކުރެއްވި ތަކެތީގެ ތެރެއިން ތިޔަބައިމީހުން ކޮންމެހެން ބޭނުން ޖެހިގެން ކާންޖެހިފައިވާ އެއްޗެއް ޙަލާލެވެ. ''\nކަން މިހެން އޮވެފައި، އަދި ތިކަމަކީ ކެއިން ބުއިމާއި އެއްފަދަ ކަމަކަށް ނުވާތީ، ރޯދަ މަހު މަޖްބޫރުވެގެން ތިކަން ކުރުން ހުއްދައެވެ.\n10- ހޮޑު ލުމުން ރޯދަ ގެއްލޭނެހެއްޔެވެ؟\nރޯދަވެރިއާ ރޯދައަށް ހުއްޓާ އޭނާގެ ޤަސްދަކާ ނުލައި ދިމާވާ ވަރަށް ގިނަ ކަންތައް ހުރެއެވެ. މިސާލަކަށް ޒަޚަމްވުން، ހޮޑުލެވުން، އިޚްތިޔާރަކާ ނުލައި ކަރުތެރެއަށް ފެންދިއުންފަދަ ކަންކަމެވެ. މިފަދަ އެއްވެސް ކަމަކުން ރޯދަ ނުގެއްލޭނެއެވެ. ނަމަވެސް ޤަސްދުގައި ހޮޑުލައިފިއްޔާ ރޯދަ ގެއްލޭނެއެވެ.\n11- ކުޅު ދިރުވުމުން ރޯދަ ގެއްލޭނެހެއްޔެވެ؟\nރޯދައަށް ހުރެ ކުޅު ދިރުވުމުގައި މައްސަލައެއް ނެތެވެ. އަދި މި ކަމާމެދު ފިޤުހުވެރިން ޚިލާފުވެފައިވާ ކަމެއް އަހަރެން ނުދެނެ ހުރީމެވެ. ކުޅަކީ އަނގައިގައި ހުންނަ އެއްޗަކަށްވެފައި އެއިން ރައްކާތެރި ވުމަކީ ނުވާނެ އަދި ނުކުރެވޭނެ ކަމެކެވެ. ނަމަވެސް ބޮލުން ފައިބާ އަރިދަފުސް ގަނޑު އަނގައާއި ހަމައަށް ވާސިލުވެއްޖެނަމަ، ރޯދައަށް ހުންނަ މީހާ ޤަސްދުގައި އެ ދިރުވުން ހުއްދައެއް ނުވާނެއެވެ. އެހެނީ އެއީ ނުދިރުވާ ފަރުޖެއްސޭނެ އެއްޗެކެވެ.\nނޯޓް : މި ކަމާބެހޭ ގޮތުން ޝައިޚް ޢަޠިއްޔާ ޞަޤްރު ވިދާޅުވެފައިވަނީ މި އަންނަނިވި ފަދައިންނެވެ.\n''ކަރުކެހިފައި އަންނަ އަރިދަފުސް އަނގަތެރެއަށް ނާންނަނަމަ އެ އެތެރެހައްޓަށް ދިޔައަސް މައްސަލައެއް ނެތް ކަމުގައި ޢިލްމުވެރިން އެއްބަސްވެލައްވައެވެ. ނަމަވެސް ބޮލުން ނުވަތަ ކަރުތެރެއިން އަންނަ އަރިދަފުސް ގަޑު އަނގަތެރެއަށް އެޅުމަށްފަހު އެ ދިރުވައިފިއްޔާ، ޝާފިޢީ މަޛްހަބުގައި ރޯދަ ގެއްލެއެވެ. އަނެއް ބަޔަކު ބުނީ އެ ތުންފަތުން ބޭރު ނުވާހާ ހިނދަކު ދިރުވިއަސް މައްސަލައެއް ނެތް ކަމުގައެވެ. އަނެއް ބަޔަކު ބުނީ އެއްވެސް ހާލަތެއްގައި އެއިން ރޯދައަށް އަސަރެއް ނުކުރާނެކަމަށެވެ. މިފަދަ ބައްޔެއް ހުންނަ މީހަކު މި ބަސް ނެގުމުން ފަސޭހަވާނެއެވެ. ބައްޔެއް ނެތް މީހުން ތަބާވާނީ މަތީ އޮތް ދެ ބަހުން ކުރެ ބަހަކަށެވެ.\n12- ރޯދެވެރިއާ ރޯދައަށް ހުރެ، މީރުވަސް ދުވާ އެއްޗެއްސާއި މީރުވަސް ދުވާ ދުން ބޭނުން ކުރުން ހުއްދަވާނެހެއްޔެވެ؟\nޖަވާބު : ޝައިޚް ޔޫސުފުލް ޤަރަޟާވީ\nމި ކަމާބެހޭ ގޮތުން އިބްނު ތައިމިޔާ ވިދާޅުވެފައިވަނީ ''މީހުންނަށް އާއްމުކޮށް ދިމާވާ، އަދި އެންމެންނަށްވެސް އެނގެން ބޭނުންވާ މައްސަލަތަކުގެ ޙުކުމް ރަސޫލު -ޞައްލަﷲ ޢަލައިހި ވަސައްލަމަ- ވަނީ ދަސްކޮށް ދެއްވާފައެވެ. އަދި މިފަދަ ކަންތަކަކީ ދީނުގެ އަޅުކަމުގެ މައިބަދައާއި ގުޅިފައިވާ ކަންތަކަށް ވާހިނދު މިކަންތައްތަކަށް ވަކި ޙުކުމެއްވާނަމަ ރަސޫލުﷲ -ޞައްލަﷲ ޢަލައިހި ވަސައްލަމަ- އެކަން ތަފްޞީލްކޮށް ބަޔާން ކޮށް ދެއްވީހެވެ.\nނަމަވެސް އެއްވެސް ޙަދީޘަކުން އެކަން ޘާބިތު ނުވެއެވެ. އަދި ރަސޫލު -ޞައްލަﷲ ޢަލައިހި ވަސައްލަމަ- ގެ ޒަމާނުގައިވެސް މީހުން ގައިގައި ތެޔޮ ލުމާއ،ި ފުރަގަސްފަރާތުގެ ގުންބާ އަދި، މީރުވަސް ދުވާ އެއްޗެހި ބޭނުންކޮށް އުޅުނެވެ. ނަމަވެސް ރަސޫލު -ޞައްލަﷲ ޢަލައިހި ވަސައްލަމަ- އެކަން މަނާ ނުކުރެއްވުމުން، އެއިން އެނގެނީ އެއީ ހުއްދަކަންތައް ކަމުގައެވެ. ''\nވީމާ ރޯދަ ވެރިއާ ރޯދައަށް ހުރެގެން މީރުވަސްދުވާ އެއްޗެއް ބޭނުން ކުރިއަސް އަދި އެއިން ނަފްސަށް ތާޒާކަން ލިއްބައި ދިނަސް ރޯދަ ނުގެއްލޭނެއެވެ.\n13- ރޯދައަށް ހުރެގެން މީހަކު ފެންވެރުމުގެ ތެރޭގައި އަނގައަށް ފެން އެޅިގެން، އެތެރެހައްޓަށް ފެން ގޮސްފިނަމަ ރޯދަ ގެއްލޭނެތަ ؟\nއޭނާގެ ރޯދަ ނުގެއްލޭނެއެވެ. އެހެނީ މި ހާލަތުގައި ފެންބޮވުނީ ޤަސްދަކާއި ނުލައެވެ. ވީމާ އެނާ ފެތޭނީ މަޖްބޫރު ކުރެވޭ މީހާއާއި ހަނދާން ނެތޭ މީހާގެ ޙުކުމަށެވެ.\n14- ޣީބަ ބުނުމުން ރޯދަ ގެއްލޭނެތަ؟\nދެބަ އޮޑުވުމާއި ޣީބަ ބުނުމަކީ ބޮޑުވެގެންވާ ޙަރާމްކަމެކެވެ. ހަމަ އެހެންމެ އެއްޗެހި ގޮވުމާއި، ދޮގު ހެދުމާއި ހަޑިއެއްޗެހި އަނގައިން ބުނެ އުޅުމަކީ ވެސް ޙަރާމް ކަމެކެވެ. ނަމަވެސް މިއިން ކަމަކުން ރޯދަ ނުގެއްލޭނެއެވެ. އެކަމަކު މި ކަންތައްތަކަކީ ރޯދަވެރިއާއާއި އެ ނޫން މީހުންވެސް ދުރުވެ ތިބުން ވާޖިބު ކަންތަކެވެ.\nރޯދަ ބާޠިލު ނުވިއަސް މިފަދަ ކަންތަކުން ލިބޭ ޢަޛާބުގެ އިތުރުން ރޯދައިގެ ޘަވާބު މަދުވެ، އޭގެ ޙަޤީޤީ ބޭނުން ކެނޑިދެއެވެ. ރަސޫލު -ޞައްލަﷲ ޢަލައިހި ވައްލަމަ- ޙަދީޘް ކުރައްވަނީ: عَنْ  أَبِي هُرَيْرَةَ  عَنْ النَّبِيِّ  صَلَّى اللَّهُ عَلَيْهِ وَسَلَّمَ  قَالَ  مَنْ لَمْ يَدَعْ قَوْلَ الزُّورِ وَالْعَمَلَ بِهِ وَالْجَهْلَ فَلَيْسَ لِلَّهِ حَاجَةٌ أَنْ يَدَعَ طَعَامَهُ وَشَرَابَهُ\nމާނައަކީ: ''ދޮގުވާހަކަ ދެއްކުމާއި، ނުބައިކަންތައް ކުރުމާއި، މީހުންނަށް އެއްޗެހި ކިއުމުން ދުރުވެނުގަންނަނަމަ، އޭނާ ނުކައި ނުބޮއި ހުރުމުގެ ބޭނުންފުޅެއް ﷲ އަށް ނުވެއެވެ.'' (ރިވާކުރެއްވީ ބުޚާރީ)\nޙަދީޘްގެ މުރާދަކީ އޭނާގެ ރޯދައަށް ހުރުމުގެ އެއްވެސް މާނައެއް ނެތް ވާހަކައެވެ.\nރޯދައަށް ހުއްޓާ މީހަކު އެއްޗެހި ކިޔަސް، މުސްލިމުންނަށް ޖެހޭނީ އެކަމާ އަޅާ ނުލައި ''އަހަރެން މިހިރީ ރޯދައަށޭ '' ބުނާށެވެ.\n15- ރޯދައަށް ހުއްޓާ ތަނެއް ޒަޚަމްވެގެން ނުވަތަ އިސްތިޙާޟާގެ ލޭ ފައިބައިފިނަމަ ރޯދަ ކަމުދާނެހެއްޔެވެ؟ އަދި ލޭ ހަދިޔާ ކުރުމަކީ ކޮންކަހަލަ ކަމެއްހެއްޔެވެ؟\nރޯދަ ނުގެއްލޭނެއެވެ. ރޯދަ ގެއްލޭނީ ޙައިޟު ނުވަތަ ނިފާސްކަމުގެ ލޭ ފައިބައިފިނަމައެވެ. އަދި ލޭ ޓެސްޓު ކުރުމަށްޓަކައި ލޭ ނެގިއަސް މައްސަލައެއް ނެތެވެ. ދެން ލޭ ހަދިޔާ ކުރުމާ ބެހޭ ގޮތުން އޮތް ވާހަކައަކީ ގިނަ މިންވަރަކަށް ލޭ ނަގާނަމަ ރޭގަނޑަށް ފަސް ކުރުން ރަނގަޅު ކަމުގައެވެ. އެއީ ލޭ ނެގުމުން ލިބިދާނެ ވަރުބަލި ކަމަށްޓަކައެވެ.\n16- ރޯދައަށް ހުރެ ހަނދާންނެތިގެން ކެވިއްޖެނަމަ ވާނީ ކިހިނެއްހެއްޔެވެ؟\nރޯދަވެރިއާ ހަނދާން ނެތިގެން ކައި ބޮއެ ހެދިއަސް ރޯދަ ނުގެއްލޭނެއެވެ. ނަމަވެސް ހަނދާން ވުމުން ވަގުތުން ކެއުން ބުއިން ހުއްޓާލަން ޖެހޭނެއެވެ. (މި ކަމާބެހޭ އިތުރު ތަފަޞީލު: ރޯދައަށްހުރެ ހަނދާންނެތި ކެއުން)\n17- ހިރުގަނޑުން ލޭ ފޭބުމުން ރޯދަ ގެއްލޭނެހެއްޔެވެ؟\nހިރިގަނޑުން ފައިބާ ލެއަކުން ރޯދަ ނުގެއްލޭނެއެވެ. ނަމަވެސް މި ލޭ ނުދިރުވަން ސަމާލުވާން ޖެހޭނެއެވެ.\n18- ޙައިޟުވެރިއަކު ފަޖުރުގެ ކުރިން ޠުހުރުވީމައި (ލޭ ހުއްޓުން) ހާރުކައިގެން ރޯދަ ހިފައިފިއެވެ. ނަމަވެސް އޭނާ ހިނައިގަތީ ފަޖުރުގެ ފަހުންނެވެ. އެހެން ވެއްޖިއްޔާ އޭނާގެ ރޯދަ ކަމުދާނެހެއްޔެވެ؟\nފަޖުރުގެ ކުރިން ޠުހުރުވެއްޖެކަން ޔާޤީންވާނަމަ، އޭނާގެ ރޯދަ ރަނގަޅުވާނެއެވެ. ޠުހުރުވީކަން ޔަޤީންވުމުން ހިނައި ނުގަތަސް ރޯދައަށް ނިޔަތް ގަނެ ރޯދަ ހިފާށެވެ. ނަމަވެސް އިރުއެރުމުގެ ކުރިން ހިނައިގަންނަން ޖެހޭނެއެވެ. އެއީ ފަތިސްނަމާދު ކުރެވޭނީ އޭރުން ކަމަށްވާތީއެވެ.\n19- ރޯދައަށް ހުރެ، ފިނި ކުރުމުގެ ބޭނުމުގައި ނުވަތަ ވަރުބަލިކަން ފިލުވުމުގެ ބޭނުމުގައި ބޮލަށް ނުވަތަ ގަޔަށް ފެން އެޅުމަކީ ކޮންކަހަލަ ކަމެއްހެއްޔެވެ؟\nފިނި ކުރުމަކީ މައްސަލައެއް ނެތް، ހުއްދަ ކަމެކެވެ. ހޫނު ގަދަވުމުގެ ސަބަބުން ރަސޫލުﷲ ޞައްލަﷲ ޢަލައިހި ވަސައްލަމަ ވެސް، އިސްތަށިފުޅަށް ފެން އެޅުއްވިކަން އެނގެން އެބައޮތެވެ. ހަމަ އެހެންމެ ހޫނުން ސަލާމަތްވެލެއްވުމަށްޓަކައި އިބްނު ޢުމަރުގެ ހެދުންކޮޅަށް ފެން އަޅުއްވާ ފޯ ކޮށްލައްވައިގެންވެސް ހުންނެވިއެވެ.\n20- ކާ އެއްޗެހީގެ ރަހަބެލުމުން ރޯދަ ގެއްލޭނެހެއްޔެވެ؟\nކާ އެއްޗެހީގެ ރަހަ ބެލިއަސް، އެ ދިރުވާ ނުލާނަމަ ރޯދަ ނުގެއްލޭނެއެވެ. ނަމަވެސް މިކަންތައް ބޭނުމެއް ނެތި ކޮށްގެން ނުވާނެއެވެ. ބޭނުމަކަށްޓަކައި (މިސާލަކަށް ކައްކާއިރު ލޮނު ރަހަ ހެޔޮވަރު ކުރުން) މިކަންތައް ކުރުމުގެ ތެރޭގައި ޤަސްދަކާއި ނުލައި، ރަހަ ބެލި އެތީގެ އެއްޗެއް ބަނޑަށް ދިޔައަސް ރޯދަ ނުގެއްލޭނެއެވެ.\nނޯޓް : ބައެއް ދިވެހިން ރޯދަ މަހު ކައްކާއިރު، އޭގެ ރަހަ ބަލަން ފަސްޖެހޭ ފަހަރު ފަހަރު އާދެއެވެ. ނަމަވެސް ޙަޤީޤަތަކީ އެ ކަމުން ރޯދައަށް އަސަރެއް ނުކުރުމެވެ. އިބްނު ޢައްބާސް ވިދާޅުވެފައި އޮންނަނީ ރޯދައަށް ހުރެ ރާހުތް ކަހަލަ އެއްޗެއްގެ ރަހަބެލިއަސް އޭގެ އެއްޗެއް ބަނޑަށް ނުދާނަމަ ރޯދަ ނުގެއްލޭނެ ކަމަށެވެ.\n21- ހާރު ކެއުމަށް ފަހު، ފަތިސް ނަމާދު ކޮށްގެން ނިދާފައި މެންދުރު ނަމާދު ވަގުތައް ތެދުވެ މެންދުރު ނަމާދު ކުރުމަށްފަހު ނިދާފައި އަނެއްކާވެސް ތެދުވެ ޢަޞުރު ނަމާދު ކޮށްގެން ރޯދަ ވީއްލަންދެން މީހަކު ނިދައިފިއްޔާ ރޯދަ ކަމުދާނެހެއްޔެވެ؟\nޖަވާބު : ސުޢޫދީއްޔާގެ ދާއިމީ ފަތުވާ ކޮމިޓީ\nކަންތައް ދިޔައީ ތި ބުނި ގޮތަށްވިޔަސް، ރޯދަ ޞައްޙަވާނެއެވެ. ނަމަވެސް ރޯދަމަހުގެ ދުވާލުގެ ބޮޑުބައެއް ނިދުމުގައި ހޭދަ ކުރުމަކީ ރޯދައިގެ ރޫޙާއި ޚިލާފުކަމެކެވެ. ރޯދަ މަހަކީ އަޅުކަން ކުރުމާއި ހެޔޮކަން ކުރުމާއި ޤުރުއާން ކިޔެވުމުގައި ހޭދެ ކުރަންޖެހޭ މަހެކެވެ. ވީމާ މުސްލިމުން ރަމަޟާން މަހުގެ މާތް ފުރުސަތު ބޭކާރުކޮށްލައިގެން ނުވާނެއެވެ.\n22- ރޭގަނޑު ހާރުކާން ފަހުން ތެދުވާނީއޭ ހިތައި ނިދާފައި ހޭނުލެވި ފަތިސްވަންދެން ނިދައިފިއްޔާ، ރޯދަ ކަމުދާނެހެއްޔެވެ؟\nރޯދަ ކަމުދާނެއެވެ. ސަބަބަކީ ހާރުކެއުމަކީ ރޯދައިގެ ޝަރުޠެއް ނޫނެވެ. އެއީ މުސްތަޙައްބު ކަމެކެވެ.\n23- ރޯދަވެރިއާ ފަތައި، ފީނައި ހެދުމަކީ ކޮންކަހަލަ ކަމެއް ހެއްޔެވެ؟\nރޯދައަށް ހުރެގެން ފީނައި ފަތައި ހެދިއަސް، އެންމެ ރަނގަޅެވެ. އެއީ ރޯދަ ގެއްލޭނެ ކަމެއް ނޫނެވެ. ކަންކަމުގެ އަސްލަކީ، ކަމެއް މަކްރޫޙަ ނުވަތަ ޙަރާމްވުމުގެ ދަލީލެއް ޤާއިމްވަންދެން، ހުއްދަވުމެވެ. އަދި މި ޙާލަތުގައި (ފެތުމާ ބެހޭ ގޮތުން) މިކަން ޙަރާމް ނުވަތަ މަކްރޫޙަ ކުރާނެ ދަލީލެއް ނެތެވެ. ފެތުން މަކްރޫޙަ ވާނެ ކަމަށް ބުނާ ބަޔަކު އެހެން ބުނީ، ނޭގި ކަރުތެރެއަށް ފެން (ނުވަތަ ލޮނު) ވަދެދާނެތީއެވެ.\n24- އަހަރެމެންނަކީ ފެން މީރު ކުރުމުގެ ޕުލާންޓެއްގައި މަސައްކަތް ކުރާ ބައެކެވެ. އަދި ބައެއްފަހަރު މަސައްކަތުގެ ތެރޭގައި ނޭފަތަށް އާވި ވަންނަގޮތް ދިމާވެއެވެ. ވީމާ ރޯދަ ކަމުދާނެހެއްޔެވެ؟\nތި ބުނި ގޮތަށް ކަންތައް އޮތްނަމަ ރޯދައަށް އަސަރެއް ނުކުރާނެއެވެ.\n25- މަދަރުސާ ކުއްޖެއް، އިމްތިޙާނަށްޓަކައި ރޯދަ ދޫކުރުން ހުއްދަވާނެހެއްޔެވެ؟\nޖަވާބު : އައްޝައިޚް ޢަޠިއްޔާ ޞަޤްރު\nއިމްތިޙާނަކަށް ތައްޔާރު ވުމުގެ ގޮތުން ކޮންމެހެން ދުވާލު ދަސްކުރުމަކީ ލާޒިމު ކަމެއް ނޫނެވެ. ކިޔަވާ ކުއްޖަކަށް ރޭގަނޑުވެސް ފިލާވަޅު ދަސްކުރެވިދާނެއެވެ. ދުވާލު ހޫނު ގަދަވެފައި ދިގުނަމަ ރޭގަނޑު ދަސްކުރާށެވެ. ތިމަންނަ ބޭނުމީ ހަމައެކަނި ދުވާލު ގަޑީގައި ދަސްކުރާށޭ ކިޔާފައި، ރޯދަ ނުހިފުން އެއީ ހުއްދަވާނެ ކަމެއް ނޫނެވެ.\nއިމްތިޙާން ބޭއްވެނީ ދުވާލު ގަޑީގައި އަދި ހޫނު ގަދަ ވަގުތު ކަމަށްވެފައި، ރޯދަ ހިފައިގެން ހުރެ އިމްތިޙާން ހަދާ ގަޑީގައި ވަރުބަލިކަން ވަރަށް ބޮޑަށް އިޙްސާސް ކުރެވި ވިސްނުމަށް އަސަރު ކުރާނަމަ، ރޯދަ ދޫކޮށްލުން ހުއްދަވާނެއެވެ.\nމީގެ މާނައަކީ އިމްތިޙާން އޮންނަ ދުވަހުގައި ރޯދަ ހިފަން ރޭގަނޑު ނިޔަތްގަނެ، ހާރު ކެއުމަށްފަހު ފިލާވަޅު ދަސްކޮށް ހަދާނީއެވެ. އަދި ބޭނުންނަމަ އަރާމުކޮށްލުމަށްފަހު އިމްތިޙާނަށް ދާވަގުތު ޖެހޭއިރުވެސް ވިސްނުމަށް އަސަރު ކުރާވަރުގެ ވަރުބަލިކަމެއް އިޙްސާސް ނުވާނަމަ، ރޯދަ ކުރިއަށް ގެންދާނީއެވެ.\nއިމްތިޙާން އޮންނަ ދުވަހު ރޯދަ ނުހިފާނަމޭ ބުނެ، ހާރުކެއުމެއްވެސް ނެތި ހުރެ، އިމްތިޙާނޭ ކިޔާފައި ރޯދަ ނުހިފައި ހުރުން ހުއްދައެއް ނުވާނެއެވެ. އެއީ ''ވެދާނެ'' ވަރުބަލިކަމަކީ ގުނޭނެ އެއްޗެއް ނޫނެވެ. ފަހަރެއްގައި ވަރު ހުރެވެސް ދާނެއެވެ. ނުހުރެވެސް ދާނެއެވެ. ވީމާ އެކަން އެނގެންދެން ރޯދަ ހިފަން ޖެހޭނެއެވެ.\nހަމަ އެހެންމެ، އިމްތިޙާން އޮންނަނީ ހެނދުނުގެ ފިނިވަގުތުގައި ކަމަށްވެފައި، މާކަބޮޑު ވަރުބަލިކަމެއް ނެތްނަމަ ރޯދަ ދޫކޮށްލުން ހުއްދައެއް ނުވާނެއެވެ. ފިނި މޫސުމާއި، ފިނި ދުވަސް ދުވަހު ގައިވެސް ކަން އޮތީ މިފަދައިންނެވެ. އަދި އިމްތިޙާން ހަދާ ކުދިންނަށް އަހަރެން ބުނަން އޮތީ، ﷲ އަށް ތަޤްވާވެރިވުމަށެވެ. އަދި އެކަލާނގެއަށް ކިޔަމަންތެރިވުމަށެވެ. ﷲ ވަޙީ ކުރައްވަނީ وَمَن يَتَّقِ اللَّهَ يَجْعَل لَّهُ مِنْ أَمْرِهِ يُسْراً\nމާނައަކީ : ''މާތް ﷲ ކިބަފުޅަށް ތަޤުވާވެރިވާ މީހާއަށް، ކަންކަމުގައި ފަސޭހަ ގޮތް އެކަލާނގެ މެދުވެރި ކުރައްވާނެއެވެ. ''\n26- ވުޟޫ ކުރާއިރު އަނގައަށް ފެންލުމުގެ ތެރޭގައި، ކަރުތެރެއަށް ފެންހިނގައްޖެނަމަ ރޯދަ ގެއްލޭނެ ހެއްޔެވެ؟\nވުޟޫ ކުރުމުގެ ތެރޭގައި ޤަސްދަކާއި ނުލައި، ކަރުތެރެއަށް ފެންދިޔައަސް ރޯދަ ނުގެއްލޭނެއެވެ. ޙުކުމް ބިނާވަނީ ޤަސްދަކާއި ލައިގެން ކުރާ ކަންކަމަށެވެ.\n27- ރޯދަ ދޫކޮށްލުން ހުއްދަވާ، ދަތުރުގެ ދިގުމިނަކީ ކޮބައިހެއްޔެވެ؟\nރޯދަ ދޫކޮށްލުން ހުއްދަވާ، ދަތުރުގެ ދިގުމިނަކީ ގާތްގަނޑަކަށް 83 ކިލޯމީޓަރެވެ. ނަމަވެސް ބައެއް ޢިލްމުވެރިން މިފަދަ ދަތުރުގެ ވަކި ޚާއްޞަ ދިގުމިނެއް ކަނޑަނާޅުއްވައެވެ. ކިއެއްތަ އާއްމުކޮށް ކިޔައި އުޅޭގޮތުން ދަތުރުގެ ނަންދެވޭ ކޮންމެ ދަތުރަކީ ރޯދަ ކެނޑުން ހުއްދަ ދަތުރެވެ.\nނޯޓް : (ކަނޑު ދަތުރު ކުރުމެކޭ މަތިންދާ ބޯޓު ދަތުރުކުރުމެކޭ ވަކި ތަފާތެއް ނޯވެއެވެ. އަދި ދަތުރު ކުރާ ބޯޓުގެ ގިނަ މީހުން ރޯދަ ހިފިއަސް، ރޯދަ ނުހިފައި ހުންނަ މީހާއަކީ ''ފާފަވެރި'' މީހެއްވެސް ނޫނެވެ.)\n28- ރޯދަވެރިއާ ރޯދައަށް ހުރެގެން، އޭނާގެ އަނބިމީހާ ނުވަތަ ފިރިމީހާއަށް ދޮންދީ، ކުޅެ ހެދުން ހުއްދަވާނެހެއްޔެވެ؟\nއާއެކެވެ. ރޯދަވެރިއާ އޭނާގެ އަނބިމީހާއަށް ދޮންދީ، ކުޅެހެދުން ހުއްދަވާނެއެވެ. ރަމަޟާން މަސް އަދި އެނުން މަހަކު ރޯދައަށް ހުއްޓަސް ވަކި ތަފާތެއް ނެތެވެ.\nއެކަމަކު އެކަމުން އޭނާގެ މަނި ފައިބައިފިނަމަ އޭނާގެ ރޯދަ ފާސިދުވާނެއެވެ.\nރަމަޟާންމަހުގައި ނަމަ، ބާކީ އޮތްވަގުތު ރޯދައަށް ހުރެފައި، އެދުވަހުގެ ބަދަލުގައި ޤަޟާ ރޯދައެއް ފަހުން ހިފުން ވާޖިބުވާނެއެވެ.\nމިހެން މިކަން ދިމާވީ (މަނިފޭބުން) ރޯދަ މަސް ނޫންމަހެއްގައި ނަމަ، ރޯދަ ފުރިހަމަ ކުރާކަށް ނުޖެހޭނެއެވެ. ވާޖިބު ރޯދައެއް ނަމަ އެހެން ދުވަހަކު ހިފަން ޖެހޭނެއެވެ. ސުންނަތް ރޯދައެއްނަމަ ފަހުން ހިފާކަށް ނުޖެހޭނެއެވެ.\nނޯޓް : މިތާގައި ބުނެވިފައިވަނީ ދޮން ދީގެން މަނި ފައިބައިގެން ރޯދަ ފާސިދުވާ ވާހަކައެވެ. ޖިމާޢުވުމުން ރޯދަ ފާސިދުވީމާ އެއީ މުޅިން ވަކި ޙުކުމެއް އަންނަ ކަމެކެވެ.\n* ރޯދަމަސް = ބާކީ އޮތް ވަގުތު ރޯދަ ފުރިހަމަ ކުރުން + އެ ރޯދަ އަލުން ޤަޟާކުރުން\n* ރޯދަ މަސް ނޫންމަހަކު ހިފާ ވާޖިބު ރޯދައެއް، މިސާލަކަށް ނަދުރު، ކައްފާރާ، ޤަޟާ ރޯދެއެއްނަމަ = ދުވަސް ފުރިހަމަ ކުރާކަށް ނުޖެހޭ + އަލުން ރޯދަ ހިފަން ޖެހޭނެ\n* ސުންނަތް ރޯދަ = ދޮން ދިނުމުގެ ތެރޭގައި ރޯދަ ފާސިދުވިއަސް، އަލުން ރޯދަ ހިފާކަށް ނުޖެހޭ.\n29- ވަރަށް ބޮޑަށް މުސްކުޅިވެގެން ނުވަތަ ފަރުވާ ނުކުރެވޭނެ ބައްޔެއް ހުންނަ މީހާގެ ޙުކުމަކީ ކޮބައިހެއްޔެވެ؟\nމުސްކުޅިވެގެން ނުވަތަ ފަރުވާ ނުކުރެވޭނެ ބޮޑު ބައްޔެއްވެގެން، ރޯދަ ހިފަން ނުކުޅެދޭ މީހާގެ މައްޗަށް ރޯދަހިފުން ވާޖިބެއް ނޫނެވެ. އޭނާއަށް ވާޖިބުވާނީ ކޮންމެ ދުވަހައެއްގެ ބަދަލުގައި ފަޤީރު ނުވަތަ މިސްކީނަކަށް ކާން ދޭށެވެ.\n30- ރޯދަ ހިފައިގެން ހުރެ އަންހެން ކުދިންނަށް ބެލުމުން (ޝަހުވަތާއެކު ހިލޭ އަންހެނުންނަށް) ރޯދައަށް އަސަރު ކުރާނެ ހެއްޔެވެ؟\nއާއެކެވެ. ކޮންމެ ފާފައަކީ ރޯދައަށް އަސަރު ކުރުވާނެ ކަމެކެވެ. އެހެނީ ﷲ އަހަރެމެންގެ މައްޗަށް ރޯދަ ފަރުޟު ކުރެއްވީ، ތަޤްވާވެރި ވުމަށްޓަކައެވެ. ތިފަދަ ކަމެއް ދިމާވެފައި ހުރި މީހަކަށް ސަލާމަތްކަން ދެއްކެވުން އެދި އަހަރެން ދުޢާކުރަމެވެ. ބަލާލާ ބެލުމަކީ ޝައިޠާނާގެ ދުނިތަކުގެތެރެއިން ވާ އެއްޗެކެވެ. އަދި ބަލާލާ ބެލުމަކުން ފާޙިޝްކަންތަކަށް މަގުފަހިކޮށްދީފައިވަނީ ކިތެއްފަހަރު ހެއްޔެވެ. ވީމާ މިފަދަ ކަމެއް ކުރާ މީހުންޖެހޭނީ ﷲއަށް ދުޢާކޮށް ސަލާމަތަށް އެދި ތައުބާ އާކުރާށެވެ. (ރޯދައަށް އަސަރު ކުރުމޭ މިތާގައި ބުނުމުގެ މާނައަކީ، ރޯދައިގެ ޘަވާބު އުނިވެ، އަދި ބެލުމުން ލިބޭ ފާފަ ލިބުމެވެ. ހިލޭ އަންހެނުންނާ ދިމާލަށް ބެލިއަސް ރޯދަ ފާސިދެއް ނުވާނެއެވެ.)\n31- އަހަރެން ޙައިޟުވުމުގެ ސަބަބުން ދޫކުރި ރޯދަތައް އަދިވެސް ޤަޟާ ނުކުރަމެވެ. އެއީ މީގެ3އަހަރުވަރު ކުރީގެ ރޯދަތަކެކެވެ. ވީމާ އަހަރެން ހަދާނީ ކިހިނެއްހެއްޔެވެ؟\nފިޤުހުވެރިންވެސް އެއްބަސްވެލައްވާ ގޮތުގައި، ރަމަޟާންމަހު ދޫކޮށްލެވޭ ރޯދަތައް، ޖެހިގެން އަންނަ ރަމަޟާން މަސް އައުމުގެ ކުރިން ހިފައި ޤަޟާކުރުން ވާޖިބެވެ.\nދެން މިގޮތަށް ޤަޟާނުކޮށް އަނެއް ރޯދަމަސް ފެއްޓިއްޖެއްޔާ، އެކަން އެހެންވެފައި އޮންނާނީ މި އަންނަވި ދެގޮތުން ކުރެ ގޮތަކަށެވެ.\nއެކެއް: ނުހިފައި ލަސްކުރީ ޝަރުޢީ ގޮތުން ޤަބޫލުކުރެވޭ އުޒުރަކާއި ލައިގެންކަމަށް ވުން. އެހެން ކަމަށް ވަނީނަމަ، އޭނާ ލަސްކުރުމުން ފާފަވެރިއެއް ނުވާނެއެވެ. (މިސާލަކަށް : ބަލިވެގެން ރޯދަ ދޫކޮށްފައި އަނެއް އަހަރު ޖެހުނު އިރުވެސް ބަލި ރަނގަޅު ނުވުން ) އޭނާ ކުރަން ޖެހޭހާ ވެސް ކަމަކީ، ރޯދަ ހިފޭ ވަރުމުން، ދޫކުރި ޢަދަދަށް ރޯދަ އަލުން ހިފުމެވެ.\nދޭއް: އުޒުރަކާއި ނުލައި ލަސް ކުރުން. އެހެން ކަމަށް ވަނީނަމަ އޭނާ ފާފަވެރިވާނެއެވެ. ފިޤުހުވެރިން އެންމެންވެސް އެއްބަސްވެލައްވާ ކަމަކީ އޭނާ ދޫކުރި ރޯދަ ޤަޟާކުރުން ވާޖިބުވާނެކަމެވެ.\nނަމަވެސް ޤަޟާ ކުރުމުގެ އިތުރުން ކޮންމެ ދުވަހަކަށް، މިސްކީނަކަށް ކާންދޭންޖެހޭތޯ؟ ނޫން ތޯ؟ މިއީ އުފެދިފައިވާ ސުވާލެކެވެ. އިމާމް މާލިކް، އިމާމް ޝާފިޢީ، އަޙްމަދު ވިދާޅުވަނީ ޤަޟާކުރުމުގެ އިތުރުން އުޒުރަކާއި ނުލާ ލަސްކުރީތީ ކޮންމެ ދުވަހަކަށް މިސްކީނަކަށް ކާންވެސް ދޭންޖެހޭނެ ކަމަށެވެ. މި ބޭފުޅުންގެ ދަލީލަކީ އަބޫހުރައިރާ، އިބްނު ޢައްބާސްގެ ބަސްފުޅުތަކެކެވެ.\nއިމާމް އަބޫޙަނީފާ ވިދާޅުވީ ކާން ދޭން ނުޖެހޭނެކަމަށެވެ. މާނައަކީ ޤަޟާކުރުމުގެ އިތުރު ކަމެއް ކުރަން ނުޖެހޭކަމަށެވެ. ދަލީލަކަށް ނެންގެވީ ބަޤަރާ ސޫރަތުގެ 185 ވަނަ އާޔަތެވެ. އެ އާޔަތުގައި ﷲ އަމުރު ކުރައްވަނީ ބަލިވެގެން، ނުވަތަ ދަތުރުގެ ސަބަބުން ދޫކުރެވޭ ރޯދަ، އެހެން ދުވަހަކުން ހިފުމަށް އެކަންޏެވެ. އިތުރަށް މިސްކީނުންނަށް ކާންދޭކަށް ނާންގަވައެވެ.\nއަހަރެން (ބިންޢުޘައިމީން) އިޚްތިޔާރު ކުރާނީ ފަހުން މި ބުނެވުނު ދެވަނަ ރައުޔެވެ. އިމާމް ބުޚާރީވެސް އިޚްތިޔާރު ކުރެއްވީ މި ރައުޔެވެ. ވީމާ އާޔަތުގައި ރޯދަ ޤަޟާކުރުމުގެ އިތުރު ކަމެއް ނެތުމާއި، ރަސޫލު -ޞައްލަﷲ ޢަލައިހި ވަސައްލަމަ- އެހެން ކަމެއް އަމުރު ނުކުރައްވާތީ ނަގަން ޖެހެނީ މި ރައުޔެވެ. އަބޫހުރައިރާ، އިބްނު ޢައްބާސް އެހެން ވިދާޅުވީ މުސްތަޙައްބު ކަމެއްގެ ގޮތުގައި ކަމަށްވުން އެކަށީގެންވެއެވެ.\nވީމާ ރަމަޟާން މަހުގެ ރޯދައެއް ދޫވީމާ ވާޖިބުވާނީ ހަމައެކަނި އެ ރޯދަ ޤަޟާކުރުމެވެ. ކާންދޭކަށް ވާޖިބެއް ނޫނެވެ. އެކަމަކު މީހަކު ރައްކާތެރިވުމުގެ ގޮތުން ކާންދިނުން އެއީ ރަނގަޅު ގޮތެކެވެ.\nއަދި މި ސުވާލު ކުރި މީހާ ރޯދަ ޤަޟާނުކޮށް ލަސްކުރީ އުޒުރަކާއި ނުލައިނަމަ، ތައުބާވެ ދެން އެހެން ނަހަދަން ޢަޒުމު ކަނޑައަޅަން ޖެހޭނެއެވެ.\n32- އަހަރެން މިއަހަރު ތައުބާވެއްޖައީމެވެ. އަދި މިއަދު އެނގުނު ގޮތުގައި އަމިއްލައަށް ޖިންސީ އެދުން ފުއްދުމަކީ (މަނި ބޭރުކުރުން) ރޯދަ ގެއްލޭކަމެކެވެ. ހިތާމައަކީ މީގެ ކުރީ ރަމަޟާން މަސްތެކެއްގައި އަހަރެންނަށް ނޭނގި މި ފާފަ ކުރެވިއްޖެއެވެ. ވީމާ އަހަރެން ހަދާނީ ކިހިނެއްހެއްޔެވެ؟ އަދި ބުނަމެވެ. އެ ދުވަސްތަކުގެ ޢަދަދެއް މިހާރަކު ނޭނގެއެވެ؟\nޖަވާބު : މުޙައްމަދު ޞާލިޙް އަލްމުނައްޖިދް\nތައުބާވުމުގެ ހިދާޔަތް ކަލެއަށް ދެއްވި ﷲއަށް ޙަމްދު ކުރަމެވެ. އަދި ކަލޭގެ ތައުބާ ޤަބޫލު ކުރައްވާ ފާފަ ފުއްސަވާ، ސީދާ މަގުގައި ސާބިތުކުރެއްވުން އެދި ދުޢާކުރަމެވެ.\nމިއަށްފަހު ބުނަމެވެ. ރޯދަ ފާސިދުވާ ކަންތައްތަކަކީ ކޮބައިކަން ނޭނގި އެއިން ކަމެއް ކުރެވުމުން ރޯދަ ގެއްލޭނެތޯ؟ ނޫންތޯ ؟ މި މައްސަލާގައި ދެ ރައުޔެއް ޢިލްމުވެރިންގެ މެދުގައިވެއެވެ.\nއެ ކަމުން ރޯދަ ގެއްލޭނެއެވެ. މިއީ އިމާމް ޝާފިޢީ، އިމާމް އަޙްމަދުގެ މަޛްހަބެވެ. އެކަމަކު، އެ މީހަކީ އަލަށް އިސްލާމްވެގެން އުޅޭ މީހެއް ނުވަތަ، ޢިލްމުވެރިންނާއި ދުރުގައި އުޅޭ މީހެއް ނަމަ ރޯދަ ނުގެއްލޭނެ ކަމަށް ޝާފިޢީ ވިދާޅުވެއެވެ.\nއިމާމް ނަވަވީ ''އަލްމަޖްމޫޢް'' ( 6/352 ) ގައި ވިދާޅުވެއެވެ. ''ރޯދަވެރިއާ ކެއުން، ޖިމާޢުވުން، އަދި ބުއިމަކީ ޙަރާމްކަމެއްކަން ނޭނގި ކޮށްފިއްޔާ އޭނާއަކީ އަލަށް އިސްލާމްވެގެން އުޅޭ ނުވަތަ ދުރު ހިސާބެއްގައި ވަކިން އުޅޭ މީހެއްނަމަ، ރޯދަ ނުގެއްލޭނެއެވެ. އެއީ އޭނާ ފާފަވެރިއެއް ނުވާނެއެވެ. އަދި ޙުކުމް، ޙަދީޘުން ސާބިތުވެފައިވާ ހަނދާން ނެތޭ މީހާއާއި އޭނާއާއި އެއްގޮތެވެ. އަދި އޭނާއަކީ މުސްލިމުންނާއި އެއްތަންވެ، އެއީ ޙަރާމްކަމެއްކަން ނޭނގި ނުދާނެ މީހެއްނަމަ، ރޯދަ ގެއްލޭނެއެވެ.'' އ . ހ\nސުޢޫދިއްޔާގެ ދާއިމީ ފަތުވާ ކޮމިޓީ، އިޚްތިޔާރު ކުރި ބަހަކީވެސް މިއީއެވެ. މި ކޮމިޓީއަށް ރޯދަވެރިއަކު ޙަރާމްކަން ނޭނގިހުރެ މަނިބޭރިކޮށްފިނަމަ، ރޯދަ ގެއްލޭނެ ތޯ ސުވާލު ކުރެވުމުން ބުނީ ''މަނި ބޭރުކުރުމަކީ ރޯދަ ގެއްލޭކަމަކަށްވާތީ، އޭނާ އެ ރޯދަ ޤަޟާކުރަން ވާޖިބުވާނެއެވެ. އަދި އެ ދުވަސްތަކުގެ ޢަދަދު ހޯދަން މަސައްކަތް ކުރާށެވެ.'' އ. ހ\nދެވަނަ ރައުޔަކީ ހަންދާން ނެތޭ މީހާގެ ރޯދަ ނުގެއްލޭފަދައިން، މަނި ބާރުކުރުމުން ރޯދަ ގެއްލޭކަން ނޭގޭ މީހާގެ ރޯދަވެސް ނުގެއްލޭނެ ކަމަށް ބުނާ ރައުޔެވެ.\nމި ރައުޔު އިޚްތިޔާރު ކުރެއްވީ ޝައިޚުލް އިސްލާމް އިބްނު ތައިމިއްޔާ އަދި އިބްނުލްޤައްޔިމް އެވެ.\n''އަލްފަތާވަލް ކުބްރާ'' 2/19 ގައި އިބްނު ތައިމިއްޔާ ވިދާޅުވެއެވެ. ''ރޯދަ ގެއްލޭ ކަމެއް، އެއީ ޙަރާމްކަމެއްކަން ނޭނގި ކުރުމުން ރޯދަ އަލުން ހިފަންޖެހޭނެހެއްޔެވެ؟ އަޙްމަދުގެ މަޛްހަބުގައި ދެ ރައުޔެއްވެއެވެ. ބޮޑަށް ބެލެވެނީ، އެ ރޯދަ އަލުން ހިފަން ނުޖެހޭނެކަމަށެވެ. ތަކްލީފުވަނީ ޙުކުމް ތަބްލީޣްވީމައެވެ. ........ ''\n''އިޢްލާމުލް މުވައްޤިޢީން'' 4/66 ގައި އިބްނުލްޤައްޔިމް ވިދާޅުވެއެވެ. ''ކަޅުރޮދިއާއި ހުދުރޮދީގެ މާނަ ނުބައިގޮތަކަށް ވިސްނިގެން އިރުއެރިއިރު ކެއި މީހާއަށްވެސް، އެ ރޯދަ އަލުން ޤަޟާކުރަން ރަސޫލު -ޞައްލަﷲ ޢަލައިހި ވަސައްލަމަ- އަމުރުނުކުރައްވައެވެ. ''\nރަމަޟާން މަހު ދުވާލު ރޯދައަށް ހުރެގެން އެއީ ރޯދަ ގެއްލޭ ޙަރާމް ކަމެއްކަން ނޭނގި، މަނި ބޭރުކުރި ޒުވާނަކާ ބެހޭ ގޮތުން، ޝައިޚް އިބްނު ޢުޘައިމީން އާއި ސުވާލު ދެންނެވުމުން މި ޖަވާބު ދެއްވިއެވެ.\n'' މައްސަލައިގެ ޙުކުމަކީ އޭނާއަށް ފާފައެއް ނެތެވެ. އެއީ ކުރިން އަހަރެން ބުނި ފަދައިން ރޯދަ ގެއްލޭ ކަމަކުން ރޯދަވެރިއާގެ ރޯދަ ގެއްލޭނީ ތިން ޝަރުޠެއް ފުރިހަމަވުމުންނެވެ. އެއީ : ޙުކުމް އެނގުން، ހަނދާން ހުރުން، މަޖްބޫރުކަމެއް ނެތި ކުރުން. މިހެން ކަން އޮތަސް، ބޮޑަށް ރައްކާތެރި ގޮތަކީ އެ ރޯދަތައް ޤަޟާކުރުމެވެ. އަދި ޢަދަދު ހޯދޭތޯ ބަލާށެވެ.\nނަމަވެސް އަހަރެން އަދި ބުނަމެވެ. މަނި ބޭރުނުކޮށް ކެތްތެރިވުން އެއީ މުސްލިމުންނަށް ވާޖިބުކަމެކެވެ. އެހެނީ އަމިއްލައަށް ޖިންސީ އެދުން ފުއްދުމަކީ ޙަރާމް ކަމެކެވެ. ﷲ ވަޙީކުރައްވަނީ: وَالَّذِينَ هُمْ لِفُرُوجِهِمْ حَافِظُونَ إِلَّا عَلَى أَزْوَاجِهِمْ أوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ فَمَنِ ابْتَغَى وَرَاء ذَلِكَ فَأُوْلَئِكَ هُمُ الْعَادُونَ\nމާނައަކީ: ''އަދި އެ މީހުންނީ އެމީހުންގެ ފަރުޖުތައް(އެބަހީ ޖިންސީ ގުނަވަންތައް) ރައްކާތެރި ކުރާމީހުންނެވެ. އެބައިމީހުންގެ އަނބީންނާއި ފިރިން ނުވަތަ އެބައިމީހުންނަށް މިލްކުވެގެންވާ އަޅުންގެ މައްޗަށް މެނުވީއެވެ. ފަހެ ހަމަކަށަވަރުން އެބައިމީހުންނީ އެބައިމީހުންނަށް މަލާމާތް ލިބިގެން ނުވާ މީހުންނެވެ. ފަހެ އޭގެ ބޭރުގައިވާ ކަމަކަށް އެދިއްޖެމީހާ، ފަހެ އެފަދަ މީހުންނީ ހުއްދަވެގެންވާ ސަރަހައްދު ފަހަނައަޅައި ދާ މީހުންނެވެ.''\nއަދި ރަސޫލު -ޞައްލަﷲ ޢަލައިހި ވަސައްލަމަ- ޙަދީޘް ކުރައްވަނީ:  يَا مَعْشَرَ الشَّبَابِ مَنْ اسْتَطَاعَ مِنْكُمْ  الْبَاءَةَ  فَلْيَتَزَوَّجْ وَمَنْ لَمْ يَسْتَطِعْ فَعَلَيْهِ بِالصَّوْمِ فَإِنَّهُ لَهُ  وِجَاءٌ\nމާނައަކީ: ''އޭ އެންމެހައި ޒުވާނުންނޭވެ. ކަލޭމެންގެ ތެރެއިން ކައިވެނި ކުރުމުގެ ކުޅަދާނަކަން ލިބިގެންވާ މީހަކު، ކައިވެނި ކުރާށެވެ. ފަހެ އެއީ ބެލުން ތިރިކުރުމަށް އެހީވެދޭ، ފަރުޖު ރައްކާތެރިކޮށްދޭ ކަމެކެވެ. އަދި ކުޅަދާނަވެގެން ނުވާ މީހަކަށް އޮތީ ރޯދަ ހިފުމެވެ. ފަހެ އެކަމުން ޝަހުވަތްތެރިކަން ކުޑަވެއެވެ. (ރަވާހު އަލްބުޚާރީ ވަ މުސްލިމް)\nއަމިއްލައަށް ޖިންސީއެދުން ފުއްދުމަކީ ހުއްދަކަމެއްނަމަ، ކައިވެނި ނުކުރެވޭ މީހުން އެކަން ކުރުމަށް ރަސޫލާ އިރުޝާދު ދެއްވީހެވެ. އަދި އެ ކަމަކީ ރޯދައިން ލިބޭ ވަރުބަލިކަމާއި ޚިލާފަށް މީހާއަށް ''އަރާމެއް'' ލިއްބައިދޭ ކަމަކަށް ވާހިނދު ވެސް، އެކަމަށް އިރުޝާދު ނުދެއްވާ ރޯދަ ހިފަން އަމުރު ކުރެއްވުމުން އެނގޭ ކަމަކީ، އިސްތިމްނާ (އަމިއްލައަށް ޖިންސީ އެދުންފުއްދުން) އެއީ ޙަރާމް ކަމެއްކަމެވެ.\nނޯޓު : ރޯދަ ފާސިދުވާ ކަމެއްކަން ނޭނގި ރޯދަ ފާސިދުވާ ކަމެއް ކުރުމުން އެ ރޯދަ ޤަޟާކުރަން ޖެހުމުގެ މައްސަލާގައި އިބްނު ބާޒް ވެސް ވިދާޅުވެފައިވަނީ ރޯދަ ޤަޟާކުރަން ޖެހޭނެ ކަމަށެވެ. އެއީ ނޭނގި ހުރުން އެއީ އޭނާގެ ފަރުވާ ކުޑަކަމުން ވީ ކަމަކަށްވާތީއެވެ. ޝަރުޢީ ޙުކުމް ޚާއްޞަކޮށް ޙަލާލް ޙަރާމް ޙުކުމް ދަސްކުރުމަކީ ކޮންމެ މުސްލިމެއްގެ މައްޗަށްވެސް ވާޖިބުކަމެކެވެ. މިކަންތައް ނޭނގި އޭނާގެ އަޅުކަމާއި އަޚްލާޤު ރަނގަޅު ގޮތެއްގައި ނުދާނެއެވެ.\nއަމިއްލައަށް ޖިންސީ އެދުން ފުއްދުމާ ބެހޭ ލިއުން ކިޔަން، މި ގުޅުމަށް ފިތާލާށެވެ. (އަމިއްލައަށް ޖިންސީ އެދުން ފުއްދުމަކީ ކޮންކަހަލަ ކަމެއް؟)\n33-އަހަރެން ރަމަޟާން މަހު ދުވާލު، އަނބިމީހާއާއި އެތައް ފަހަރަކު ޖިމާޢުވެއްޖައީމެވެ. އަދި މިހާރު އަހަރެން އެކަމާއި ވަރަށް ހިތާމަކޮށް ތައުބާވެ ކައްފާރާ ދޭން ބޭނުމެވެ. ނަމަވެސް ދެމަސްދުވަހު ރޯދަ ހިފުން އަހަރެންގެ ވަޒީފާގެ ގޮތުން، އެއީ ވަރަށް ބުރަކަމެކެވެ. ވީމާ ހަދާނީ ކިހިނެއް ހެއްޔެވެ؟\nނަސޭހަތަކީ ކައްފާރާއެއްގެ ގޮތުން ޖެހިޖެހިގެން ދެމަސް ދުވަހު ރޯދަހިފާށޭއެވެ. ބޭނުން ނަމަ ހޫނު މޫސުމުގެ ބަދަލުގައި ފިނި މޫސުމުގައި ދުވާލުގެވަގުތު ކުރުވީމާ ވެސް ރޯދަ ހިފިދާނެއެވެ. (ރާއްޖޭގައި ނަމަ ތަންކޮޅެއް ވިއްސާރަ މޫސުމަކާ ދިމާކުރެވިދާނެއެވެ.) އަދި މަސައްކަތުގެ ޗުއްޓީ ލިބޭ މަސްތަކުގައި ހިފުމުން ވެސް ފަސޭހަކަން ލިބޭނެއެވެ.\nހަމަ ޙަޤީޤަތުގައިވެސް ދެ މަސްދުވަހު ރޯދަ ހިފަން ނުކުޅެދިއްޖެނަމަ، ފަސްދޮޅަސް މިސްކީނުންނަށް ކާންދެވިދާނެއެވެ. ކުޅަދާނައިއްޔާ އެއްފަހަރާވެސް ފަސްދޮޅަސް މީހުންގެ ކާނާ (އެކަމަކު ފަސްދޮޅަސް މީހުންނަށް) ނެރެވިދާނެއެވެ. ނޫނީ ވަކިވަކިންވެސް ދެވިދާނެއެވެ.\nއަދި އަނބިމީހާވެސް ރޯދައަށް ހުރެގެން ޖިމާޢުވީ އޭނާގެ އިޚްތިޔާރާ އެކުނަމަ އޭނާގެ މައްޗަށްވެސް ކައްފާރާ ވާޖިބު ވާނެއެވެ. ނޫންނަމަ ނުވާނެއެވެ.\nދެން ކައްފާރާގެ ޢަދަދު ގިނަވާނީ ޖިމާޢުވާ ދުވަހުގެ ޢަދަދު ގިނަވީމައެވެ. މާނައަކީ އެއް ދުވަހު ޖިމާޢުވެއްޖިއްޔާ ދޭން ޖެހޭނީ އެއް ކައްފާރާއެވެ. ދެ ދުވަހު ކަމަށް ވަނީނަމަ ދެ ކައްފާރާއެވެ.\nވީމާ އެއްދުވަހަކު އެތައްފަހަރަކު ޖިމާޢުވިޔަސް ވާޖިބުވާނީ ހަމަ އެއް ކައްފާރާއެވެ. އެއީ އަޅަކު މިނިވަން ކުރުން (މިޒަމާނު ނުކުރެވޭނެ ކަމެއް)، ނުވެއްޖެ ނަމަ ދެ މަސް ދުވަހުގެ ރޯދަ ހިފުން، ނުވެއްޖެނަމަ 60 މިސްކީނުންނަށް ކާން ދިނުމެވެ.\n34- އަހަރެންގެ އަންހެނުން، ރަމަޟާން މަހު ޙައިޟުގެ ސަބަބުން ދޫކޮށްލި ރޯދައެއް ޤަޟާކުރަމުން ދަނިކޮށް، އަންހެނުންނާއި އަހަރެން ޖިމާޢުވެއްޖައީމެވެ. ކުރިން އަހަރެމެން ހީކުރީ ޤަޟާކުރާ ރޯދައަކީ ހަމަ ސުންނަތް ރޯދައިގެ ޙުކުމަށް ފެއްތޭ އެއްޗެއް ކަމަށެވެ. ނަމަވެސް ފަހުން އެނގުނު ގޮތުގައި އެއީ ނުބައި ހީއެކެވެ. ވީމާ މި މައްސަލައިގެ ޙުކުމަކީ ކޮބައިހެއްޔެވެ؟\nރަމަޟާންމަހުގެ ރޯދައިގެ ޤަޟާ ރޯދައަކީ، އެ ހިފައިގެން ހުރެފައި ޝަރުޢީ އުޒުރަކާއި ލައިގެން މެނުވީ، ކެނޑުން ހުއްދަ އެއްޗެއް ނޫނެވެ. ވީމާ މީހަކު ރޯދަ ޤަޟާކުރަން ރޯދަ ހިފައިފިއްޔާ އިރު އޮއްސެންދެން އެ ރޯދަ ފުރިހަމަ ކުރަން ޖެހޭނެއެވެ.\nމި ފަދަ ރޯދައަކީ ފަހަރެއްގައިވެސް ސުންނަތް ރޯދަ ފަދައިން، ބޭނުމިއްޔާ ދުވާލު ރޯދަ ކަނޑާފައި ބޭނުން ނޫނިއްޔާ ފުރިހަމަ ކުރުމުގެ އިޚްތިޔާރު ލިބިފައި އޮންނަ ރޯދައެއް ނޫނެވެ. މީހަކު ސުންނަތް ރޯދައެއް ހިފައިގެން ހުރިއްޔާ ބޭނުން އިރަކު އެ ރޯދަ ފުރިހަމަ ނުކޮށް ކަނޑާލުމުގެ މިނިވަންކަން އޮވެއެވެ.\nދެން ކައްފާރައާއި ބެހޭ ގޮތުން އޮތް ވާހަކައަކީ، ކައްފާރާ ވާޖިބު ވަނީ، ރަމަޟާންމަހު ދުވާލު ޖިމާޢުވީމާ އެކައްޏެވެ. އެހެން މަހެއްގައި ހިފަމުންދާ ރޯދައެއް، ވާޖިބު ރޯދައެއްގެ ތެރޭގައި ޖިމާޢުވިއަސް ކައްފާރާ ދޭކައް ނުޖެހޭނެއެވެ. ޖެހޭނީ އަލުން އެ ރޯދަ ހިފާށެވެ. އަދި ކެނޑުން ހުއްދަ ނޫން ރޯދައެއް ކެނޑީމާ ތައުބާވެ ދެން އެފަދަ ކަމެއް ނުކުރުމުގެ އަޒުމް ކަނޑައަޅަން ޖެހޭނެއެވެ.\n35- ރޯދަ ހިފައިގެން ހުރެ، އަންހެނުންނަށް ނުވަތަ ފިރިހެނުންނަށް ދޮން ދީ، ކުޅެ އުޅުމުގެ ތެރޭގައި ނުވަތަ ފިރިހެނަކަށް ރީތި އަންހެނެއް ފެނިގެން، މަޛްޔު ފައިބައިފިއްޔާ ރޯދަ ގެއްލޭނެ ހެއްޔެވެ؟\nޢިލްމުވެރިންގެ ބަސްތަކުގެ ތެރެއިން ޞައްޙަކަން ބޮޑު ބަހަށް ބަލާއިރު، މަޛްޔު ފޭބުމުން ރޯދަ ނުގެއްލޭނެއެވެ. އެއީ އަންހެނުންނަށް ދޮން ދީގެންކަމަށް ވިޔަސް ނުވަތަ، ބަރަހަނާ ފިލްމެއް ބަލައިގެން ނުވަތަ އެ ނުންވެސް ޝަހުވަތްތެރިކަން ހިލޭފަދަ ކަމަކުން ވިޔަސް ވެހެވެ.\nއެކަމަކު ބުނަމެވެ. މުސްލިމަކު ބަރަހަނާ ފިލްމު ބެލުމަކީ އެއީ މުޅިން ޙަރާމް ކަމެކެވެ. އަދި ހުއްދަ ގޮތުގައި ފިޔަވައި ތިމާގެ ޝަހުވަތްތެރިކަން ފުއްދައިގެން ނުވާނެއެވެ.\nނަމަވެސް ޝަހުވަތާއި އެކު މަނި ފައިބައިފިނަމަ ރޯދަ ގެއްލޭނެއެވެ. އެއީ ދޮން ދީގެން ކަމަށް ވިޔަސް، އަންހެނަކަށް ބަލައިގެން ކަމަށް ވިޔަސް، އިސްތިމްނާކޮށްގެން ކަމަށް ވިޔަސް ވެހެވެ.


LIVE: Raajje Midhiya Aharuge Haalathah - Vaguthu\nރާއްޖެ މިދިޔަ އަހަރުގެ ހާލަތައް!\nމިއަދު 2199 ފައްސި، ރާއްޖެ އިން މިހާތަނަށް އެންމެ ގިނަ މީހުން ފައްސިވީ މިއަދު.\nBREAKING NEWS: Miadhu 2199 Fassi, Raajje In Mihaathanah Ehme Gina Meehun Fassivee Miadhu https://t.co/l6PAPPlZJ8\n— Vaguthu Online (@VaguthuOnline) January 20, 2022\nމިހާރު ރާއްޖޭގައި ކޮވިޑް-19އަށް ފައްސިވާ އަދަދުތައް މައްޗަށް ގޮސްފައިވާތީ އައިޖީއެމްއެޗްގައި ލޭ ނެގުމުގެ ހިދުމަތަށް ދުވާލަކަށް 200 ނަމްބަރު ދޫކުރާ ގޮތަށް ހަދައިފި\nCovid-19: IGMH Gai Ley Negumuge Hidhumathah Dhen Dhookuranee 200 Number!https://t.co/YcwGRAU7eV\nކޮވިޑް-19 އަށް ފަރުވާ ދެމުން ދަނިކޮށް މިއަދު ތިން ވަނަ މީހަކު ނިޔާވެއްޖެ\nBREAKING: Covid Gai Miadhu3Vana Meehaku Niyaa Vehjjehttps://t.co/JL4vLj5bgC\nނުރައްކާތެރި ކޮވިޑް-19 އިން ރައްކާތެރިކުރުމަށް ހޮންގްކޮންގުގެ މުއްސަނދިން އެމީހުން އޮޅުކޮށްގެން ގެންގުޅޭ ޖަނަވާރުތައް މޮނިޓަރިންގ އަށް ލާފައިވާ ސިޓީތަކުން ބޭރުކުރުމަށް ޕްރައިޓް ޖެޓުތަކުގައި ފޮނުވަން ފަށައިފި\nCovid In Rakkaatherikurumah `Pet’ Thah Fonuvanee Private Jet Thakugaihttps://t.co/asQPwWVEUf\nކޮވިޑް ޖެހިފައިވާ ހަތް މީހަކު އައިސީޔޫގައި!\nCOVID Jehifaivaa7Meehaku ICU Gai https://t.co/Ulu11seERr\nFiyavalhuthah Lasve Anekaaves Aa Varient Thakah Furusathu Nudhee: Shahid https://t.co/AthbLrMY3O\nކޮވިޑް ޖެހިގެން މިއަދު ދެދިވެހިން ނިޔާވެއްޖެ.\nBREAKING NEWS: Covid Gai Miadhu2Dhivehin Niyaavejje https://t.co/K4vU8UmXcw\nފަރުދީން ޚާން ކޮވިޑަށް ފައްސިވެއްޖެ.\nFardeen khan Covid Ah Fassivejje https://t.co/JtKC6vMfj3\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދު އިތުރުވެ މިހާރު މިވަނީ މިދިޔަ އަހަރު ހާލަތު އެންމެ ގޯސްވި ދުވަސްވަރު ކޮވިޑަށް ފައްސިވި މީހުންގެ އަދަދާއި އެއްވަރަށް މީހުން ފައްސިވާން ފަށާފައެވެ.\nބުދަ ދުވަހު އިތުރު 2137 މީހުން ކޮވިޑް-19 އަށް ފައްސިވިއެވެ. ބުދަ ދުވަހަކީ ކޮވިޑް-19 ބަލިމަޑުކަން ރާއްޖެ އިން ފެނުނު ފަހުން ރާއްޖެ އިން ދެވަނަ އަށް އެންމެ ގިނަ މީހުން ކޮވިޑަށް ފައްސިވި ދުވަހެވެ. މިއަދު ފިޔަވައި ދެން އެންމެ ގިނަ މީހުން ކޮވިޑަށް ފައްސިވީ މިދިޔަ އަހަރުގެ މެއި 20 ވަނަ ދުވަހު އެވެ. އެދުވަހު 2194 މީހުން ކޮވިޑަށް ފައްސިވިއެވެ.\nމާލޭ ސަރަހައްދުން ކޮވިޑަށް ފައްސިވާ މީހުންގެ ނިސްބަތް ވެސް އަންނަނީ ދުވަހުން ދުވަހަށް އިތުރުވަމުންނެވެ.\nބުދަ ދުވަހު މާލެ ސަރަހައްދުން 3361 މީހަކު ކޮވިޑަށް ޓެސްޓް ކުރިއެވެ. އޭގެތެރެއިން %36 މީހުން ވަނީ ކޮވިޑަށް ފައްސިވެފައެވެ. އަންގާރަ ދުވަހު މާލެ ސަރަހައްދުން 2987 މީހުން ކޮވިޑަށް ޓެސްޓް ކުރިއެވެ. އޭގެތެރެއިން %29 މީހުން ކޮވިޑަށް ފައްސިވިއެވެ. ހޯމަ ދުވަހު މާލޭ ސަރަހައްދުން 3439 މީހުން ކޮވިޑަށް ޓެސްޓް ކުރިއެވެ. އޭގެތެރެއިން %24 މީހުން ކޮވިޑަށް ފައްސިވިއެވެ.\nޖެނުއަރީ 20, 2022 08:16\nނޫން، ރާއްޖެ މިދިޔަ އަހަރުގެ ހާލަތަކަށް ނުދޭ! މިދިޔަ އަހަރު ރައްޔިތުން ތިބީ ބަންދުކޮއްފައި، ގޭބަންދު ނުވަތަ ރަށު ބަންދުގައި!\nޖެނުއަރީ 20, 2022 09:09\nކާފިއު އިއުލާންކޮށްފަ ކަމަކު މިކަން ރަނގަޅުކުރަން މަސައްކަތް ކުރަން އެބަ ޖެހޭ\nޖެނުއަރީ 20, 2022 11:15\nމިވަރުންވެސް ސްކޫލްތަށް އޮންލައިން ކުރަން ނުވޭތޯ\nހުރިހާ ކަމެއް ބޮއްސުން ލާ ޓީޗަރުންނާ ކުދިން ބަލިވެއްޖެ ނަމަ ދެން އޮންލައިންކޮށް ކިޔަވައިދޭންވެސް ވަރަށް އުނދަގުވެދާނެ ކަމަށް ވިސްނަވާނުލަށްވަންތޯ


ރައީސުލްޖުމްހޫރިއްޔާ ޤައުމީ ސްކައުޓް އެސޯސިއޭޝަންގެ މެންބަރުންނާ ބައްދަލުކުރައްވައި އަލަށް ޢައްޔަނު ކުރެއްވި މެންބަރުންނާ މަޤާމުގެ ލިޔުން ހަވާލުކޮށްދެއްވައިފި - The President's Office\nރައީސުލްޖުމްހޫރިއްޔާ ޤައުމީ ސްކައުޓް އެސޯސިއޭޝަންގެ މެންބަރުންނާ ބައްދަލުކުރައްވައި އަލަށް ޢައްޔަނު ކުރެއްވި މެންބަރުންނާ މަޤާމުގެ ލިޔުން ހަވާލުކޮށްދެއްވައިފި\n10 މާރިޗު 2019، ރިފަރެންސް: 2019-220\nރައީސުލްޖުމްހޫރިއްޔާ އަދި ޗީފް ސްކައުޓް އިބްރާހީމް މުޙައްމަދު ޞާލިޙް، ޤައުމީ ސްކައުޓް ކައުންސިލްގެ މެންބަރުންނާ މިއަދު ބައްދަލުކުރައްވައި ސްކައުޓް އެސޯސިއޭޝަންގެ ކައުންސިލަށް އަލަށް ޢައްޔަނު ކުރެއްވި މެންބަރުންނަށް މަޤާމުގެ ލިޔުން ހަވާލުކޮށްދެއްވައިފިއެވެ. ޤައުމީ ސްކައުޓް ކައުންސިލަށް އަލަށް އައްޔަން ކުރެއްވި މެންބަރުންނަށް ރައީސުލްޖުމްހޫރިއްޔާ މަޤާމުގެ ލިޔުން ހަވާލުކޮށްދެއްވާފައިވަނީ މިއަދު އެކަމަށްޓަކައި ރައީސުލްޖުމްހޫރިއްޔާގެ އޮފީހުގައި ބޭއްވެވި ޚާއްޞަ ރަސްމިއްޔާތެއްގައެވެ.\nޤައުމީ ސްކައުޓް ކައުންސިލަށް އަލަށް އައްޔަން ކުރެއްވި ބޭފުޅުންގެ ތެރެއިން އެކައުންސިލްގެ ޗީފް ކޮމިޝަނަރުގެ މަޤާމަށް ޢައްޔަނު ކުރައްވާފައިވަނީ މައްޗަންގޮޅި ތުނބުރި ޢާއިޝަތު އަހުލާމް އެވެ. އަދި ޤައުމީ ސްކައުޓް ކައުންސިލްގެ މެންބަރު ކަމަށް ޢައްޔަނު ކުރައްވާފައި ވަނީ ނ. މާފަރު، ނާދީ ޢަބްދުލްޙަމީދު ޢަބްދުއްރަހުމާނެވެ. މީގެ އިތުރުން ޤައުމީ ސްކައުޓް އެސޯސިއޭޝަންގެ ހަޒާންދާރުގެ މަގާމަށް ޢައްޔަނު ކުރައްވާފައި ވަނީ ހެންވޭރު ސަންގު އިބްރާހީމް މާޢިޒް މުޙައްމަދެވެ.\nމެންބަރުންނަށް މަޤާމުގެ ލިޔުން ހަވާލުކޮށްދެއްވުމަށްފަހު ސްކައުޓް އެސޯސިއޭޝަނާއެކު ރައީސުލްޖުމްހޫރިއްޔާ މިއަދު ބޭއްވެވި ބައްދަލުކުރެއްވުމުގައި، ސްކައުޓް އެސޯސިއޭޝަނުން މިއަހަރު ކުރިއަށް ގެންދެވުމަށް ނިންމަވާފައިވާ ހަރަކާތްތަކުގެ މަޢުލޫމާތު ރައީސުލްޖުމްހޫރިއްޔާއާއި ހިއްސާ ކުރެއްވިއެވެ. އެގޮތުން އެސޯސިއޭޝަނުން ވަނީ މިއަހަރު ބައްވަވާ ސްކައުޓް ޖަމްބަރީގެ ތައްޔާރީތަކާއި ތަމްރީން ޕްރޮގްރާމްތަކާއި ގުޅޭ ގޮތުން ރައީސުލްޖުމްހޫރިއްޔާއަށް މައުލޫމާތު އަރުވާފައެވެ. މީގެ އިތުރުން މި ބައްދަލުކޮށްލެއްވުމުގައި ސްކައުޓު އެސޯސިއޭޝަންގެ މެންބަރުން ވަނީ އެސޯސިއޭޝަންގެ ހަރަކާތްތައް ހިންގުމުގައި ކުރިމަތިވާ ގޮންޖެހުންތައް ރައީސުލްޖުމްހޫރިއްޔާއާއި ހިއްސާ ކުރައްވާފައެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ސްކައުޓު އެސޯސިއޭޝަންގެ ހަރަކާތްތައް ހިންގުމަށް ސަރުކާރަށް ވެވެން އޮތް މިންވަރަކުން އެހީތެރިކަން ފޯރުކޮށްދެއްވާނެކަމުގައި ވިދާޅުވިއެވެ.


Idhikolhun dhakkaane bahanaaeh nei! | Mihaaru\nރައްޔިތުންގެ މަޖިލީހުގެ އިންތިހާބުގައި ލިބުނު ބޮޑު ކާމިޔާބީގެ އުފާ އެމްޑީޕީން ފާޅުކުރަނީ. --- ފޮޓޯ: ހުސެން ވަހީދު /މިހާރު\n07 އެޕްރީލް 2019 - 13:33 32 comments\nއިއްޔެ ބޭއްވި ރައްޔިތުންގެ މަޖިލީހުގެ އިންތިހާބާ ހިސާބަށް އައި އިރު، ރިޔާސީ އިންތިހާބުގެ "ބަދަހި ކޯލިޝަން" އޮތީ ވިއްސި ވިހާލިވެފަ އެވެ. މަޖިލީހުގެ ދާއިރާތަކަށް ވާދަކުރުމުގައި އެމްޑީޕީން އެއްބަސްވުމާ ހިލާފުވި ކަމުގެ ޝަކުވާއާ އެކު ޖުމްހޫރީ ޕާޓީގެ ލީޑަރު ގާސިމް އިބްރާހިމް ނިންމެވީ "ނާށިގަނޑު ހިފައިގެން" ނުކުންނެވުމަށެވެ. އެންމެ ރަނގަޅު އެހީއެއް ލިބޭނެ ކަމަށް ނިންމެވީ ކުރީގެ ރައީސް އަބްދުﷲ ޔާމީންގެ ފަރާތްޕުޅުންނެވެ.\nއަނިޔާވެރިކަމާއި ކޮރަޕްޝަނުގެ ބޮޑެތި ތުހުމަތުތަކާ އެކު ރައްޔިތުން ޔާމީންގެ ވެރިކަން ނިންމަން ކުރި މަސައްކަތުގެ ވަރުބަލިކަން ވެސް ނުފިލަނީސް ގާސިމް ސަރުކާރުގެ ކޯލިޝަން ބައިވެރިއެއްގެ ގޮތުގައި އޮވެމެ ޔާމީނާ އެކު މަސައްކަތް ފެއްޓެވުން އެއީ ސިޔާސީ ޖޯކަކަށް ނޫނީ ނުވެ އެވެ. އެހެންވެ މަޖިލިސް އިންތިހާބުގައި މިއީ "އިދިކޮޅު ކޯލިޝަން" ކަމަށް ކިޔަމާ ހިނގާށެވެ.\nމި ކޯލިޝަނެއްގެ ނަތީޖާއަކަށް މި ވީ ރައްޔިތުންގެ މަޖިލީހުގެ ސުޕަ މެޖޯރިޓީ އެމްޑީޕީ އަށް ލިބުމެވެ. އެކަމަކު ގޯހެއް ހެއްދެވިއްޖެ ކަމަށް ގާސިމް އަދިވެސް ގަބޫލުކުރައްވާހެން ހިއެއް ނުވެ އެވެ. ޕާޓީ ތެރެއިން ގާސިމާ ދެކޮޅަށް އައި ބަހުގެ ހަމަލާތަކުގެ ރައްދުގައި ވިދާޅުވެފައި އެ ވަނީ ބަލިވުމުގެ ސަބަބަކީ އެމްޑީޕީން ފައިސާ ބެހުން ކަމަށެވެ. އަނެއްކޮޅުން، ކުރީގެ ރައީސް ޔާމީން ވެސް ކެމްޕޭން ޖަލްސާއެއްގައި ވިދާޅުވެފައި ވަނީ އެ މަނިކުފާނުގެ އެކައުންޓްތައް ފްރީޒް ނުކޮށް ހުރި ނަމަ ގިނަ ގޮނޑިތަކެއް ނެގޭނެ ކަމަށެވެ.\nއެހެންވެ އެމްޑީޕީއާ ދެކޮޅަށް މަސައްކަތްކުރި ގާސިމާއި ޔާމީން މި ދައްކަވަނީ ފައިސާގެ ވާހަކަ އެވެ. ސިޔާސީ މަސައްކަތެއް ކުރަން ނުކުމެ އުޅޭއިރު ފައިސާ ފޮއްޗެއްގެ ބަރުދަނަށް ވުރެ ބޮޑަށް ވިސްނުމުގައި ބަރުދަނެއް ބަހައްޓަން ޖެހެ އެވެ.\nމަޖިިލިސް އިންތިހާބުގެ ކާމިޔާބީ ފާހަގަކުރުމުގެ ހަފުލާގައި، ނައިބު ރައީސް ފައިސަލް ނަސީމް: އެ މަނިކުފާނު ވަނީ ކެމްޕޭނު ތެރޭގައި އެ މަނިކުފާނު ނިސްބަތްވާ ޖުމްހޫރީ ޕާޓީގެ ވިސްނުމާ ދެކޮޅަށް ވާހަކަ ދައްކަވާފައި. -- ފޮޓޯ: މިހާރު\nމަޖިލިސް އިންތިހާބުގައި އެމްޑީޕީ އަށް މެޖޯރިޓީ ދޭން ނުޖެހޭ ސަބަބެއް ކަމަށް ބުނެ އެ ޕާޓީގެ ރައީސް މުހައްމަދު ނަޝީދަށް ބަހުގެ ހަމަލާދީ ތުހުމަތުތައް ކުރުން ނޫން ކަމެއް ނުކުރެ އެވެ. އެމްޑީޕީން އެ ބަޔަކާ އެންމެ ނުރުހޭ އަދި އިތުބާރު ގެއްލިފައިވާ މީސްމީހުން ޖޭޕީ އަށް ވައްދައި، ޕާޓީގައި ދުވަސްވީ އިހުލާސްތެރިން އެއްފަރާތްކުރި އެވެ.\nމި ހުރިހާ ސަކަރާތަކާ އެކު ދެން ފެނުނީ އަދި މާ އުނދަގޫ މަންޒަރެކެވެ. ޔާމީންގެ މެންބަރުންނާ ގުޅިވަޑައިގެން، މަޖިލިސް ތެރެއިން ސަރުކާރުގެ އެޖެންޑާތަކަށް ހުރަސްއެޅި އެވެ. ގާސިމަށް އެނގިވަޑައިނުގަތް ކަމަކީ ރައްޔިތުން ވެރިކަން ބަދަލުކުރި ސަބަބުތަކަށް ސަރުކާރު ކޯލިޝަންގައި ހުރެ ހުރަސް އެޅުއްވޭ ކަމެވެ. ސަރުކާރުގައި އޮވެމެ، ސަރުކާރުގެ ސިޔާސަތުތަކާ ދެކޮޅަށް މަސައްކަތްކުރައްވަމުން ވެސް މި އޮތީ ކޯލިޝަނުގައޭ، ވެރިކަން ދަމަހައްޓާނަމޭ ގާސިމް ވިދާޅުވިޔަސް އެކަން ގަބޫލުކުރެވުނު މީހަކު ނެތެވެ. ދެއްކެވި ވާހަކަ ދެކޮޅުނުޖެހުނީ އެވެ.\nގާސިމްގެ ޖުމްހޫރީ ޕާޓީ އާއި ޔާމީންގެ ޕީޕީއެމް އާއި ޕީއެންސީން ނެރުނު މެންބަރުންގެ ތެރެއިން ޕާޓީތަކުން ތާއީދުކުރާ ކެންޑިޑޭޓުން ސާފެއް ނުވި އެވެ. މި ޕާޓީތަކުން އެއް ދާއިރާއަކަށް ތިން ހަތަރު މީހުން ނިކުމެ ވޯޓުތައް ބައިބައިވި އެވެ. މާނަ އަކީ، އިދިކޮޅުގައި އެއްވެސް އެކުވެރިކަމެއް، ހަމައެއް އުސޫލެއް ނެތުމެވެ. މިސްރާބެއް ނެތީ އެވެ.\nއެއާ ހިލާފަށް އެމްޑީޕީން ސިޔާސަތެއް އެކުލަވާލައި، މަޖިލީހުގެ މެޖޯރިޓީ ލިބިއްޖެ ނަމަ ކުރާނެ ކަންކަމުގެ ތަފްސީލީ އެޖެންޑާއެއް ނެރެ ދެއްކި އެވެ. ވިއްކީ ސިޔާސަތެވެ. ގާސިމް ކުރެއްވިހާ ވެސް ކަމަކީ އެމްޑީޕީ އަށް ބޮޑު މެޖޯރިޓީއެއް ނުލިބި އެއްވެސް ކަމެއް ނުކުރެވޭނެކަން ގާސިމްގެ އަމަލުން ދެއްކެވުމެވެ. ރައްޔިތުން ވޯޓު ދިން ގޮތުން އެނގެނީ ގާސިމް ކަންތައް ކުރެއްވި ގޮތް ކަމުނުދާ ކަމެވެ. ރައްޔިތުން ބޭނުންވެގެން ތިބީ މަޖިލިސް ތެރެއިން ސަރުކާރު ތަޅު ނޭޅުވި، އެމްޑީޕީން އެ ބުނާ ކަންކަން ފުރިހަމަކޮށްދޭނެ މަޖިލީހެއްކަމާ މެދު މިހާރު އުފައްދާނެ އެއްވެސް ސުވާލެއް ނެތެވެ.\nއެހެންވެ މީގައި އިދިކޮޅުން ދައްކާނެ އޮތީ ކޮން އުޒުރެއް ހެއްޔެވެ؟ އަމިއްލަ އަށް ހެދި ގޯސްތަކާއި ސިޔާސަތުތަކެއް ނުވިއްކުމާއި ސިޔާސީ ގޮތުން އޮއްޓަރެއް ހުރި އެއްވެސް ނިންމުމެއް ނިންމަން ނޭނގުންކަން އެއީ ހަގީގަތެވެ. އެމްޑީޕީއާ ދެކޮޅަށް މަސައްކަތްކުރި ޕާޓީތަކުގެ ލީޑަރުން ފެއިލްވީ އެވެ. އެ ޒިންމާ އެ ބޭފުޅުން ނަންގަވަން ޖެހޭނެ އެވެ. ބަހަނާ ނުދައްކަވާށެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ކޮލަމް ޖުމްހޫރީ ޕާޓީ ޕީޕީއެމް ރައީސް އަބްދުﷲ ޔާމީން ރައްޔިތުންގެ މަޖިލީހުގެ އިންތިޚާބު 2019


America Ge January-6 Hamanujehun Huttuvan Ulhunu4Fuluhaku "Kuliakah" Maruvejje - Vaguthu\nއެމެރިކާގެ ޖަނަވަރީ-6 ހަމަނުޖެހުން ހުއްޓުވަން އުޅުނު ހަތަރު ފުލުހަކު "ކުއްލިއަކަށް" މަރުވެއްޖެ\nއެމެރިކާގެ ގާނޫނު ހަދާ މަޖިލީހަށް މިއަހަރުގެ ޖަނަވަރީ 06 ވަނަ ދުވަހު އޭރުގެ ރައީސް ޑޮނަލްޑް ޓްރަމްޕްގެ ސަޕޯޓަރުން ވަދެ ހިންގި ހަމަނުޖެހުންތައް ކޮންޓްރޯލް ކުރުމުގެ މަސައްކަތް ކުރި ފުލުހުންގެ ތެރެއިން ހަތަރު ފުލުހަކު މިހާތަނަށް އެކިދުވަސް މަތިން ކުއްލިއަކަށް މަރުވެފައިވާ ކަމަށް އެމެރިކާގެ މީޑިއާތަކުން ބުނެފިއެވެ.\nއެމެރިކާގެ މީޑިއާތަކުން ރިޕޯޓް ކުރާ ގޮތުގައި މެޓްރޮޕޮލިޓަން ޕޮލިސް ޑިޕާޓްމަންޓުން މައުލޫމާތުދޭ ގޮތުގައި ހަތަރު ފުލުހުން ވެސް އެކި ދުވަސްމަތިން މަރުވެފައި ވަނީ އަމިއްލައަށެވެ. ހަތަރު މަރުގައި ވެސް ތުހުމަތު ކުރެވޭ އިތުރު ކަންތައްތަކެއް ނެތް ކަމަށް ފުލުހުން ބުނެއެވެ. ނަމަވެސް އެމެރިކާގެ ބައެއް ފަރާތްތަކުން އަންނަނީ ހަތަރު ފުލުހަކު މަރުވި ހާދިސާ އާއި ގުޅިގެން ސުވާލު އުފައްދަމުންނެވެ.\nހަތަރު ފުލުހުންގެ ތެރެއިން އެންމެ ފަހުން މަރުވީ ގަންތާ ހަޝިޑާ ނަމަކަށް ކިޔާ އޮފިސަރެކެވެ. އެމަޖެންސީ ރެސްޕޯންސް ޓީމްގެ ސްޕެޝަލް އޮޕަރޭޝަންސް ޑިޕާޓްމަންޓްގައި މަސައްކަތް ކުރަމުންއައި ގަންތާ މަރުވެފައި ވަނީ ޖުލައި މަހުގެ 29 ވަނަ ދުވަހު އެވެ. އޭގެ ކުރިން ޖުލައި 10 ވަނަ ދުވަހު ކެލީ ނަމަކަށް ކިިޔާ ފުލުހަކު މަރުވިއެވެ. އޭގެ ކުރިން މަރުވި ދެފުލުހުންގެ ތެރެއިން އެކަކީ 12 އަހަރު ވަންދެން އެމެރިކާގެ ސިފައިންގެ ތެރޭގައި މަސައްކަތް ކޮށްފައި ހުރި މީހެކެވެ. އަނެއް އޮފިސަރަކީ ކެޕިޓަލްގެ ސެކިއުރިޓީ ބެލެހެއްޓުމުގައި 16 އަހަރު ވަންދެން މަސައްކަތް ކޮށްފައި ހުރި މީހެކެވެ. އޭނާ އަކީ ވެސް ކުރިން އެމެރިކާ ސިފައިންގެ ތެރޭގައި މަސައްކަތް ކުރި މީހެކެވެ.\nމިހަތަރު ފުލުހުންގެ އިތުރުން ކެޕިޓަލްގެ ހަމަނުޖެހުން ހުއްޓުވަން އުޅުނު އިތުރު ފުލުހަކު ސްޓްރޯކެއް ޖެހިގެން ވެސް އޭޕްރީލް މަހު މަރުވެފައި ވެއެވެ.\nއެމެރިކާގެ ގާނޫނު ހަދާ މަޖިލީހުގެ އިމާރާތައް ޓްރަމްޕްގެ ސަޕޯޓަރުން ވަދެ ހިންގި ހަމަނުޖެހުންތަކާއި ގުޅިގެން 550 މީހެއްގެ މައްޗަށް މިހާތަނަށް ވަނީ ދައުވާ އުފުލާފައެވެ.\nހައުސްގެ ހާއްސަ ކޮމެޓީއަކުން ވެސް ގެންދަނީ ގާނޫނު ހަދާ މަޖިލީހަށް ޓްރަމްޕްގެ ސަޕޯޓަރުން ވަން މައްސަލަ ތަހްގީގު ކުރަމުންނެވެ.\nއެއް ގެއެއްގައި މަރަކަށް ފަހު މަރެއް، ވަރަށް ބިރުވެރި!